Book_ Chapter_ Verse, Text
JHN_001_001,"पुरे संसारा जो रचणे ले पैहले से था, जेस जो बचन बोल्या जाहाँ था, होर से परमेसरा साउगी था, होर से ई परमेसर था।"
JHN_001_002,पैहले ले ही से परमेसरा साउगी था।
JHN_001_003,"परमेसरे सभ कुछ तेसरे ज्रीए रच्या, होर जो कुछ रच्या गया, तेता मन्झा ले कोई भी चीज तेसरे बगैर नी रची गई।"
JHN_001_004,"से सारी जिन्दगीया रा सोता था, होर से ई आ जेह्ड़ा सभ माह्णुं जो जोती देआ।"
JHN_001_005,होर जोत नह्यारे मन्झ चम्का ई; होर नह्यारा तेस जो नी बुझाई सकेया।
JHN_001_006,परमेसरे एक माह्णुं भेजेया जेसरा नांऊँ यहून्ना था।
JHN_001_007,"से इधी कठे आया कि से जोती रे बारे मन्झ दसे, ताकि सभ तेसरी गुआही रे ज्रीए विस्वास करहे।"
JHN_001_008,"यहून्ना आपु ता जोती नी था, पर तेस्सा जोती रे बारे मन्झ गुआही देणे रे कठे आया।"
JHN_001_009,"होर से जे सच्ची जोती, हर एक माह्णुं जो प्रयासा देहां ईं संसारा मन्झ आऊणें वाली थी।"
JHN_001_010,"से आपणे ही संसारा मन्झ आया था, जेस जो परमेसरे तेसरे ज्रीए रच्या, पर एस संसारा रे लोके से नी पछयाणेया।"
JHN_001_011,से आपणे ही लोका मन्झ आया होर तेसरे आपणे ही लोके से नी मन्नेया।
JHN_001_012,"पर जिन्हें से मन्नेया, जो तेस पर विस्वास रख्हा ऐें, तिन्हें तिन्हा जो परमेसरा रे बच्चे हूंणे रा हक दितेया।"
JHN_001_013,"स्यों ना ता आपणे माऊ-बापू ले, ना सरीरा री इच्छा ले, ना लोका रे बच्चे जम्मणे री इच्छा ले, पर परमेसरा री इच्छा ले जम्मे।"
JHN_001_014,"होर परमेसरा रे बचने माह्णुं रा रूप धारण कितेया, होर अनुग्रह होर सच्चाई किन्हें भर्ही किन्हें आस्सा मन्झ डेरा कितेया, होर आस्से तेसरी एह्ड़ी महिमा देखी, जेह्ड़ी बापू रे एकलौते मह्ठे री।"
JHN_001_015,"यहून्ना बपतिस्मा देणे वाल्ऐ तेसरे बारे मन्झ गुआही दिती होर चिंगी किन्हें बोल्या कि, “ये से ई आ, जेसरे बारे मन्झ मैं बोलिरा था, ‘जेह्ड़ा मेरे बाद आऊणें वाल्आ आ, से मेरे ले भी बढ़ी किन्हें आ, क्यूंकि से मेरे ले पैहले जिउंदा था।’”"
JHN_001_016,क्यूंकि तेसरे अनुग्रहा री भरपूरी ले आस्से सभीये अनुग्रहा पर अनुग्रहा हासल कितेया।
JHN_001_017,"इधी कठे कि मूसा री व्यवस्था मूसा रे ज्रीए मिली, पर अनुग्रह होर सच्चाई प्रभु यीसू मसीहा रे ज्रीए पूजे।"
JHN_001_018,"परमेसरा जो केसिए कधी नी देख्या। पर एकलौते मह्ठे जो सच्च मुच परमेसर आ होर बापू रे सभी ले करीब आ, तिन्हें ई आस्सा जो परमेसर दसिरा।"
JHN_001_019,यहून्ना बपतिस्मा देणे वाल्ऐ री गुआही ये ई कि जेबे यरुस्लेम सैहरा रे यहूदी लोका रे याजक होर लेवी घराने रा जो तेस ले ये पुछणे रे कठे भेज्या कि तू कुणहां?
JHN_001_020,"होर तिन्हें साफ साफ बोली दिता कि, “हांऊँ से मसीह नी आ।”"
JHN_001_021,"तेबे तिन्हें तेस ले पूछेया, “फेरी तू कुणहां? क्या तू एलिय्याह नबी आ?” तिन्हें बोल्या, “हांऊँ एलिय्याह नबी नी आं।” “ता क्या तू नबी आ?” होर तिन्हें जवाब दितेया, “नी।”"
JHN_001_022,"तेबे तिन्हें तेस ले दबारा पूछेया, “फेरी तू कुणहां? ताकि आस्से आपणे भेजणे वाले जो जवाब देई सके। तू आपणे बारे मन्झ क्या बोल्हा?”"
JHN_001_023,"यहून्ना बपतिस्मा देणे वाल्ऐ आपणे बारे मन्झ से बोल्या, “जेह्ड़ा यसायाह नबिये तेसरे बारे मन्झ लिखिरा था कि, ‘बियाबान जगहा मन्झ एक हाका पाणे वाले री अवाज सुणह्या करहा ई कि, प्रभु रे कठे आपणे मन त्यार करा।’”"
JHN_001_024,स्यों फरीसी लोका री तरफा ले भेजे गईरे थे।
JHN_001_025,"तिन्हें तेस ले सुआल पूछेया कि, “अगर तू मसीह नी आ, होर ना तू एलिय्याह नबी आ, होर ना कोई दूजा नबी आ, फेरी तू बपतिस्मा कि देहां।”"
JHN_001_026,"यहून्ना बपतिस्मा देणे वाल्ऐ तिन्हा जो जवाब दितेया कि, “हांऊँ ता तुस्सा जो पाणी किन्हें बपतिस्मा देहां, पर तुस्सा मन्झ एक एह्ड़ा आदमी खड़ीरा, जेस जो तुस्से नी जाणदे।"
JHN_001_027,"से मेरे बाद आऊणें वाल्आ आ, होर हांऊँ तेसरे बूटा रे तस्मे खोलणे रे लायक बी नी हाया।”"
JHN_001_028,"ये सारी गल्ला यरदन दराऊआ ले पार बैतनिय्याह गांऊँआं मन्झ हुई, जेथी जे यहून्ना लोका जो बपतिस्मा देहां था।"
JHN_001_029,"दूजे ध्याड़े यहून्ना बपतिस्मा देणे वाल्ऐ यीसू जो आपणी तरफ आऊंदे देखी किन्हें बोल्या, “देखा, ये परमेसरा रा छेलू आ, जो संसारा रे पापा जो उठाई लैंहां।"
JHN_001_030,"ये से ई आ, जेसरे बारे मन्झ मैं बोलिरा था कि, जो मेरे बाद आऊणें वाल्आ आ, से मेरे ले भी बढ़ी किन्हें आ, क्यूंकि से मेरे ले पैहले था।"
JHN_001_031,"होर हांऊँ तेस जो नी पछयाणदा था कि से मसीहा, पर एता कठे हांऊँ पाणी किन्हें बपतिस्मा देंदा आया कि, इस्राएल देसा रे लोक जाणी ले से कुणहां।”"
JHN_001_032,"होर यहून्ना बपतिस्मा देणे वाल्ऐ ये गुआही दिती कि, “मैं पवित्र आत्मा जो कबूतरा रे रूपा मन्झ आसमाना ले उतरदे देख्या। होर से तेस पर रुकी गया।"
JHN_001_033,"होर हांऊँ ता तेस जो पछयाणदा नी था, ‘पर जिन्हें मुंजो पाणी किन्हें बपतिस्मा देणे रे कठे भेजिरा, तिन्हें ई मुंजो बोलिरा कि जेस पर तू आत्मा उतरदे होर रूकदे देखे से ई पवित्र आत्मा किन्हें बपतिस्मा देणे वाल्आ आ।’"
JHN_001_034,"होर मैं देखी लईरा, होर हांऊँ तुस्सा किन्हें सच्च -सच्च बोल्हां कि से ई परमेसरा रा मह्ठा आ।”"
JHN_001_035,अगले ध्याड़े यहून्ना बपतिस्मा देणे वाल्ऐ आपणे दो चेले साउगी तेथी दबारा हाजर था।
JHN_001_036,"होर यहून्ना बपतिस्मा देणे वाल्ऐ यीसू जो जांदे देख्या होर बोल्या, “देखा, ये परमेसरा रा छेलू आ।”"
JHN_001_037,तेबे स्यों दूहें चेले तेसरी सुणी किन्हें यीसू रे पीछे-पीछे चली पये।
JHN_001_038,"यीसूए पीछे मुड़ी किन्हें स्यों आपणे पीछे आऊंदे देखे होर बोल्या, “तुस्से केस जो तोप्हा ऐें?” तिन्हें तेस किन्हें बोल्या, “हे गुरु, तू केथी रैंहयां?” यीसूए तिन्हा किन्हें बोल्या, “चला देखी लऊआ।”"
JHN_001_039,"होर जेबे सांझ्के चार बजी गईरे थे तेबे तिन्हें आई किन्हें तेसरे रैहणे री जगहा देखी, होर स्यों तेस ध्याड़े तेथी रही गये।"
JHN_001_040,"जिन्हें जे यहून्ना बपतिस्मा देणे वाल्ऐ री गल सुणी होर यीसू रे पीछे चली पये, तिन्हा दूहीं मन्झा ले एक, समौन पतरसा रा भाई अन्द्रियास था।"
JHN_001_041,"तिन्हें पैहले आपणे सगे भाई समौना किन्हें मिली किन्हें बोल्या कि, “आस्सा जो मसीह मिली गईरा।”"
JHN_001_042,"अन्द्रियासे समौन यीसू वाले ल्यांदेया; यीसूए तेस जो देखी किन्हें बोल्या कि, “तू यहून्ना रा मह्ठा समौन आ, तू कैफा रा मतलब पतरस बोल्या जाणा।”"
JHN_001_043,"अगले ध्याड़े यीसूए गलील जिल्ले जो जाणा चाहेया, होर तिन्हें फिलिप्पुसा साउगी मिली किन्हें बोल्या, “आ मेरा चेला बण।”"
JHN_001_044,"फिलिप्पुस, अन्द्रियास होर पतरस सभ के सभ गलील जिल्ले रे बैतसैदा गांऊँआं रे रैहणे वाले थे।"
JHN_001_045,"फिलिप्पुसा जो नतनएल मिल्या होर तिन्हें तेस किन्हें बोल्या, “आस्सा जो से मिली गईरा, जेसरे बारे मन्झ मूसा री व्यवस्था मन्झ होर नबिया री कताबा मन्झ लिखिरा आ। से युसुफा रा मह्ठा यीसू आ जेह्ड़ा नासरत गांऊँआं मन्झ रैंहयां।”"
JHN_001_046,"नतनएले तेस किन्हें बोल्या, “क्या कोई बांकी चीज भी नासरत गांऊँआं ले निकली सक्हा ई?” फिलिप्पुसे तेस किन्हें बोल्या, “चली किन्हें खुद देखी ले।”"
JHN_001_047,"यीसूए नतनएल जो आपणी तरफ आऊंदे देखी किन्हें तेसरे बारे मन्झ बोल्या, “देखा, ये सच्चे इस्राएल देसा रे लोक आ: एस मन्झ पाखंड नी आ।”"
JHN_001_048,"नतनएले तेस किन्हें बोल्या, “तू मुंजो किहाँ जाणहां?” यीसूए तेस जो जवाब दितेया, “एता ले पैहले कि फिलिप्पुसे तू सादेया, मैं तू देखी लईरा था जेबे तू अंजीरा रे डाला रे थाले था।”"
JHN_001_049,"नतनएले तेस जो जवाब दितेया कि, “हे गुरु, तू परमेसरा रा मह्ठा आ; तू इस्राएल देसा रा माहराजा आ।”"
JHN_001_050,"यीसूए तेस जो जवाब दितेया, “क्या तू इधी कठे विस्वास करहा कि, मैं जो तेरे किन्हें बोल्या कि, मैं तू अंजीरा रे डाला रे थाले देख्या था। तुध एता ले बी बडे-बडे काम देखणे।”"
JHN_001_051,"फेरी यीसूए तेस किन्हें बोल्या, “हांऊँ तुस्सा किन्हें सच्च -सच्च बोल्हा कि, जिहां तुस्सा रे बापदादे याकूबे कई साल पैहले दर्सन देख्या था तिहां ईं तुस्सा स्वर्गा रा दुराजा खुल्हिरा होर परमेसरा रे स्वर्गदूत हांऊँ माह्णुं रे मह्ठे रे ऊपर, हेठ आऊंदे होर गास जांदे देखणे।”"
JHN_002_001,फेरी त्रीजे ध्याड़े गलील जिल्ले रे काना गांऊँआं मन्झ केसी रा ब्याह था। होर यीसू री माऊ भी तेथी थी।
JHN_002_002,होर यीसू होर तेसरे चेले भी तेस ब्याहा मन्झ सादीरे थे।
JHN_002_003,"जेबे ब्याह मन्झ पीणे रे कठे अंगूरा रा रस खत्म हुई गया, ता यीसू री माऊऐ तेस किन्हें बोल्या कि, “तिन्हा वाले अंगूरा रा रस खत्म हुई गया।”"
JHN_002_004,"यीसूए तेस्सा किन्हें बोल्या, “माऊए, तू मुंजो किधियो दसदी लगिरी? हल्ली मेरा टैम नी आया कि हांऊँ मसीहा कहलाया जाऊँ।”"
JHN_002_005,"पर तेसरी माऊऐ सेऊआदारा किन्हें बोल्या, “जो कुछ से तुस्सा किन्हें बोले, तेह्ड़ा ई करेया।”"
JHN_002_006,"तेथी यहूदी लोका रे रुआजा रे मताबक लोका रे सुद्ध हूंणे रे कठे तेथी पात्थरा रे छेह हाण्डू रखिरे थे, जिन्हा मन्झ दो-दो मण, तीन-तीन मण आहूँआं था।"
JHN_002_007,"यीसूए तिन्हा किन्हें बोल्या, “घड़े मन्झ पाणी भरा।” तेबे तिन्हें स्यों हाण्डू रे मुंहा तक भरी दिते।"
JHN_002_008,"तेबे यीसूए नौकरा जो बोल्या, “एेबे थोह्ड़ा पाणी काढी किन्हें धामा रे मुखिये वाले लई जा।”"
JHN_002_009,"होर तिन्हें एह्ड़ा ही कितेया। जेबे धामा रे मुखिये से पाणी सुआदेया से जे अंगूरा रा रस बणी गईरा था, होर से नी जाणदा था कि, से केथी ले आईरा था। पर जिन्हे नौकरे से पाणी काढी किन्हें ल्यान्दिरा था, सिर्फ तिन्हा जो पता था। तेबे धामा रे मुखिये लाड़े जो सादी किन्हें बोल्या,"
JHN_002_010,"“हर एक माह्णुं पैहले बधिया अंगूरा रा रस देहां, फेरी जेबे जे लोक पी किन्हें रजी जाहें, तेबे घटिया अंगूरा रा रस देहां ऐें; पर तैं बधिया अंगूरा रा रस हली तक बचाई रखिरा।”"
JHN_002_011,यीसूए गलील जिल्ले रे काना गांऊँआं मन्झ आपणा ये पैहला चिन्ह दसी किन्हें आपणी महिमा दसी। होर तेसरे चेले तेस पर विस्वास कितेया कि से ही मसीहा आ।
JHN_002_012,"तेता ले बाद से, होर तेसरी माऊ, होर तेसरे भाई, होर तेसरे चेलेया साउगी कफरनहूम सैहरा जो गये, होर कुछ ध्याड़े तक तेथी रहे।"
JHN_002_013,यहूदी लोका रा फसहा रा साजा नेडे था होर यीसू यरुस्लेम सैहरा जो गया।
JHN_002_014,"होर तेस मन्दरा मन्झ तिन्हें बोल्ह्द, होर भेड होर कबूतरा रे बेचणे वाले, होर ढब्बे री अदला-बदली करणे वाले री पीढ़िया देखी।"
JHN_002_015,"होर तिन्हें रस्सिया रा कोड़ा बणाई किन्हें सभ भेडा होर बोल्ह्द मन्दरा ले काढी दिते, होर अदला-बदली करणे वाले रे ढब्बे सटी दिते, होर बैठणे री पीढ़िया पलटी दिती।"
JHN_002_016,"होर कबूतर बेचणे वालेया किन्हें बोल्या, “इन्हा जो एथी ले बाहर लई जा। मेरे बापू रे घरा जो वपारा रा घर नी बणाऊआ।”"
JHN_002_017,"तेबे तेसरे चेले जो याद आया कि राजा दाऊदे ये वचन पवित्र सास्त्रा मन्झ लिखिरा, “तेरे घरा रा जनून मेरे अंदर आगी साहीं भख्हा।”"
JHN_002_018,"एता पर यहूदी अगुवे तेस किन्हें बोल्या, “तू जे ये सभ करहा ता तू आस्सा जो कुण जे चिन्ह दस्हा?”"
JHN_002_019,"यीसूए तिन्हा जो जवाब दितेया कि, “एस मन्दरा जो ढाई देआ, होर मां ये त्रीजे ध्याड़े मन्झ दबारा बणाई देणा।”"
JHN_002_020,"यहूदी लोके बोल्या, “एस मन्दरा जो बनाणे रे कठे छयाली साल लगे, होर क्या तुध ये मन्दर तीन ध्याड़े मन्झ बणाई देणा?”"
JHN_002_021,पर यीसूए आपणे सरीरा जो मन्दरा साहीं बोल्या था।
JHN_002_022,इधी कठे जेबे यीसू मरिरे मन्झा ले जिउंदा हुई गया ता यीसू री बोलिरी गल्ला चेलेया जो याद आया। होर तिन्हें पवित्र सास्त्रा पर होर यीसू रे बोलिरे बचणा पर दुहीं रा विस्वास कितेया।
JHN_002_023,"फसहा रे साजे रा टैमा मन्झ जेबे यीसू यरुस्लेम सैहरा मन्झ था, ता कई लोके स्यों चिन्ह देखी किन्हें तेस पर विस्वास कितेया।"
JHN_002_024,"पर यीसूए भरोेसा नी कितेया कि लोके तेस पर विस्वास करी लईरा, क्यूंकि से माह्णुं रा स्वभाव जाणहां था।"
JHN_002_025,"होर तेस जो एस गल्ला री कोई ज्रूरत नी थी कि, कोई आई किन्हें तेस जो लोका रे बारे मन्झ दसे, क्यूंकि से आपु जाणहां था कि, लोका रे मना मन्झ क्या आ?"
JHN_003_001,"फरीसी लोका मन्झा ले नीकुदेमुस नांऊँआं रा एक माह्णुं था, जो यहूदी लोका रा प्रधान था।"
JHN_003_002,"तिन्हें राती यीसू वाले आई किन्हें यीसू किन्हें बोल्या, “हे गुरु, आस्से जाणहां ऐें कि, परमेसरे तुजो आस्सा जो स्खाणे रे कठे भेजीरा; परमेसर अगर तेरे साउगी नी हो, ता तू इन्हा चिन्हा जो जेह्ड़े तू दसा नी दसी सक्दा था।”"
JHN_003_003,"यीसूए तेस जो जवाब दितेया कि, “हांऊँ तुस्सा किन्हें सच्च-सच्च बोल्हा, अगर कोई नंऊँऐं सिरे ले नी जम्मे ता से परमेसरा रा राज नी देखी सक्दा।”"
JHN_003_004,"नीकुदेमुसे तेस जो बोल्या, “माह्णुं जेबे बुड्ढा हुई जाहाँ, ता से माऊआ रे गर्भा मन्झ जाई किन्हें दबारा जन्म नी ले सकदा।”"
JHN_003_005,"यीसूए तेस जो जवाब दितेया कि, “हांऊँ तुस्सा किन्हें सच्च -सच्च बोल्हा कि, जेबे तक कोई माह्णुं पाणी होर आत्मा किन्हें नी जम्मे ता से परमेसरा रे राजा मन्झ दाखल नी करी सक्दा।"
JHN_003_006,क्यूंकि माह्णुं रा सरीरा मन्झ जम्मणा एक सरीरा रा जन्म आ; जेबे कि आत्मा रा जम्मणा एक नंऊँआं जन्म आ।
JHN_003_007,"हरान नी हो कि, हांऊँ तुजो बोल्हा; कि तुजो नंऊँऐं सिरे ले जमणा जरूरी आ।"
JHN_003_008,"हउवा जेथी चांही तेथी चल्हा ई, होर तू तेता री अवाज सुणहां, पर नी जाणदा कि, से केथी ले आहूँआं ईं होर केथी जो जांही? जो कोई पवित्र आत्मा ले जम्मिरा से एह्ड़ा ई आ।”"
JHN_003_009,"नीकुदेमुसे यीसू जो जवाब दितेया कि, “ये गल्ला किहाँ हुई सक्हा ई?”"
JHN_003_010,"ये सुणी किन्हें यीसूए जबाब दितेया, “तू इस्राएल देसा रा गुरु हुई किन्हें भी इन्हा गल्ला जो नी समझ्दा?"
JHN_003_011,"हांऊँ तुस्सा किन्हें सच्च -सच्च बोल्हा कि आस्से जो जाणहां ऐें, से बोल्हा ऐें, होर जो आस्से देख्या तेता री गुआही देहां ऐें, होर तुस्से आस्सा री गल्ला पर विस्वास नी करदे।"
JHN_003_012,"जेबे मैं तुस्सा जो धरतीया मन्झ हूंणे वाली गल्ला दसी, ता तुस्से विस्वास नी कितेया, होर जेबे हांऊँ तुस्सा किन्हें स्वर्गा मन्झ हूंणे री गल्ला करूं, ता फेरी तुस्सा किहाँ विस्वास करणा?"
JHN_003_013,हांऊँ माह्णुं रा मह्ठा ई सिर्फ स्वर्गा जो गया होर सिर्फ हांऊँ ई आ जेह्ड़ा स्वर्गा ले धरती पर आया।
JHN_003_014,"बौह्त पैहले जेबे इस्राएली लोके जंगला मन्झ परमेसरा रा व्रोध कितेया, तेबे मूसे कांसे रे बणिरे जैहर्ला कीड़ा खम्बे प्र्याहले चढ़ाया। होर जिहां ईं लोके से कीड़ा देख्या स्यों बची गये, तिंहां ईं जरूरी आ कि हांऊँ माह्णुं रा मह्ठा मा भी ऊंचे पर चढ़णा।"
JHN_003_015,ताकि जो कोई मेरे पर विस्वास करहे से तेस मन्झ अनंत जिन्दगी पाए।
JHN_003_016,"क्यूंकि परमेसरे संसारा रे लोका किन्हें एह्ड़ा प्यार कितेया कि तिन्हें आपणा एकलौता मह्ठा देई दितेया, ताकि जो कोई तेस पर विस्वास करहे से नास नी हो पर अनंत जिन्दगी पाए।"
JHN_003_017,"क्यूंकि परमेसरे आपणा मह्ठा संसारा मन्झ इधी कठे नी भेज्या कि, से संसारा रे लोका जो सजा रा हुक्म दे पर तिन्हें से इधी कठे भेज्या कि संसारा रे लोक तेसरे ज्रीए उद्धार पाई सके।"
JHN_003_018,"जो परमेसरे रे मह्ठे पर विस्वास करहा, तेस पर सजा रा हुक्म नी हुन्दा, पर जो तेस पर विस्वास नी करदा, से दोसी बणी गया, इधी कठे कि तिन्हें परमेसरा रे एकलौते मह्ठे रे नांऊँआं पर विस्वास नी कितेया।"
JHN_003_019,"होर सजा रे हुक्मा री वजहा ये ई कि प्रयासा संसारा मन्झ आईरा, होर माह्णुंऐ नह्यारे जो प्रयासे ले ज्यादा खरा मन्या क्यूंकि तिन्हारे काम बुरे थे।"
JHN_003_020,"क्यूंकि जो कोई बुराई करहा से प्रयासे किन्हें बैर करहा, होर से प्रयासे रे नेडे नी आऊंदा, एह्ड़ा नी हो कि तेसरे कामा पर इल्जाम लगी जाए।"
JHN_003_021,"पर जो सच्चाई पर चल्हा, से प्रयासे रे नेडे आहूँआं, ताकि तेसरे काम सूझी जाए कि, स्यों परमेसरा री तरफा ले किते गईरे।”"
JHN_003_022,एता ले बाद यीसू होर तेसरे चेले यहूदिया ईलाके मन्झ आये; होर से तेथी तिन्हा साउगी रही किन्हें बपतिस्मा देंदा रहें।
JHN_003_023,"होर यहून्ना बपतिस्मा देणे वाल्आ ऐनोन गांऊँआं जेह्ड़ा सामरिया जिल्ले रे सालेमा सैहरा मन्झ बपतिस्मा देंदा लगिरा था, क्यूंकि तेथी बौह्त पाणी था। होर लोक आई किन्हें तेस ले बपतिस्मा लैंदे लगीरे थे,"
JHN_003_024,क्यूंकि यहून्ना बपतिस्मा देणे वाल्ऐ तेबे तक जेल्हा अंदर नी पाईरा था।
JHN_003_025,तेथी यहून्ना बपतिस्मा देणे वाल्ऐ रे चेलेया रा केसी यहूदी लोका साऊगी यहूदी रूआजा रे मताबक सुद्ध हूंणे रे बारे मन्झ बैहस हुई।
JHN_003_026,"होर तिन्हें यहून्ना बपतिस्मा देणे वाल्ऐ रे चेले यहून्ना वाले आई किन्हें तेस किन्हें बोल्या, “हे गुरु, जो आदमी यरदन दराऊआ रे पार तेरे साउगी था, होर जेसरे बारे मन्झ तैं आस्सा जो दसिरा था, से बपतिस्मा देंहां, होर सभ लोक तेस वाले जाया करहा ऐें।”"
JHN_003_027,"यहून्ना बपतिस्मा देणे वाल्ऐ जवाब दितेया, “जेबे तक माह्णुं जो स्वर्गा ले नी दितेया जाए तेबे तक से कुछ नी पाई सक्दा।"
JHN_003_028,"तुस्से ता आपु ई मुंजो बोलदे हुए सुणीरा कि, ‘हांऊँ मसीह नी आ, पर तेस मसीह ले पैहले भेजीरा।’"
JHN_003_029,"नंऊँआं लाड़ा ही नौंईं लाड़ीया किन्हें ब्याह करहा, पर नऊँए लाड़े रा दोस्त बौह्त खुस हूई किन्हें तेसरी सुणहां। से नऊँए लाड़े री अवाज सुणी किन्हें बौह्त खुस हूई जाहाँ, ये ही मेरी खुसी होर एेबे पूरी हुई गई।"
JHN_003_030,जरूरी आ कि से बढ़े होर हांऊँ घटी जाऊं।
JHN_003_031,"जो स्वर्गा ले आहूँआं, से सभी चीजा ले बड़ा आ, जो धरती ले आहूँआं से धरती रा आ; होर धरतिया री गल्ला करहा: जो स्वर्गा ले आहूँआं, से सभी ले गास आ।"
JHN_003_032,"जो कुछ तिन्हें देख्या, होर सुणेया, से लोका जो तेसरे बारे दसेया; पर कुछ लोक ई तेसरी गल्ला मन्नी।"
JHN_003_033,पर जिन्हें जे तेसरी गल्ला मनी लई तिन्हें एस गल्ला री छाप लगाई दिती कि परमेसर सच्चा आ।
JHN_003_034,"क्यूंकि जो परमेसरे भेज्या, से परमेसरा री गल्ला करहा: क्यूंकि से पवित्र आत्मा नापी-नापी किन्हें नी देंदा।"
JHN_003_035,"बापू परमेसर मह्ठे किन्हें प्यार रख्हा, होर तिन्हें सभ चीजा रा अधिकार तेसरे हाथा मन्झ देई दितिरी।"
JHN_003_036,"जो परमेसरा रे मह्ठे पर विस्वास करहा, अनंत जिन्दगी तेसरी ई; पर जो मह्ठे री नी मन्नदा, तेस अनंत जिन्दगी नी देखणी, पर परमेसरा रा गुस्सा तेस पर रैंहयां।”"
JHN_004_001,"फेरी जेबे यीसू जो पता लगया कि, फरीसी लोका रे बीचा मन्झ तेसरे बारे मन्झ गल्ला हुएआ करहा ई कि, यीसू यहून्ना बपतिस्मा देणे वाल्ऐ ले ज्यादा चेले बणाहां, होर तिन्हा जो बपतिस्मा देंहां।"
JHN_004_002,बल्कि यीसू आपु नी पर तेसरे चेले बपतिस्मा देंहां ऐें थे।
JHN_004_003,तेबे यीसू यहूदिया ईलाके जो छाडी किन्हें गलील जिल्ले जो चली गया।
JHN_004_004,होर परमेसरा री इच्छा थी कि से सामरिया ईलाके ले हुई किन्हें जाए।
JHN_004_005,"एता कठे से सामरिया ईलाके रे सूखार सैहरा मन्झ आया, जो तेस जमीना वाले आ, जो याकूबे आपणे मह्ठे युसुफा जो दितिरा था।"
JHN_004_006,होर याकूबे जो कुंआं तेथी बणाईरा था से हाल्ले तक तेथी था। यीसू आपणे सफरा रा थकीरा तेस कुएं पर बैठी गया। होर ये गल दप्हैरा रे टैमा हुई।
JHN_004_007,"इतने मन्झ एक सामरिया ईलाके री एक ज्नाने पाणी भरणे रे कठे आई। यीसूए तेस्सा जो बोल्या, “मुंजो पाणी प्या।”"
JHN_004_008,क्यूंकि तेसरे चेले ता गांऊँआं मन्झ खाणा मूल्ले लैंदे गईरे थे।
JHN_004_009,"तेस्से सामरिया ईलाके री ज्नाने यीसू जो बोल्या, “तू यहूदी हुई किन्हें मेरे ले पाणी किहाँ मांघ्हा?” क्यूंकि यहूदी लोक सामरिया ईलाके रे लोका साउगी केसी भी तरीके रा रिस्ता नी रखदे थे।"
JHN_004_010,"यीसूए जवाब दितेया, “अगर तू परमेसरा रे वरदाना जो जाणदी, होर ये भी जाणदी कि से कुणहां जो तेरे किन्हें बोल्हा, ‘मुंजो पाणी प्या,’ ता तू तेस ले मांगदी, होर से तुजो जिन्दगी रा पाणी देंदा।”"
JHN_004_011,"जनानिये तेस जो बोल्या, “हे प्रभु, तेरे वाले पाणी भरणे रे कठे कुछ भी नी आ, होर कुंआं बौह्त डुघ्हा। ता फेरी से जिन्दगी रा पाणी तेरे वाले केथी ले आया?"
JHN_004_012,"क्या तू आस्सा रे बापदादे याकूबा ले बडा आ, जिन्हें जे आस्सा जो ये कुंआं दितेया। होर आपु होर आपणे बच्चे होर आपणे जानवरा समेत एता मन्झा ले पींदे रैहे।”"
JHN_004_013,"यीसूए तेस्सा जो जवाब दितेया कि, “जेस भी ये पाणी पीणा तेस जो फेरी सोख लगणी।"
JHN_004_014,"पर जो कोई तेस पाणी मन्झा ले पिंघा जो मां तेस जो देणा, तेस फेरी कधी भी सोखे नी हूंणां: पर जो पाणी मां तेस जो देणा, तेस तेता मन्झ एक सोता बणी जाणा जेस अनंत जिन्दगी रे कठे मुट्दे रैंह्णां।”"
JHN_004_015,"ज्नाने यीसू जो बोल्या, “हे प्रभु तेस पाणी जो मुंजो देई दे ताकि हांऊँ सोखी नी रहूँ होर ना पाणी भरणे रे कठे इतनी दूर आऊँ।”"
JHN_004_016,"यीसूए तेस्सा जो बोल्या, “जा, आपणे लाड़े जो एथी सादी किन्हें लई आऊ।”"
JHN_004_017,"तेस्से ज्नाने जवाब दितेया कि, “हांऊँ बगैर लाड़े ई:” यीसूए तेस्सा किन्हें बोल्या, “तू ठीक बोल्हा ई कि हांऊँ बगैर लाड़े ई।"
JHN_004_018,"क्यूंकि तू पांज लाड़े करी चुकीरी, होर जेस मर्धा वाले तू एेबे हाई से भी तेरा लाड़ा नी आ; ये ता तैं सच्च बोल्या।”"
JHN_004_019,"तेस्से ज्नाने यीसू जो बोल्या, “हे प्रभु, मुंजो लग्हा कि तू नबी आ।"
JHN_004_020,आस्सा रे सामरिया सैहरा रे बापदादे भी एस प्हाड़ा पर ई अराधना किती : होर यहूदी लोक बोल्हा ऐें कि यरुस्लेम सैहरा से जगहा ई जेथी लोका जो अराधना करणी चहिए।”
JHN_004_021,"यीसूए तेस्सा जो बोल्या, “हे ज्नाने, मेरी गल्ला रा विस्वास कर कि से टैम आहूँआं कि तुस्सा ना ता एस प्हाड़ा पर बापू री अराधना करणी ना यरुस्लेम सैहरा मन्झ।"
JHN_004_022,"तुस्से सामरिया सैहरा रे लोक जेस जो नी जाणदे, तेसरा भजन करहा ऐें; होर आस्से यहूदी लोक जेस जो जाणहां ऐें तेसरी अराधना करहा ऐें; क्यूंकि उद्धार यहूदी लोका री तरफा ले आ।"
JHN_004_023,"पर से टैम आहूँआं, बल्कि एेबे भी आ तेता मन्झ सच्चे बापू परमेसरा री अराधना आत्मा होर सच्चाई किन्हें करणा, क्यूंकि बापू आपणे कठे एह्ड़े ई भजन करणे वालेया जो तोप्हा।"
JHN_004_024,"परमेसर आत्मा आ, इधी कठे जरूरी आ कि तेसरी अराधना करणे वाले आत्मा होर सच्चाई किन्हें भजन करहे।”"
JHN_004_025,"ज्नाने यीसू किन्हें बोल्या, “हांऊँ जाणहां ईं कि मसीह जेस्जो जे ख्रीस्ट बोल्हा ऐें, से आऊणें वाल्आ आ; जेबे तेस आऊंणा, तेबे तेस आस्सा जो सभ गल्ला दसी देणी।”"
JHN_004_026,"यीसूए तेस्सा जो बोल्या, “हांऊँ जो तेरे किन्हें बोल्या करहा, हांऊँ से ई आ।”"
JHN_004_027,"इतने मन्झ यीसू रे चेले आई गये, होर हरान हुए कि, यीसू ज्नाने किन्हें क्या गल्ला करेया करहा; तेबे बी केसिए नी बोल्या कि, “तू क्या चाहां?” या “किधियो तेस्सा किन्हें गल्ला करेया करहा था।”"
JHN_004_028,"तेबे से ज्नाने आपणा घड़ा छाडी किन्हें गांऊँआं मन्झ चल्ली गयी, होर से लोका किन्हें बोल्दी लगी।"
JHN_004_029,"“आऊआ, एक माह्णुं जो देखा, जिन्हें मेरी पिछली जिन्दगी रे बारे मन्झ मुंजो सभ कुछ दसेया। हलांकि हांऊँ तेस किन्हें पैहले कधी नी मिली, ऐई मसीह ता नी आ?”"
JHN_004_030,इधी कठे स्यों गांऊँआं ले निकली किन्हें यीसू जो देखणे रे कठे आये।
JHN_004_031,"तेस ई टैम तेसरे चेले यीसू किन्हें अर्ज करदे लगे कि, “हे गुरु, कुछ खाई ले।”"
JHN_004_032,"पर यीसूए तिन्हा किन्हें बोल्या, “मेरे वाले खाणे रे कठे एह्ड़ा खाणां आं जेस जो तुस्से नी जाणदे।”"
JHN_004_033,"तेबे चेले एक दूजे किन्हें बोल्दे लगे, “जेबे आस्से एथी नी थे ता केसिए गुरु रे कठे खाणा ता नी ल्यान्द्रा?”"
JHN_004_034,"यीसूए तिन्हा किन्हें बोल्या, “मेरा खाणा ये आ कि, हांऊँ आपणे भेजणे वाले री इच्छा रे मताबक चलूं होर तेसरा काम पूरा करूं।"
JHN_004_035,"क्या तुस्से नी बोल्दे कि, ‘कटणी हूंणे मन्झ हल्ली बी चार म्हीने बाकि ये?’ देखा, हांऊँ तुस्सा किन्हें बोल्हा, आपणी हाखिया जो खोली किन्हें डोहर्रिया जो देखा कि, स्यों डोहर्रिया कटणी रे कठे पक्की चुकीरी।"
JHN_004_036,"होर काटणे वाल्आ मजदूरी पाहां, होर काटिरा फल तिन्हा लोका साहीं ऐें जिन्हों से अनंत जिन्दगी मन्झ लेई आऊआ; ताकि बाह्णे वाल्आ होर काटणे वाल्आ दुहें मिली किन्हें आनंद मन्नाहें।"
JHN_004_037,"क्यूंकि एता पर ये कहावत ठीक बैठणी कि, ‘बेजा बाह्णे वाल्आ होर आ होर काटणे वाल्आ होर आ।’"
JHN_004_038,"मैं तुस्से तेस खेता री कटाई रे कठे भेजे, तेता मन्झ तुस्से मैहनत नी किती : होरिये मैहनत किती होर तुस्से तिन्हारी मैहनता रे फला मन्झ भागी बणे।”"
JHN_004_039,"सामरिया ईलाके मन्झ रैहणे वाले कई लोके तेस्सा ज्नानिया रे कैहणे री वजहा ले यीसू पर विस्वास कितेया। क्यूंकि तेस्से जन्नानिए तिन्हा किन्हें बोल्या कि, “तिन्हें मेरी पिछली जिन्दगी रे बारे मन्झ मुंजो सभ कुछ दसेया।”"
JHN_004_040,"जेबे सामरिया ईलाके रे लोक तेस वाले आये, स्यों यीसू ले अर्ज करदे लगे कि, आस्सा वाले एथी रही जा: होर से तेथी दो ध्याड़े तक रैंहयां।"
JHN_004_041,होर यीसू री गल्ला जो सुणी किन्हें होर भी कईए लोके तेस पर विस्वास कितेया।
JHN_004_042,"होर तिन्हें तेस्सा ज्नाने किन्हें बोल्या, “एेबे आस्से तेरे कैहणे ले ई विस्वास नी करदे, क्यूंकि आस्से आप्हुए सुणी लैया, होर जाणहां ऐें कि सच्चे ये ई संसारा रा उद्धारकर्ता आ।”"
JHN_004_043,फेरी से दो ध्याड़े ले बाद से तेथी ले निकली किन्हें गलील जिल्ले जो चली गया।
JHN_004_044,क्यूंकि यीसूए आप्हुए गुआही दिती कि नबी आपणे गांऊँ मन्झ इज्जत नी पांदा।
JHN_004_045,"जेबे से गलील जिल्ले मन्झ आया, ता गलील जिल्ले रे लोके चाऊआ किन्हें तेस किन्हें मिले, क्यूंकि जितने काम तिन्हें यरुस्लेम सैहरा मन्झ साजे रे टैमा मन्झ कितिरे थे, तिन्हें सभ कुछ देखिरा था, क्यूंकि स्यों भी साजे मन्झ गईरे थे।"
JHN_004_046,"तेबे यीसू दबारा गलील जिल्ले रे काना गांऊँआं मन्झ आया, जेथी तिन्हें पाणी ले अंगूरा रा रस बणाया था: होर एक राजे रा कामी था जेसरा मह्ठा कफरनहूम सैहरा मन्झ ब्मार था।"
JHN_004_047,"तिन्हें ये सुणी किन्हें कि यीसू यहूदिया ईलाके रे गलील जिल्ले मन्झ आई गईरा, से यीसू वाले गया होर तेस किन्हें अर्ज करदा लग्या कि चली किन्हें मेरे मह्ठे जो ठीक करी दे: क्यूंकि से मरणे ई वाल्आ था।"
JHN_004_048,"यीसूए तेस जो बोल्या, “जेबे तक तुस्से चिन्ह होर नौखे काम नी देख्घे तेबे तक तुस्सा कधी विस्वास नी करणा कि हांऊँ मसीहा आ।”"
JHN_004_049,"राजे रे कामीये तेस किन्हें बोल्या, “हे प्रभु, मेरे मह्ठे री मौत हूंणे ले पैहले चली पऊ।”"
JHN_004_050,"यीसूए तेस जो बोल्या, “जा, तेरा मह्ठा नी मरदा, तेस ठीक हुई जाणा।” तिन्हें आदमिये यीसू री गल्ला रा विस्वास कितेया, होर से चली गया।"
JHN_004_051,"होर से पैंडे मन्झ जाया ही करहा था कि, तेसरे सेऊआदारे तेस वाले आई किन्हें मिले होर बोल्दे लगे कि, “तेरा मह्ठा नी मरिरा से जिउंदा आ।”"
JHN_004_052,"तिन्हें तिन्हा ले पूछेया कि, “केस टैम से ठीक हुन्दा लग्या था?” तिन्हें तेस जो बोल्या, “दप्हैरा रे एक बजे एसरा बुखार उतरी गया।”"
JHN_004_053,"तेबे बापू जाणी गया कि, ये तेस ई टैम ठीक हुई गया जेस टैमा जे यीसूए तेस जो बोल्या, “तेरा मह्ठा नी मरदा, तेस जिउंदे रेहणा।” होर तिन्हें होर तेसरे सारे टब्बरे विस्वास कितेया।"
JHN_004_054,"ये दूजा चिन्ह था, जो यीसूए यहूदिया ईलाके ले निकली किन्हें गलील जिल्ले मन्झ आई किन्हें दसेया।"
JHN_005_001,इन्हा गल्ला ले बाद यहूदी लोका रा एक साजा हुआ होर यीसू यरुस्लेम सैहरा जो चली गया।
JHN_005_002,"यरुस्लेम सैहरा मन्झ भेड फाटका वाले एक तलाब आ जेस जो इब्रानी भासा मन्झ बेतसैदा बोल्हा ऐें। होर एसरे चारो वखा जो छापर था, जेसरे पांज खम्बे थे।"
JHN_005_003,"इन्हा मन्झ बौह्त बीमार, काणे, लंगड़े, होर बेजान हुई चुकिरे अंगा वाल्ऐ पाणी रे हीलणे रे इंतजारा मन्झ तेथी पईरे हुंहां ऐें थे।"
JHN_005_004,क्यूंकि नियुक्त कितिरे टैमा रे मताबक परमेसरा रे स्वर्गदूत तलाबा मन्झ उतरी किन्हें पाणी जो हिलाहें थे। पाणी हीलदे रे बाद झट पट जो कोई पैहले उत्रहा था से ठीक हुई जाहाँ था चाहे तेसरी केह्ड़ी भी ब्मारी कि नी हो।
JHN_005_005,"तेथी एक माह्णुं था, जो ठती साला ले ब्मारिया मन्झ पईरा था।"
JHN_005_006,"यीसूए तेस जो तेथी पईरा देखी किन्हें होर ये जाणी किन्हें कि ये बौह्त ध्याड़े ले एस दसा मन्झ पईरा। तेस ले पूछेया, “क्या तू ठीक हूंणां चाहां?”"
JHN_005_007,"तिन्हें ब्मारे यीसू जो जवाब दितेया कि, “हे प्रभु, मेरे वाले कोई माह्णुं नी आ कि, जेबे जे पाणी हिलाया जाहाँ, ता मुंजो तलाबा मन्झ तुआरी सके; पर मेरे पुजदे-पुजदे दूजा मेरे ले पैहले उतरी जाहाँ।”"
JHN_005_008,"यीसूए तेस जो बोल्या, “उठ आपणा बिस्त्रा चक होर हांडदा लग।”"
JHN_005_009,"से आदमी झट पट ठीक हुई गया, होर आपणा बिस्त्रा चकी किन्हें चली गया।"
JHN_005_010,"होर से ध्याड़ा अरामा रा ध्याड़ा था। एता कठे यहूदी लोक तेस किन्हें बोल्दे लगे जो ठीक हुई गईरा था कि, “आज ता अरामा रा ध्याड़ा आ, होर मूसा रे व्यवस्था रे मताबक तेरा बिस्त्रा चकणा ठीक नी आ।”"
JHN_005_011,"तिन्हें तेस जो जवाब दितेया कि, “जिन्हें हांऊँ ठीक कितेया, तिन्हें ई मुंजो बोल्या, ‘आपणा बिस्त्रा चकी किन्हें हांडदा लग।’”"
JHN_005_012,"तिन्हें तेस ले पूछेया, “से कुण माह्णुंआं जिन्हें जे तुजो बोल्या, आपणा बिस्त्रा चकी किन्हें हांडदा लग।”"
JHN_005_013,"पर से जे ठीक हुई गईरा था, से नी जाणदा था कि तेस जो ठीक करणे वाल्आ कुणहां; क्यूंकि तेस जगहा मन्झ भीड़ भड़ाका हूंणे री बजहा ले यीसू तेथी ले बिना दसे चली गया।"
JHN_005_014,"इन्हा गल्ला ले बाद यीसू जो से मन्दरा मन्झ मिल्या, तेबे यीसूए तेस किन्हें बोल्या, “देख, तू ता ठीक हुई गईरा; फेरी दबारा कधी पाप देख्या करदा, एह्ड़ा नी हो कि एता ले भी कोई बड्डी बिपदा तेरे पर आई जाए।”"
JHN_005_015,"तेबे तिन्हें माह्णुंऐ जाई किन्हें यहूदी अगुवे किन्हें बोली दितेया कि, जिन्हें जे हांऊँ ठीक कितेया, से यीसू आ।"
JHN_005_016,"एता रे कठे यहूदी अगुवे यीसू जो स्तांदे लगे, क्यूंकि से एह्ड़े-एह्ड़े काम अरामा रे ध्याड़े करहा था।"
JHN_005_017,"पर यीसूए तिन्हा जो बोल्या कि, “मेरा बापू हमेसा काम करहा, होर मुंजो भी काम करणा चहिए।”"
JHN_005_018,"क्यूंकि एस गल्ला जो बोलणे री वजहा ले यहूदी अगुवे होर भी ज्यादा तेस जो मारणे री कोसिस करदे लगे कि, से ना सिर्फ अरामा रे ध्याड़े रे नियमा जो तोड़हा, पर परमेसरा जो आपणा बापू बोली किन्हें, आपणे आपा जो परमेसरा रे बराबर मन्हां।"
JHN_005_019,"एता पर यीसूए तिन्हा जो बोल्या, “हांऊँ तुस्सा किन्हें सच्च -सच्च बोल्हा, हांऊँ मह्ठा आपणे आप कुछ नी करी सक्दा, पर से सिर्फ तेह्ड़ा ई करहा जेह्ड़ा से बापू परमेसरा जो करदे देख्हा, क्यूंकि जो-जो काम से करहा, तिन्हा कामा जो मह्ठा भी तेह्ड़ा ई करहा।"
JHN_005_020,"क्यूंकि मह्ठा बापू परमेसरा किन्हें प्यार करहा होर जो-जो काम से आपु करहा, से सभ तेस जो दस्हा; होर तेस एता ले भी बडे-बडे काम तेस जो दसणे, ताकि तुस्से हरान हुई सको।"
JHN_005_021,"क्यूंकि जिहां बापू मरिरे लोका जो जिउंदा करी किन्हें जिन्दगी देहां, तिहां ईं मह्ठा भी जिन्हां जो से चांहा तिन्हा जो जिन्दगी देंहां।"
JHN_005_22-23,"एह्ड़ा नी आ कि बापू केसी रा न्याय नी करदा। जिहां सब लोक बापू री इज्जत दें तिहां ईं मह्ठे जो भी इज्जत देयां, बापू परमेसरे न्याय करणे रा सारा हक मह्ठे जो देई दितिरा। जो मह्ठे री इज्जत नी करदा से बापू परमेसरा री भी इज्जत नी करदा जिन्हें जे से भेजिरा।”"
JHN_005_024,"“हांऊँ तुस्सा किन्हें सच्च -सच्च बोल्हा, जो मेरे बचन सुणी किन्हें मेरे भेजणे वालेया रा विस्वास करहा, अनंत जिन्दगी तेसरी ई, होर तेस पर सजा रा हुक्म नी हुन्दा पर से मौता ले पार हुई किन्हें नौंईं जिन्दगी पाई चुकिरा।"
JHN_005_025,"हांऊँ तुस्सा किन्हें सच्च -सच्च बोल्हा, एह्ड़ा टैम आहूँआं, होर एेबे भी आ, जेबे मरिरे लोका मेरी यानि परमेसरा रा मह्ठे री अवाज सुणनी। होर जो सुणघे तिन्हा हमेसा जीणा।"
JHN_005_026,"क्यूंकि जिहां बापू आपणे आपा मन्झ जिन्दगी रख्हा, तिहां ईं तिन्हें ये हक आपणे मह्ठे जो भी दितिरा कि स्यों आपणे आपा मन्झ जिन्दगी रखे।"
JHN_005_027,क्यूंकि हांऊँ माह्णुं रा मह्ठा आ। इधी कठे बापू परमेसरे मुंजो न्याय करणे रा भी हक दितेया।”
JHN_005_028,"“एता ले हरान मत हुआ, से टैम आहूँआं कि, जितने भी मरिरे लोक ऐें, सभिया तेसरी अवाज सुणनीं होर जिउंदे हुई जाणा।"
JHN_005_029,"जिन्हें जे भलाई कितिरी तिन्हा अनंत जिन्दगी रे कठे मरिरे मन्झा ले जी उठणा, होर जिन्हें जे बुराई कितिरी तिन्हा सजा रे कठे मरिरे मन्झा ले जी उठणा।”"
JHN_005_030,"“हांऊँ आपणे आप कुछ नी करी सक्दा; जो हांऊँ सुणहां, हांऊँ तेह्ड़ा ई न्याय करहा, होर मेरा न्याय सच्चा आ, क्यूंकि हांऊँ आपणी इच्छा नी, पर आपणे भेजणे वाले री इच्छा चांहां।"
JHN_005_031,जे हांऊँ आप्हुए आपणी गुआही देऊँ ता मेरी गुआही सच्ची नी ई।
JHN_005_032,"एक होर आ जो मेरा बापू आ, जेह्ड़ा मेरे बारे मन्झ गुआही देहां। होर हांऊँ जाणहां कि जेह्ड़ी गुआही से देहां से सच्ची ई।"
JHN_005_033,"तुस्से यहून्ना बपतिस्मा देणे वाल्ऐ लोक भेजे, होर तिन्हें सच्चाई री गुआही दिती।"
JHN_005_034,"पर हांऊँ आपणे बारे मन्झ माह्णुंआं री गुआही री जरूरत नी, फेरी भी हांऊँ ये गल्ला इधी कठे करहा, ताकि तुस्सा जो उद्धार मिले।"
JHN_005_035,"यहून्ना एह्ड़ा दीऊया था जो भख्हा होर चमक्हा था। होर तुस्सा जो कुछ देरा तक तेसरे प्रयासे मन्झ, मगन हूंणां बांका लग्या।"
JHN_005_036,"पर मेरे वाले जो गुआही ई से यहून्ना बपतिस्मा देणे वाल्ऐ री गुआही ले बड्डी ई। क्यूंकि जो काम बापूए मुंजो पूरा करणे रे कठे सौम्पिरा से ये ई काम आ जो हांऊँ करहा, स्यों मेरे गुआह ऐें कि, बापूए हांऊँ भेजिरा।"
JHN_005_037,"होर बापू जिन्हें जे हांऊँ भेजिरा, तिन्हें ई मेरी गुआही दिती। तैं ना कधी तेसरी अवाज सुणी, होर ना तेसरी सकल देखी।"
JHN_005_038,होर तुस्से तेसरे बचना जो मना मन्झ नी बसणा देंदे क्यूंकि जिन्हें जे से भेज्या तेसरा विस्वास नी करदे।”
JHN_005_039,"“तुस्से पवित्र सास्त्रा रा मनन करहा ऐें, क्यूंकि तुस्से ये सोच्हा ऐें कि तेता मन्झ तुस्सा जो अनंत जिन्दगी मिल्हा ई, होर ये सभ गल्ला मेरे बारे मन्झ ई गुआही देंहां ईं।"
JHN_005_040,फेरी भी तुस्से अनंत जिन्दगी पाणे रे कठे मेरे वाले नी आऊंणा चाहन्दे।
JHN_005_041,हांऊँ माह्णुं ले इज्जत नी चाहन्दा।
JHN_005_042,"पर हांऊँ तुस्सा जो जाणहां कि, तुस्सा परमेसरे किन्हें प्यार नी करदे।"
JHN_005_043,"हांऊँ आपणे बापू रे नांऊँआं ले आईरा, होर तुस्से मुंजो नी मन्नदे; अगर कोई होर आपणे ई नांऊँआं ले आई जाए, ता तुस्सा से ग्रैहण करी लैणा।"
JHN_005_044,"तुस्से मेरे पर विस्वास नी करी सकदे? क्यूंकि तुस्से जे एक दूजे ले इज्जत चाहें, होर तेस्सा इज्जता रे बारे मन्झ सोच्दे भी नी जो परमेसरा री तरफा ले आहूँआं ईं।”"
JHN_005_045,"“ये नी समझा कि, मां बापू रे साम्हणें तुस्सा पर दोस ल्गाणा, तुस्सा पर दोस लगाणे वाल्आ ता मूसा आ जेस पर तुस्से आस रखिरी।"
JHN_005_046,"क्यूंकि अगर तुस्से मूसा रा विस्वास कितेया, ता तुस्से मेरा भी विस्वास करदे, क्यूंकि तिन्हें मेरे बारे मन्झ लिखिरा।"
JHN_005_047,"पर मुसे जेह्ड़ा मेरे बारे लिखिरा अगर तुस्से एस गल्ला रा विस्वास नी करदे, ता मेरी गल्ला रा विस्वास तुस्सा किहाँ करणा?”"
JHN_006_001,इन्हा गल्ला ले बाद यीसू गलील समुद्रा मतलब तिब्रियुस झीला रे दूजे बाढे गया।
JHN_006_002,होर एक बडी भीड़ तेसरे पीछे हुई गयी क्यूंकि जो चिन्ह से ब्मार पर करहा था स्यों तिन्हा जो देख्हा ऐें थे।
JHN_006_003,तेबे यीसू प्हाड़ा पर चढ़ी किन्हें तेथी आपणे चेले साउगी बैठेया।
JHN_006_004,होर यहूदी लोका रा फसहा रा साजा नेडे था।
JHN_006_005,"तेबे यीसूए एक बौह्त बडी भीड़ आपणे वाले आऊंदे देखी। यीसूए फिलिप्पुसा ले पूछेया कि, “आस्से इन्हा रे कठे खाणा केथी ले खरीदिये?”"
JHN_006_006,"पर तिन्हें ये गल तेस जो परखणे रे कठे बोली, क्यूंकि से आपु जाणहां था कि तेस क्या करणा।"
JHN_006_007,"फिलिप्पुसे यीसू जो जवाब दितेया कि, “दो सौ ध्याड़े री कमाई रे बराबर कीमत भी तिन्हारे खाणा खरीदणे रे कठे पूरी नी हूणीं कि, तिन्हा मन्झा ले हर एकी जो थोड़ी-थोड़ी मिली सके।”"
JHN_006_008,"यीसू रे चेले मन्झा ले समौन पतरसा रे भाई अन्द्रियासे यीसू जो बोल्या,"
JHN_006_009,“एथी एक मह्ठा आ जेस वाले जऊआ री पांज रोटीया होर दो मछिया ई। पर इतने लोका रे कठे यों क्या ई।”
JHN_006_010,"यीसूए बोल्या कि, “लोका जो बठ्याली देआ।” तेस जगहा बौह्त घाह था। स्यों लोक जो पांज हज़ार मर्ध थे, सब लोक घाह गास बैठी गये। (पर तिन्हें ज्नानिया होर बच्चे नी गिणीरे थे)"
JHN_006_011,तेबे यीसूए रोटिया लिती होर परमेसरा धन्यावाद करी किन्हें बैठिरे लोका मन्झ बांडी दिती। होर तिंहां ईं मछिया मन्झा ले जितनी स्यों चाहें थे तिन्हा जो बांडी दिती।
JHN_006_012,"जेबे स्यों खाई किन्हें रजी गये ता यीसूए आपणे चेले किन्हें बोल्या कि, “बचीरे रोटिया कठे करहा, ताकि कुछ भी बरबाद नी हो।”"
JHN_006_013,तेबे तिन्हें बचीरी रोटिया कठी किती होर तिन्हारे बारा छड़ोल्लू भरे। होर जऊआ री पांज रोटिया जो खाणे वाले ले बची गईरे थे स्यों भी कठा किती।
JHN_006_014,"जेबे यीसूए चिन्हा रा काम करी किन्हें दसी दितेया ता स्यों लोक ये देखी किन्हें बोल्दे लगे कि, “से नबी जो संसारा मन्झ आऊणें वाल्आ था, पक्का ये ई आ।”"
JHN_006_015,"यीसूए ये जाणी किन्हें कि स्यों मुंजो राजा बणाणे रे कठे पकड़ना चाहें, होर से तेथी ले निकली किन्हें कल्हा प्हाड़ा पर चली गया।"
JHN_006_016,"फेरी जेबे सांझ हुई, ता यीसू रे चेले समुद्रा रे बाढे गये।"
JHN_006_017,"होर स्यों किस्तिया मन्झ सुआर हुई किन्हें समुद्रा ले हुई किन्हें कफरनहूम सैहरा जो जांदे लगे। तेस टैम न्हयारा हुई गईरा था, होर यीसू हली तक तिन्हा वाले नी आईरा था।"
JHN_006_018,होर आंधी री वजहा ले समुद्रा मन्झ लैहरा उठदी लगी।
JHN_006_019,"जेबे स्यों किस्ती च्लांदे-च्लांदे लगभग पांज छे किलोमीटर दूर निकली गये, तेबे तिन्हें यीसू जो समुद्रा पर चलदे, होर किस्ती रे नेडे आऊंदे देख्या, होर स्यों डरी गये।"
JHN_006_020,"पर यीसूए तिन्हा किन्हें बोल्या, “हांऊँ यीसू आ; डरा मत।”"
JHN_006_021,तेबे जाई किन्हें तिन्हें यीसू जो किस्ती मन्झ चढ़णे दितेया: होर जल्दी ही किस्ती तेस जगहा पूजी गयी जेथी जे स्यों जाणां चाहें थे।
JHN_006_022,"दूजे ध्याड़े जेह्ड़े लोक समुद्रा रे पार रही गईरे थे, ता तिन्हें ये देख्या कि, तेथी सिर्फ एक ई छोटी किस्ती थी, होर यीसू आपणे चेले साउगी तेस किस्ती पर नी चढ़ेया, पर सिर्फ तेसरे चेले ही गईरे थे।"
JHN_006_023,तेबे भी होर छोटी किस्तिया तिबिरियुस सैहरा ले तेस जगहा आई जेथी तिन्हें प्रभु रा धन्यावाद करणे ले बाद रोटी खाध्ही थी।
JHN_006_024,"एता कठे जेबे भीड़े देख्या कि, एथी ना यीसू आ, होर ना तेसरे चेले ऐें, स्यों भी छोटी-छोटी किस्तिया मन्झ सुआर हुई किन्हें यीसू जो टोल्दे-टोल्दे कफरनहूम सैहरा जाई पूजे।"
JHN_006_025,"होर तिन्हें समुद्रा ले पार यीसू साउगी मिली किन्हें बोल्या, “हे गुरु तू एथी केभे आया?”"
JHN_006_026,"यीसूए तिन्हा जो जवाब दितेया कि, “हांऊँ तुस्सा किन्हें सच्च -सच्च बोल्हा, तुस्से मुंजो एता कठे नी टोल्दे कि तुस्से चिन्ह देखे, पर एता कठे टोल्हा ऐें कि तुस्से रोटिया खाई किन्हें रजी गये।"
JHN_006_027,"सड़ने वाल्ऐ खाणे रे कठे मैहनत नी करा, पर तेस खाणे रे कठे मैहनत करा जो अनंत जिन्दगी देहां, जेह्ड़ी हांऊँ माह्णुं रे मह्ठे तुस्सा जो देणी। ये काम करणे रे कठे बापू परमेसरे मेरे पर हका री छाप लगाई दितिरी।”"
JHN_006_028,"तिन्हें तेस किन्हें बोल्या, “परमेसरा रा काम करणे रे कठे आस्सा जो क्या करणा चहिए?”"
JHN_006_029,"यीसूए तिन्हा जो जवाब दितेया, “परमेसरा रा काम ये आ कि, तुस्से मेरे पर विस्वास करा जिन्हें जे हांऊँ भेजिरा।”"
JHN_006_030,"तेबे तिन्हें तेस किन्हें बोल्या, “तेबे तू होर केह्ड़ा जे चिन्ह आस्सा जो दसणे वाले आ ताकि आस्से तेस चिन्हा जो देखी किन्हें तेरे पर विस्वास करीए? एह्ड़ा क्या जो तू आस्सा जो दसणे वाले आ?"
JHN_006_031,"आस्सा रे बापदादे जंगला मन्झ से स्वर्गीय खाणा खाध्या जेस जो मन्ना बोल्हा ऐें, क्यूंकि पवित्र सास्त्रा मन्झ लिखिरा आ कि, तिन्हें तिन्हा जो खाणे रे कठे स्वर्गा ले रोटी दिती।”"
JHN_006_032,"यीसूए तिन्हा किन्हें बोल्या, “हांऊँ तुस्सा किन्हें सच्च -सच्च बोल्हा कि मूसे तुस्सा जो से रोटी स्वर्गा ले नी दिती, पर मेरा बापू तुस्सा जो स्वर्गा ले सच्ची रोटी देहां।"
JHN_006_033,"क्यूंकि से रोटी जो परमेसर देहां, ये से रोटी जेह्ड़ी स्वर्गा ले उतरी किन्हें संसारा रे लोका जो जिन्दगी देहां ईं।”"
JHN_006_034,"तेबे तिन्हें यीसू किन्हें बोल्या, “हे प्रभु, ये रोटी आस्सा जो हमेसा देआ कर।”"
JHN_006_035,"यीसूए तिन्हा किन्हें बोल्या, “जिन्दगी देणे वाली रोटी हांऊँ ईं! जेस जे मेरे वाले आऊंणा तेस कधी भी भूखे नी रैंह्णां होर जो माह पर विस्वास करघा, तेस जो कधी सोख नी लगणी।"
JHN_006_036,"हांऊँ तुस्सा किन्हें पैहले भी बोलिरा था कि, तुस्से हांऊँ देखी भी लईरा, तेबे भी विस्वास नी करदे।"
JHN_006_037,"जितने भी लोक बापू मुंजो देहां स्यों से मेरे वाले आहूँआं ऐें, होर जो मेरे वाले आहूँआं ऐें, मां पक्का स्यों अपनाणे।"
JHN_006_038,"क्यूंकि हांऊँ आपणी इच्छा नी, पर आपणे भेजणे वाले बापू री इच्छा पूरी करणे रे कठे स्वर्गा ले आईरा।"
JHN_006_039,"होर मेरे भेजणे वाले बापू री इच्छा ये ई कि जितने लोक तुस्से मुंजो दितरे, तिन्हा मन्झा ले हांऊँ केसी जो भी नी गुआऊं पर हांऊँ तिन्हा जो आखरी ध्याड़े दबारा मरिरे मन्झा ले जिउंदे करी देऊँ।"
JHN_006_040,"क्यूंकि मेरे बापू री इच्छा ये ई कि, जो कोई मह्ठे जो मनी किन्हें तेस पर विस्वास करहे, तेस अनंत जिन्दगी पाणी। होर मां स्यों आखरी ध्याड़े दबारा मरिरे मन्झा ले जिउंदे करी देणे।”"
JHN_006_041,"तेबे यहूदी लोक यीसू रे बारे मन्झ गलांण करदे लगे एता कठे कि तिन्हें बोल्या था कि, “जो रोटी स्वर्गा ले उतरी, से हांऊँ ईं।”"
JHN_006_042,"होर तिन्हें बोल्या, “कि ये युसुफा रा मह्ठा यीसू आ, जेसरे माऊ बापू जो आस्से जाणहां ऐें। तेबे से किधियो बोल्हा कि हांऊँ स्वर्गा ले आईरा?”"
JHN_006_043,"यीसूए तिन्हा जो जवाब दितेया कि, “आपु मन्झ नी गलांण मत करहा।"
JHN_006_044,"कोई भी मेरे वाले नी आई सक्दा, जेबे तक बापू, जिन्हें जे हांऊँ भेजिरा, से तेस जो मेरे वाले नी लई आये। होर मां से आखरी ध्याड़े दबारा मरिरे मन्झा ले जिउंदे करी देणा।"
JHN_006_045,"केसी नबिये पवित्र सास्त्रा मन्झा ये लिखिरा आ कि, स्यों सब परमेसरा री तरफा ले सिखाई रे हुंगे। जेस केसीये बापू ले सुणेया होर सिखेया, से मेरे वाले आहूँआं।"
JHN_006_046,"एसरा मतलब ये नी आ कि केसिए बापू देख्या, पर जो परमेसरा री तरफा ले आ, सिर्फ तिन्हें ई बापू देख्या।"
JHN_006_047,"हांऊँ तुस्सा किन्हें सच्च -सच्च बोल्हा कि, जो कोई विस्वास करहा, अनंत जिन्दगी तेसरी ई।"
JHN_006_048,हांऊँ जीवन देणे वाली रोटी ई।
JHN_006_049,तुस्सा रे बापदादे जंगला मन्झ मन्ना खाध्या होर मरी गये।
JHN_006_050,ये से रोटी ई जो स्वर्गा ले उत्रहा ई ताकि माह्णुं तेता मन्झा ले खाई सके होर नी मरे।
JHN_006_051,"जीवन देणे वाली रोटी जो स्वर्गा ले उतरीरी, से हांऊँ आ। अगर कोई एस्सा रोटिया मन्झा ले खाये, ता हमेसा जिउंदा रैंह्णां होर जो रोटी मां संसारा रे लोका रे कठे देणी, से मेरा मास आ।”"
JHN_006_052,"एता पर यहूदी लोके ये बोली किन्हें आपु मन्झ झगड़दे लगे कि, “यीसू किहाँ आपणा मास खाणे जो देई सक्हा?”"
JHN_006_053,"यीसूए तिन्हा किन्हें बोल्या, “हांऊँ तुस्सा किन्हें सच्च -सच्च बोल्हा जेबे तक तुस्से हांऊँ माह्णुं रे मह्ठे रा मास नी खान्घे, होर मेरा खून नी पिंघे, तेबे तक तुस्सा मन्झ जिन्दगी नी ई।"
JHN_006_054,"जो मेरा मास खाहाँ होर मेरा खून पींहां, अनंत जिन्दगी तेसरी ई, होर आखरी ध्याड़े से मां दबारा मरिरे मन्झा ले जिउंदे करी देणा।"
JHN_006_055,"क्यूंकि मेरा मास सच्चे खाणे री चीज ई, होर मेरा खून सच्चे पीणे री चीज ई।"
JHN_006_056,"जो मेरा मास खाहाँ होर मेरा खून पीहां, से मेरे अंदर होर हांऊँ तेस अंदर बणी किन्हें रैंहयां"
JHN_006_057,जिहां जिउंदे परमेसर बापूए हांऊँ भेजिरा होर हांऊँ बापू री बजहा ले जिउंदा आ तिहां ई तेस भी जो मुंजो खांहगा तेस मेरी बजहा ले जिउंदे रैंह्णां।
JHN_006_058,"जो रोटी स्वर्गा ले उतरीरी से तेस मन्ने साहीं नी कि से बापदादे खाधी, होर मरी गये। पर जेस केसी ये रोटी खाणी तेस हमेसा जिउंदे रैंह्णां।”"
JHN_006_059,यूं गल्ला तिन्हें कफरनहूम सैहरा रे एक यहूदी सभा मन्झ उपदेसा रे टैमा बोली।
JHN_006_060,"एता कठे तेसरे साउगी चलने वाले मन्झा ले कई लोके ये सुणी किन्हें बोल्या कि, “ये गल्ला समझणे मन्झ बड़ी कठण ई; इन्हा जो कुण सुणी सक्हा?”"
JHN_006_061,"यीसूए आपणे मना मन्झ ये जाणी किन्हें कि मेरे चेले आपु मन्झ एस गल्ला री बजहा ले गलांण करदे लगे, तिन्हा ले पूछेया, “क्या ये गल्ला तुस्सा जो मेरे पर विस्वास करणे ले रोक्हा ई?"
JHN_006_062,"होर अगर तुस्से हांऊँ माह्णुं रा मह्ठा स्वर्ग जांदे देखणा, जेथी हांऊँ पैहले था ता क्या हूंणा?"
JHN_006_063,"परमेसरा री आत्मा ता जिन्दगी देणे वाली ई, माह्णुं री सक्ति कुछ नी करी सकदी। जो गल्ला मैं तुस्सा किन्हें बोलिरी स्यों आत्मा री वखा ले आहूँईं होर जिन्दगी देणे वाली ई।"
JHN_006_064,"पर तुस्सा मन्झा ले कितने एह्ड़े ऐें जो विस्वास नी करदे।” क्यूंकि यीसू ता पैहले ले जाणहां था कि जो विस्वास नी करदे, स्यों कुणहें? होर केस हांऊँ पकड़ वाणा।"
JHN_006_065,"होर तिन्हें बोल्या, “इधी कठे मैं तुस्सा किन्हें बोल्या था कि जेबे तक केसी जो बापू नी भेज्दा तेबे तक से मेरे वाले नी आई सकदा।”"
JHN_006_066,"तेस टैमा ले बाद, तेबे यीसू साउगी चलने वाले कई सारे लोक तेसरे बौह्त बरखलाफ हुई गये होर फेरी स्यों तेस साउगी नी रहे।"
JHN_006_067,"तेबे यीसूए तिन्हा बारा चेलेया किन्हें बोल्या, “क्या तुस्से भी जाणा चाहें?”"
JHN_006_068,"समौन पतरसे तेस जो जवाब दितेया कि, “हे प्रभु आस्से केस वाले जाईये? अनंत जिन्दगी री गल्ला ता तेरे ही वाले ई।"
JHN_006_069,"होर आस्से तेरे पर विस्वास कितेया, होर जाणी गये कि, परमेसरा रा तरफा ले आईरा पवित्र मसीहा आ।”"
JHN_006_070,"यीसूए तिन्हा जो जवाब दितेया, “मैं तुस्से बारा चेले चुणिरे, पर तुस्सा मन्झा ले एक सैतान रे बसा मन्झ आ।”"
JHN_006_071,"ये यीसूए समौन इस्करयोति रे मह्ठे यहूदा इस्करयोति रे बारे मन्झ बोल्या, क्यूंकि तिन्हा बारा चेले मन्झा ले एक आ, होर सेई यीसू जो पकड़वाणे वाल्आ था।"
JHN_007_001,"इन्हा गल्ला ले बाद यीसू गलील जिल्ले मन्झा फिरदा रैहया, होर से यहूदिया ईलाके मन्झ जाणा नी चाहन्दा था। क्यूंकि तेथी यहूदी अगुवे यीसू जो मारणे रे कठे कोसिस करेया करहा ऐें थे।"
JHN_007_002,होर यहूदी लोका रे तम्बूआ रा साजा नेडे था।
JHN_007_003,"इधी कठे यीसू रे छोटे भाईये तेस जो बोल्या, “एथी मत रुक होर यहूदिया ईलाके मन्झ साजे रे कठे चली जा, क्यूंकि जो चमत्कार तू करहा तिन्हा जो तेरे चेले भी देखी सके।"
JHN_007_004,"क्यूंकि जो कोई मसहूर हूंणां चाहां होर ल्हुखी किन्हें काम नी करदा। क्यूंकि तू ये काम करहा, ता संसारा रे लोक तुजो देखी सके।”"
JHN_007_005,क्यूंकि तेसरे भाई भी तेस पर विस्वास नी करदे थे।
JHN_007_006,"तेबे यीसूए तिन्हें किन्हें बोल्या, “हल्ली तक मेरे जाणे रे कठे सही टैम नी आईरा, पर तुस्से कधी भी जाई सक्हा ऐें।"
JHN_007_007,"संसारा रे लोक तुस्सा किन्हें नफरत नी करी सक्दा। पर से मेरे किन्हें बैर करहा, क्यूंकि हांऊँ तिन्हो दसा कि स्यों बुरे काम करहा ऐें।"
JHN_007_008,"तुस्से साजे मन्झ जाउआ, मां हल्ली एस साजे मन्झ नी जाणा; क्यूंकि हल्ली तक मेरे जाणे रे कठे सही टैम नी आईरा।”"
JHN_007_009,से यूं गल्ला करी किन्हें गलील जिल्ले मन्झ ई रही गया।
JHN_007_010,"पर जेबे यीसू रे छोटे भाई झोपड़ी रे साजे मन्झ चली गये, ता यीसू सभी रे साम्हणें नी गया पर चुपके जे गया।"
JHN_007_011,"साजे मन्झ यहूदी अगुवे तेस जो तोप्दे लगे होर लोका ले पुछदे लगे कि, “क्या यीसू आईरा?”"
JHN_007_012,"होर लोका मन्झ यीसू रे बारे मन्झ चुपे-चुपे बौह्त गल्ला हुई: कुछ बोल्हा ऐें थे कि, “यीसू भला माह्णुंआं।” होर कुछ बोल्हा ऐें थे कि “नंईं, यीसू लोका जो भरमाहां।”"
JHN_007_013,तेबे बी यहूदी अगुवे रे डरा रे मारे कोई आदमी यीसू रे बारे मन्झ खुल्ही किन्हें खरी गल्ला नी बोल्दे थे।
JHN_007_014,होर साजे रे ध्याड़े रे बीचा मन्झ यीसू मन्दरा मन्झ जाई किन्हें उपदेस देंदा लग्या।
JHN_007_015,"तेबे यहूदी अगुवे हरान हुई किन्हें बोल्दे लगे कि, “एस जो बगैर पढ़े ये पवित्र सास्त्रा रा ज्ञान केथी ले आया?”"
JHN_007_016,"यीसूए तिन्हा जो जवाब दितेया कि, “मेरा उपदेस मेरा नी आ, पर परमेसरा री जिन्हें हांऊँ भेजीरा आ।"
JHN_007_017,"अगर कोई परमेसरा री इच्छा पर चलणा चाहां, ता से एस उपदेस रे बारे मन्झ जाणी लेया कि से परमेसरा री तरफा ले आ, या हांऊँ आपणी तरफा ले बोल्हा।"
JHN_007_018,"जो आपणी तरफा ले कुछ बोल्हा, से आपणी ई बड़ाई चाहां, पर जो आपणे भेजणे वाले री बड़ाई चाहां से ई सच्चा आ, होर तेस मन्झ पाप नी आ।"
JHN_007_019,"मूसे तुस्सा जो व्यवस्था दितीरी, तेबे बी तुस्सा मन्झा ले कोई व्यवस्था जो नी मनदा। एता रे बजाय तुस्से मुंजो मारणा चाहें?”"
JHN_007_020,"लोके जवाब दितेया, “तेरे मन्झ दुस्टात्मा ई! कुण तुजो मारणा चाहां?”"
JHN_007_021,"यीसूए तिन्हा जो जवाब दितेया कि, “मैं एक काम कितिरा, होर तुस्से हरान हूंहां ऐें।"
JHN_007_022,"एता कठे मूसे तुस्सा जो खतने रा हुक्म दितेया (ये मूसा री तरफा ले नी आ, पर बापदादे ले आ) होर तुस्से अरामा रे ध्याड़े माह्णुंआं रा खतना करहा ऐें।"
JHN_007_023,"जेबे अरामा रे ध्याड़े माह्णुंआं रा खतना कितेया जाहाँ ताकि मूसा री व्यवस्था रा हुक्म टली ना जाए। तुस्से मेरे प्रयाल्हे किधियो गुस्सा करहा ऐें कि, मैं अरामा रे ध्याड़े एक आदमी जो पूरी तरहा ले ठीक कितेया?"
JHN_007_024,"मुहं देखी किन्हें फैसला नी करा, पर ठीक-ठीक न्याय करा।”"
JHN_007_025,"तेबे कितने यरुस्लेम सैहरा मन्झ रैहणे वाले लोक बोल्दे लगे, “क्या ये यीसू नी आ, जेस जो मारणे रे कठे कोसिस करेया करहा ऐें।"
JHN_007_026,"पर देखा, यीसू ता बिना डरे गल्ला करहा होर अधिकारी तेस जो कुछ नी बोल्दा! केते एह्ड़ा ता नी आ कि तिन्हो पता लगी गया कि, ये ई मसीह आ।"
JHN_007_027,"ये मसीहा किहाँ हुई सकां? क्यूंकि आस्से जाणहां ऐें कि ये केथीरा आ। पर जेबे मसीहा आऊंणा, ता केसी जो पता नी चलणा कि से केथी ले आऊंणा।”"
JHN_007_028,"तेबे यीसूए मन्दरा मन्झ उपदेस देंदे हुए जोरा किन्हें बोल्या, “तुस्से मुंजो जाणहां ऐें होर ये भी जाणहां ऐें कि हांऊँ केथीरा आ। हांऊँ आपणे आपा ले नी आईरा पर मेरा भेजणे वाल्आ सच्चा आ, तेस जो तुस्से नी जाणदे।"
JHN_007_029,"पर हांऊँ तेस जो जाणहां, क्यूंकि मैं तेसरी तरफा ले आ, होर तिन्हें ही हांऊँ भेजिरा।”"
JHN_007_030,"तेबे यहूदी अगुवे यीसू जो गिरफ्तार करणा चाहेया तेबे भी केसीये तेस जो हाथ नी ल्गाया, क्यूंकि तेसरा मरणे रा सही टैम हल्ली तक नी आईरा था।"
JHN_007_031,"होर भीड़ा मन्झा ले कई लोके तेस पर विस्वास कितेया, होर बोल्दे लगे कि, “मसीहा जेबे आऊंणा, ता क्या एता ले ज्यादा तेस चिन्ह दसणे जो इन्हें दसे?”"
JHN_007_032,"फरीसी लोके भीड़ा रे लोका जो यीसू रे बारे मन्झ चुपे-चुपे ये गल्ला करदे सुणेया, होर मुख्य याजके होर फरीसी लोके यीसू जो पकड़ने रे कठे स्पाही भेजे।"
JHN_007_033,"एता पर यीसूए बोल्या, “हांऊँ थोह्ड़ी देरा तक तुस्सा साउगी आ, तेबे मां आपणे भेजणे वाल्ऐ, वापस वाले चली जाणा।"
JHN_007_034,"तुस्सा हांऊँ तोपणा पर नी मिलणा होर जेथी हांऊँ आ, तेथी तुस्से नी आई सक्दे।”"
JHN_007_035,"यहूदी अगुवे एक दूजे मन्झ बोलदे लगे, “एस केथी जाणा कि, आस्सा जो ये नी मिलणा? क्या एस यहूदी लोका वाले जाणा, जो यूनान देसा रे सैहरा मन्झ तितर बीतर हुई किन्हें रैहें, होर तिन्हो जो भी स्खाणा चाहां?"
JHN_007_036,"एसरा क्या मतलब आ जो गल इन्हें बोली कि, ‘तुस्सा हांऊँ तोपणा, पर नी मिलणा; होर जेथी हांऊँ आ, तेथी तुस्से नी आई सक्दे?’”"
JHN_007_037,"साजे रे आखरी ध्याड़े बौह्त खास ध्याड़ा हूंहां था। तेस ध्याड़े यीसू खड़ा हुई किन्हें होर जोरा किन्हें बोल्या, “अगर कोई सोखा हो ता मेरे वाले आई किन्हें पीये।"
JHN_007_038,"जेस मेरे पर विस्वास करणा, जिहां पवित्र सास्त्रा मन्झ बोलिरा, ‘तेसरे दिला मन्झा ले जिन्दगी देणे वाली पाणीया रा दराऊ बैह्णा।’”"
JHN_007_039,"पर यीसूए ये गल्ला तेस पवित्र आत्मा रे बारे मन्झ बोल्या, जेस जो तेस पर विस्वास करणे वाले, पाणे वाले थे। क्यूंकि पवित्र आत्मा हल्ली तक उतरीरा नी था; क्यूंकि यीसू हल्ली तक आपणी महिमा जो नी पुज्ही रा था।"
JHN_007_040,"तेबे भीड़ा मन्झा ले केसी केसिए ये गल्ला सुणी किन्हें बोल्या, “सच्चे ये माह्णुं ही से नबिया कि जेसरे आऊणें रा आस रखिरी।”"
JHN_007_041,"होरिये बोल्या, “ये मसीह आ,” पर केसिए बोल्या, “क्या मसीहा गलील जिल्ले ले आऊंणा?"
JHN_007_042,"पवित्र सास्त्रा मन्झ लिखिरा कि, मसीह राजा दाऊदा रे बंसा ले होर बैतलैहम गांऊँआं ले आऊंणा, जेथी दाऊद रैंहयां था।”"
JHN_007_043,इन्हा गल्ला री बजहा ले लोका मन्झ फूट पई गई।
JHN_007_044,"तिन्हा मन्झा ले कितने तेस जो पकड़ना चाहें थे, “पर केसिए तेस जो हाथ नी लगाया।”"
JHN_007_045,"तेबे स्पाही मुख्य याजक होर फरीसी लोका वाले वापस आये, होर तिन्हें स्पाहीया किन्हें बोल्या, तुस्से यीसू गिरफ्तार करी किन्हें कि नी ल्यान्देया?"
JHN_007_046,"स्पाहिये जवाब दितेया कि, “केसी माह्णुंऐ कधी भी एह्ड़ी नौखी गल नी किती।”"
JHN_007_047,"फरीसी लोके तिन्हा जो जवाब दितेया, “क्या तुस्से भी भरमाई जाई चुकिरे?"
JHN_007_048,क्या यहूदी मुखिये या फरीसी लोका मन्झा ले केसिए भी यीसू पर विस्वास कितेया?
JHN_007_049,"पर ये लोक जो मूसा री व्यवस्था नी जाणदे, स्यों ही यीसू पर विस्वास करहा ऐें। परमेसरा रा स्राप इन्हा लोका पर आ।”"
JHN_007_050,"नीकुदेमुसे जो फरीसी अगुवे मन्झा ले एक था, से पैहले ई राती आई किन्हें यीसू किन्हें मिली चुकिरा था, तिन्हें तिन्हा किन्हें बोल्या,"
JHN_007_051,"“क्या आस्सा री यहूदी व्यवस्था केसी आदमी जो जेबे तक कि पैहले तेसरी सुणी किन्हें जाणी नी ले कि, से क्या करहा, सजा देहां?”"
JHN_007_052,"तिन्हें तेस जो जवाब दितेया, “क्या तू भी गलील जिल्ले रा आ? पवित्र सास्त्रा मन्झ तोप तेबे तुजो पता लगणा कि गलील जिल्ले ले कोई नबी जाहिर नी हूंणां।”"
JHN_007_053,तेबे सभ कोई आपणे-आपणे घरा जो चली गये।
JHN_008_001,पर यीसू होर तेसरे चेले जैतूना रे प्हाड़ा पर गया।
JHN_008_002,"दूजे ध्याड़े भ्यागा ई दबारा मन्दरा जो आया, होर बौह्त लोक यीसू वाले आये। होर यीसू बैठी किन्हें तिन्हा जो उपदेस देंदा लग्या।"
JHN_008_003,"तेबे व्यवस्था स्खाणे वाल्ऐ होर फरीसी लोक एक ज्नाने जो ल्याहूंआं ऐें, जो व्यभिचारा मन्झ पकड़ी गईरी थी। होर तेस्सा जो बीच मन्झ खड़ा करी किन्हें यीसू किन्हें बोल्या,"
JHN_008_004,"“हे गुरु, ये ज्नाने व्यभिचार करदे पकड़ी गईरी।"
JHN_008_005,मूसा री व्यवस्था मन्झ मूसे आस्सा जो ये हुक्म दितिरा कि एह्ड़ी ज्नानिया जो पथराव करणा; होर तू एस्सा ज्नाने रे बारे मन्झ क्या बोल्हा?”
JHN_008_006,तिन्हें यीसू जो परखणे रे कठे ये गल बोली ताकि तेस पर दोस लगाणे रे कठे कोई गलती मिली सके। पर यीसू झुकी किन्हें आपणी गुठीया किन्हें जमीना पर कुछ लिख्दा लग्या।
JHN_008_007,"जेबे स्यों तेस ले पुछदे रहे, ता तिन्हें गास उठी किन्हें तिन्हा जो बोल्या कि, “तुस्सा मन्झा ले जो पापी नी हो, से ही तेस्सा जो पैहले पात्थर मारे।”"
JHN_008_008,होर यीसू दबारा झुकी किन्हें जमीना पर लिख्दा लग्या।
JHN_008_009,"पर स्यों ये सुणी किन्हें बडे ले लई किन्हें छोटे तक एक-एक करी किन्हें चली गये, क्यूंकि स्यों जाणहां ऐें थे कि स्यों पापी ऐें। तेबे तेथी यीसू कल्हा रही गया, होर ज्नाने तेथी बीचा मन्झ खड़ी रही गयी।"
JHN_008_010,"यीसूए गास उठी किन्हें तेस्सा किन्हें बोल्या, “हे ज्नाने, स्यों केथी गये? क्या केसिए तुजो दंडा रा हुक्म नी दितेया।”"
JHN_008_011,"तेस्से बोल्या, “हे प्रभु, केसिए नी दितेया।” यीसूए बोल्या, “हांऊँ भी तुजो दंडा रा हुक्म नी देंदा, जा होर दबारा पाप देख्या करदी।”"
JHN_008_012,"तेबे यीसूए दबारा लोका किन्हें बोल्या, “संसारा रा प्रयासा हांऊँ आं, जो मेरे पीछे आहुंघा, तेस नह्यारे मन्झ नी चलणा, पर अनंत जिन्दगी देणे वाल्आ प्रयासा पाणा।”"
JHN_008_013,"फरीसी लोके तेस किन्हें बोल्या, “तू आपणी गुआही आपु देहां, तेरी गुआही सच्ची नी ई।”"
JHN_008_014,"यीसूए तिन्हा जो जवाब दितेया कि, “अगर हांऊँ आपणी गुआही आपु देहां, तेबे बी मेरी गुआही सच्ची ई। क्यूंकि हांऊँ जाणहां कि, हांऊँ केथी ले आईरा, होर केथी जाहाँ? पर तुस्से नी जाणदे कि हांऊँ केथी ले आहूँआं या केथीयो जाहाँ।"
JHN_008_015,"मुहं देखी किन्हें फैसला नी करा, पर ठीक-ठीक न्याय करा।"
JHN_008_016,"होर जे हांऊँ न्याय करूं भी, ता मेरा न्याय सच्चा आ, क्यूंकि हांऊँ कल्हा नी आ, पर हांऊँ होर मेरा बापू जिन्हें जे हांऊँ भेजिरा।"
JHN_008_017,"होर तुस्सा री मूसा री व्यवस्था मन्झ लिखिरा कि, दो आदमिया री गुआही मिली किन्हें सच्ची हूंहां ईं।"
JHN_008_018,"हांऊँ आपणी गुआही आपु देहां, होर जिन्हें बापू हांऊँ भेजिरा से भी मेरी गुआही देहां।”"
JHN_008_019,"तिन्हें यीसू किन्हें बोल्या, “तेरा बापू केथी आ?” यीसूए जवाब दितेया कि, “जे तुस्से मुंजो जाणदे ता मेरे बापू जो बी जाणदे।”"
JHN_008_020,"ये गल्ला तिन्हें मन्दरा मन्झ उपदेस देंदे हुए भण्डार घरा मन्झ बोली, होर केसिए से नी पकड़ेया; क्यूंकि हल्ली तक तेसरा दुःख उठाई किन्हें मरणे रा सही टैम नी आईरा था।"
JHN_008_021,"यीसूए दबारा तिन्हा किन्हें बोल्या, “हांऊँ चल्हा, होर तुस्सा हांऊँ तोपणा होर आपणे पापा मन्झ मरी जाणां। जेथी हांऊँ जाहाँ तेथी तुस्से नी आई सक्दे?”"
JHN_008_022,"एता पर यहूदी अगुवे बोल्या, “क्या ऐस आपणे आपा जो मारी देणा, जो बोल्हा कि, ‘जेथी हांऊँ जाहाँ, तेथी तुस्से नी आई सक्दे।’”"
JHN_008_023,"यीसूए तिन्हा किन्हें बोल्या, “तुस्से धरती रे ऐें, पर हांऊँ स्वर्गा ले आईरा। तुस्से संसारा रे ऐें, हांऊँ संसारा नी आ।"
JHN_008_024,"इधी कठे मैं तुस्सा किन्हें बोल्या कि, तुस्सा आपणे पापा मन्झ मरणा; क्यूंकि अगर तुस्से विस्वास नी करघे कि हांऊँ से ई आ, ता आपणे पापा मन्झ मरणा।”"
JHN_008_025,"यहूदी अगुवे यीसू ले पुछेया, “तू कुणहां?” यीसूए तिन्हा किन्हें बोल्या, “हांऊँ सेई आ, जो पैहले ले तुस्सा जो बोल्दा आया।”"
JHN_008_026,"“तुस्सा रे बारे मन्झ मुंजो बौह्त कुछ बोलना आ, होर न्याय करणा आ। फेरी भी मेरा भेजणे वाल्आ सच्चा आ; होर जो मैं तेस ले सुणेया से ही हांऊँ संसारा रे लोका किन्हें बोल्हा।”"
JHN_008_027,स्यों नी समझे कि यीसू तिन्हा किन्हें बापू परमेसरे रे बारे मन्झ बोल्हा।
JHN_008_028,"तेबे यीसूए बोल्या कि, “जेबे तुस्सा हांऊँ माह्णुं रा मह्ठा उचे पर चढ़ाणा, तेबे तुस्सा जाणना कि हांऊँ से ई आ, होर हांऊँ आपणे आप कुछ नी करदा। पर जिहां बापूए हांऊँ सखाईरा, तिहां ईं हांऊँ यूं गल्ला बोल्हा।"
JHN_008_029,"होर मेरा भेजणे वाल्आ मेरे साउगी आ, तिन्हें हांऊँ कल्हा नी छाडीरा; क्यूंकि हांऊँ हमेसा तेह्ड़ा ई काम करहा जेस ले से खुस हुंहा।”"
JHN_008_030,"जिहां ईं यीसू ये गल्ला बोल्या करहा था कि, कई लोके तेस पर विस्वास कितेया।"
JHN_008_031,"तेबे यीसूए तिन्हा यहूदी लोका किन्हें जिन्हे जे तेस पर विस्वास कितिरा था बोल्या, “अगर तुस्से आपणी जिन्दगी मेरे बचना रे मताबक जिन्घे ता तेभे तुस्सा मेरे सच्चे चेले बणना।"
JHN_008_032,"होर तुस्सा सच्चाई जाणनी, होर सच्चाईया तुस्से अजाद करी देणे।”"
JHN_008_033,"तिन्हें तेस जो जवाब दितेया कि, “आस्से ता अब्राहमा रे बंसा ले ऐें होर कधी केसी रे गुलाम नी बणे; फेरी तू कि बोल्हा कि, तुस्सा अजाद हुई जाणा।”"
JHN_008_034,"यीसूए तिन्हा जो जवाब दितेया, “हांऊँ तुस्सा किन्हें सच्च -सच्च बोल्हा कि जो कोई पाप करहा, से पापा रा गुलाम आ।"
JHN_008_035,"होर गुलाम हमेसा घरा मन्झ नी रैहन्दा, पर मह्ठा हमेसा रैंहयां।"
JHN_008_036,"एता कठे अगर मह्ठा तुस्से अजाद करणे, ता सच्चे तुस्सा अजाद हुई जाणा।"
JHN_008_037,"हांऊँ जाणहां कि तुस्से अब्राहमा रे बंसा ले ऐें; तेबे बी मेरा बचन तुस्सा रे दिला मन्झ जगहा नी पांदा, इधी कठे तुस्से मुंजो मारी देणा चाहें।"
JHN_008_038,"जेबे हांऊँ आपणे बापू वाले था जेह्ड़ी गल्ला मैं देखी से ही हांऊँ तुस्सा जो दसा दे, होर तुस्से बी तेह्ड़ा ई करहा ऐें जो तुस्से आपणे बापू ले सुणहां ऐें।”"
JHN_008_039,"तिन्हें यीसू जो जवाब दितेया कि, “आस्सा रा बापदादा ता अब्राहम आ।” यीसूए तिन्हा किन्हें बोल्या, “अगर तुस्से अब्राहमा री बच्चे हुंदे, ता अब्राहमा साहीं काम करदे।"
JHN_008_040,"पर एेबे तुस्से मुंजो मारी देणा चाहें, क्यूंकि मैं तुस्सा जो सच्चा बचन दसेया जेह्ड़ा मैं परमेसरा ले सुणेयां। एह्ड़ा ता अब्राहमे नी कितेया था।"
JHN_008_041,"तुस्से आपणे बापू साहीं काम करहा ऐें।” तिन्हें तेस किन्हें बोल्या, “आस्से व्यभिचारा ले नी जम्मिरे; परमेसर आप्हुए आस्सा रा सच्चा बापू आ।”"
JHN_008_042,"यीसूए तिन्हा किन्हें बोल्या, “अगर परमेसर तुस्सा रा बापू हुन्दा, ता तुस्से मेरे किन्हें प्यार रखदे; क्यूंकि हांऊँ परमेसरा री तरफा ले आईरा; हांऊँ आपणी तरफा नी आईरा, पर बापूए ही हांऊँ भेजिरा।"
JHN_008_043,तुस्से मेरी गल कि नी समझ्दे? क्यूंकि तुस्से मेरा गल्ला जो मनी नी सकदे।
JHN_008_044,"तुस्से आपणे बापू सैताना ले ऐें, होर आपणे बापू री इच्छा पूरी करणा चाहें। से ता सूरहू ले ई खूनी आ, होर सच्चाई पर खड़ा नी रैंहयां, क्यूंकि सच्चाई ता तेस अंदर हाई नी। जेबे से झूठ बोल्हा, ता से आपणी आदता री वजहा ले बोल्हा, क्यूंकि से झूठा आ, बल्कि झूठा रा बापू आ।"
JHN_008_045,"पर हांऊँ जो सच्च बोल्हा, इधी कठे तुस्से मेरा विस्वास नी करदे।"
JHN_008_046,"तुस्सा मन्झा ले कुण मुंजो पापी हूंणे रा दोस ल्गाहां? होर अगर मैं सच्च बोल्हा, ता तुस्से मेरा विस्वास कि नी करदे?"
JHN_008_047,"जो कोई परमेसरा रा हुंहां से परमेसरा री गल्ला सुणहां, होर तुस्से इधी कठे नी सुणदे क्यूंकि तुस्से परमेसरा री तरफा ले नी ये।”"
JHN_008_048,"ये सुणी किन्हें यहूदी अगुवे यीसू किन्हें बोल्या, “आस्से ठीक बोल्हा ऐें कि तू सामरिया ईलाके रा लोक आ, होर तेरे मन्झ दुस्टात्मा ई?”"
JHN_008_049,"यीसूए जवाब दितेया कि, “मेरे मन्झ दुस्टात्मा नी ई; पर हांऊँ आपणे बापू रा आदर करहा, होर तुस्से मेरा बेज्जती करहा ऐें।"
JHN_008_050,"पर हांऊँ आपणी बड़ाई नी चाहन्दा, हां, पर एक एह्ड़ा जो चाहां मेरी बड़ाई हो, होर से ही न्याय करहा।"
JHN_008_051,"हांऊँ तुस्सा किन्हें सच्च -सच्च बोल्हा कि, अगर कोई माह्णुं मेरे बचना पर चल्घा ता तेस कधी नी मरणा।”"
JHN_008_052,"यहूदी अगुवे तिन्हा किन्हें बोल्या कि, “एेबे आस्से जाणी लया कि तेरे मन्झ दुस्टात्मा ई। अब्राहम मरी गया, होर नबी बी मरी गये होर तू बोल्हा कि अगर कोई तेरे बचना पर चल्घा ता तेस कधी नी मरणा?"
JHN_008_053,"आस्सा रा बापू अब्राहम ता मरी गया, क्या तू तेस ले बडा आ? होर नबी भी मरी गये, तू आपणे आपा जो क्या मन्हां।”"
JHN_008_054,"यीसूए जवाब दितेया, “अगर हांऊँ आप्हुए आपणी बड़ाई करूं, ता मेरी बड़ाई कुछ नी ई; पर मेरी बड़ाई करणे वाल्आ मेरा बापू आ। जेसरे बारे मन्झ तुस्से बोल्हा ऐें कि, से तुस्सा रा परमेसर आ।"
JHN_008_055,"होर तुस्से तेस जो जाणी नी पाए। पर हांऊँ तेस जो जाणहां, होर अगर हांऊँ बोलूं कि मैं तेस जो नी जाणदा, ता मां तुस्सा साहीं झूठे बणना। पर हांऊँ तेस जो जाणहां, होर तेसरे बचना पर चल्हा।"
JHN_008_056,"तुस्सा रा बापू अब्राहम मेरा ध्याड़ा देखणे री उम्मीदा रे कठे बौह्त खुस था; होर तिन्हें देख्या, होर खुसी मनाई।”"
JHN_008_057,"यहूदी अगुवे तेस किन्हें बोल्या, “हल्ली तक तू पंज्याह साला रा नी आ; फेरी भी तैं अब्राहम देखी लया!”"
JHN_008_058,"यीसूए तिन्हा किन्हें बोल्या, “हांऊँ तुस्सा किन्हें सच्च -सच्च बोल्हा; एता ले पैहले कि अब्राहम जम्मेया, तेसरे जमणे ले पैहले हांऊँ ई आ।”"
JHN_008_059,"तेबे तिन्हें यीसू जो मारणे रे कठे पात्थर चके, पर यीसू तिन्हारी नजरा ले बची किन्हें मन्दरा ले निकली गया।"
JHN_009_001,फेरी यीसू होर तेसरे चेले जांदे हुए एक माह्णुं देख्या जो जन्म जात काणा था।
JHN_009_002,"होर यीसू रे चेले तेस ले पुछदे लगे, “हे गुरु, कुन्ने पाप कितिरा था कि ये काणा जम्मेया, इन्हें माह्णुंऐ, या तेसरे माऊ-बापू?”"
JHN_009_003,"यीसूए जवाब दितेया कि, “ना ता इन्हें पाप कितिरा था, ना एसरे माऊ-बापू। पर ये काणा इधी कठे जम्मेया ताकि परमेसरा रे काम जाहिर हो।"
JHN_009_004,"जिन्हें हांऊँ भेज्या, आस्सा जो तेसरे काम ध्याड़ी-ध्याड़ी करणे जरूरी ऐें। एह्ड़ी रात आऊणें वाली ई जेबे कोई काम नी करी सक्दा।"
JHN_009_005,"जेबे तक हांऊँ संसारा मन्झ आ, तेबे तक संसारा रा प्रयासा आ।”"
JHN_009_006,"ये बोली किन्हें यीसूए जमीना पर थुक्या होर तेस थूका ले माटा गिला बणाया, होर से माटा तेस काणे री हाखिया पर मलेया"
JHN_009_007,"यीसूए तेस किन्हें बोल्या, “जा आपणा मुहं सिलोहा रे तलाबा मन्झ धोई ले।” (सिलोहा रा मतलब आ भेज्या गईरा) होर तिन्हें जाई किन्हें हाखिया धोई, होर से देख्दा हुआ वापस आया।"
JHN_009_008,"तेबे तेसरे पड़ोसी होर जिन्हें लोके से पैहले भीख मांग्दा देखिरा था, स्यों लोक बोल्दे लगे, “क्या ये से नी आ, जो बैठी किन्हें भीख मांग्हां था?”"
JHN_009_009,"कई लोके बोल्या, “ये सेई आ,” होरिये बोल्या, “नीं-नीं ये सिर्फ तेस साहीं आं,” तिन्हें आप्हुए बोल्या, “हांऊँ सेई आ।”"
JHN_009_010,"तेबे स्यों तेस ले पुछदे लगे, “तू किहाँ देख्दा लगेया?”"
JHN_009_011,"तिन्हें जवाब दितेया कि, “यीसू नांऊँआं रे एक माह्णुंऐ गिला माटा लया, होर मेरी हाखिया पर मली किन्हें मेरे किन्हें बोल्या कि, ‘जा होर सिलोहा रे तलाबा मन्झ हाखिया धोई ले।’ इधी कठे हांऊँ तलाबा मन्झ गया होर आपणी हाखिया धोई होर देख्दा लग्या।”"
JHN_009_012,"तिन्हें तेस ले पूछेया, “से माह्णुं केथी आ?” तिन्हें बोल्या, “हांऊँ नी जाणदा।”"
JHN_009_13-14,जेस ध्याड़े यीसूए गिला माटा ल्गाई किन्हें तेस काणे जो ठीक कितेया था से अरामा रा ध्याड़ा था। इधी कठे तेस माह्णुं जो लोक फरीसी लोका वाले लई गये।
JHN_009_015,"दबारा फरीसी लोके तेस ले पूछेया, “तू किहाँ देख्दा लग्या?” तिन्हें तिन्हा किन्हें बोल्या, “यीसूए मेरी हाखिया पर माटा ल्गाया, फेरी मैं आपणी हाखिया धोई होर एेबे हांऊँ देखदा लगेया।”"
JHN_009_016,"एता पर कई फरीसी लोक बोल्दे लगे, “ये माह्णुं परमेसरा री तरफा ले नी आ, क्यूंकि से अरामा रा ध्याड़ा नी मन्नदा।” होरिये बोल्या, “एक पापी माह्णुं किहाँ एह्ड़े चिन्ह दसी सक्हा?” होर एस गल्ला जो लेई किन्हें तिन्हा मन्झ फूट पई गयी।"
JHN_009_017,"तिन्हें तेस काणे किन्हें दबारा बोल्या, “तिन्हें जे तेरी हाखिया खोल्ही, तू तेसरे बारे मन्झ क्या बोल्हा?” तिन्हें बोल्या, “से एक नबी आ।”"
JHN_009_018,"पर यहूदी अगुवे जो लोका पर विस्वास नी हुआ कि ये काणा था होर एेबे देखी सकां। इधी कठे तिन्हें तेसरे माऊ बापू सादे,"
JHN_009_019,"होर तिन्हें, तिन्हा ले पुछी लया कि, “क्या ये तुस्सा रा मह्ठा आ? जेस जो तुस्से बोल्हा ऐें कि काणा जम्मिरा था। फेरी एेबे किहाँ देखदा लगेया?”"
JHN_009_020,"तेसरे माऊ-बापू तिन्हा जो जवाब दितेया होर बोल्या, “आस्से ता जाणहां ऐें कि ये आस्सा रा मह्ठा आ, होर ये बी काणा जम्मिरा था।"
JHN_009_021,"पर आस्से ये नी जाणदे कि एेबे ये किहाँ देख्दा लग्या, होर ये नी जाणदे कि कुने तेसरी हाखिया ठीक करी दिती; से बच्चा नी आ, तेस ले ई पूछा, तेस आपणे बारे मन्झ आपु बोली देणा।”"
JHN_009_022,"यूं गल्ला तेसरे माऊ-बापू इधी कठे बोली क्यूंकि स्यों यहूदी अगुवे ले डरहा ऐें थे; क्यूंकि यहूदी एका करी चुकिरे थे कि, अगर कोई बोले कि से मसीह आ, ता तेस जो यहूदी सभा ले बाहर काढी देआ।"
JHN_009_023,"इधी कठे तेसरे माऊ-बापू बोल्या, “से बच्चा नी आ; तेस ले ऐें पूछा।”"
JHN_009_024,"तेबे तिन्हें से माह्णुं जो काणा था दूजी बारी सादेया होर तेस किन्हें बोल्या, “परमेसरा रे साम्हणें कसम खाई किन्हें सिर्फ सच्च बोल, क्यूंकि आस्से जाणहां ऐें कि जिन्हें तू ठीक कितेया से एक आदमी पापी आ।”"
JHN_009_025,"तिन्हें जवाब दितेया, “हांऊँ नी जाणदा कि से पापी आ, या नी आ। हांऊँ एक गल जाणहां कि हांऊँ काणा था होर एेबे देखदा लगेया।”"
JHN_009_026,"तिन्हें तेस किन्हें दबारा बोल्या कि, “तिन्हें तेरे साउगी क्या कितेया? होर किहाँ तेरी हाखिया ठीक किती?”"
JHN_009_027,"तिन्हें तिन्हा किन्हें बोल्या, “मैं ता तुस्सा किन्हें पैहले बोली दितीरा, पर तुस्से नी सुणेया; एेबे दूजी बारी किधियो सुणना चाहें? क्या तुस्से भी तेसरे चेले बणना चाहें?”"
JHN_009_028,"तेबे स्यों तेस जो बुरा भला बोल्दे लगे, “तू ई तेसरा चेला आ! आस्से ता मूसा रे चेले ऐें!"
JHN_009_029,"आस्से जाणहां ऐें कि परमेसरे मूसा किन्हें गल्ला किती, पर एस आदमी जो नी जाणदे कि से केथी ले आईरा।”"
JHN_009_030,"तिन्हें तिन्हा जो जवाब दितेया, “ये ता हरानी री गल ई कि तुस्से नी जाणदे कि से केथी ले आईरा, तेबे बी तिन्हें मेरी हाखिया ठीक करी दिती।"
JHN_009_031,"आस्से जाणहां ऐें कि परमेसर पापिया री नी सुणदा पर अगर कोई परमेसरा री अराधना करहा, होर तेसरी इच्छा पर चलदा हो, ता से तेसरी सुणा आ।"
JHN_009_032,"संसारा रे सुरूआता ले ये कधी सुणने मन्झ नी आया कि, केसिए भी जन्मजात काणा ठीक कितिरा हो।"
JHN_009_033,"अगर ये आदमी परमेसरा री तरफा ले नी हुन्दा, ता से कुछ भी नी करी सक्दा था।”"
JHN_009_034,"तिन्हें तेस जो जवाब दितेया कि, “तू ता बिलकुल पापा मन्झ जम्मिरा, होर तू आस्सा जो स्खादा लगिरा?” होर ये बोली किन्हें यहूदी अगुवे से यहूदी सभा ले बाहर काढी दितेया।"
JHN_009_035,"यीसूए ये सुणेया, यहूदी अगुवे से यहूदी सभा ले बाहर काढी दितेया। यीसू तेस माह्णुं किन्हें मिलेया होर तेस ले पुछेया, “क्या तू परमेसरा रे मह्ठे पर विस्वास करहा?”"
JHN_009_036,"तिन्हें जवाब दितेया कि, “हे जनाब, से परमेसरा रा मह्ठा कुणहां कि हांऊँ तेस पर विस्वास करूं?”"
JHN_009_037,"यीसूए तेस किन्हें बोल्या, “तैं से देखिरा; होर जो तुध किन्हें गल्ला करेया करहा, से ई आ।”"
JHN_009_038,"होर तिन्हें बोल्या, “हे प्रभु, हांऊँ तेरे पर विस्वास करहा। होर तिन्हें यीसू री अराधना किती।”"
JHN_009_039,"तेबे यीसूए बोल्या, “हांऊँ एस संसारा मन्झ न्याय रे कठे आईरा, ताकि जो नी देख्दे स्यों देखे, होर जो देख्हा ऐें स्यों काणे हुई जाए।”"
JHN_009_040,"जो फरीसी लोक तेस साउगी थे, तिन्हें ये गल्ला सुणी किन्हें तेस किन्हें बोल्या, “क्या तू एह्ड़ा बोलणा चाहां कि आस्से भी काणे ऐें?”"
JHN_009_041,"यीसूए तिन्हा किन्हें बोल्या, “अगर तुस्से काणे हुंदे ता पापी नी बणदे पर एेबे बोल्हा ऐें कि, ‘आस्से देख्हा ऐें,’ इधी कठे तुस्सा रा पाप बणी रैंहयां।”"
JHN_010_001,"“हांऊँ तुस्सा किन्हें सच्च -सच्च बोल्हा कि, जो कोई दुराजे ले हुई किन्हें भेडा रे बाड़े मन्झ दाखल नी हुन्दा पर होर दूजे पैंडे ले हुई किन्हें दाखल हुंहां से माह्णुं चोर होर डाकू आ।"
JHN_010_002,पर भेडा रा पुहाल दुराजे ले हुई किन्हें दाखल हुंहां।
JHN_010_003,"तेसरे कठे दरबान दुराजा खोल्ही देहां। होर भेडा तेसरी अवाज पछयाणहां ईं, होर से आपणी भेडा जो नांऊँ लई किन्हें साद्हा होर बाहार लई जाहाँ।"
JHN_010_004,"होर जेबे से आपणी सभ भेडा जो बाहर काढी देहां, ता से तिन्हारे अगे-अगे चल्हा, होर भेडा तेसरे पीछे-पीछे चल्हा ई; क्यूंकि स्यों तेसरी अवाज पछयाणहां ईं।"
JHN_010_005,"पर तिन्हा पराये रे पीछे नी जाणा, पर तिन्हा तेस ले दूर भगणा, क्यूंकि स्यों पराये री अवाज नी पछयाणंदी।”"
JHN_010_006,"यीसूए तिन्हा किन्हें ये उदाहरण बोली, पर स्यों नी समझे कि इन्हा गल्ला रा क्या मतलब आ, जो से आस्सा किन्हें बोल्हा।"
JHN_010_007,"तेबे यीसूए तिन्हा किन्हें दबारा बोल्या, “हांऊँ तुस्सा किन्हें सच्च -सच्च बोल्हा कि, भेडा रे कठे दुराजा हांऊँ से आं।"
JHN_010_008,जितने मेरे ले पैहले आये स्यों सब चोर होर डाकू ऐें पर मेरी भेडे तिन्हारी नी सुणी।
JHN_010_009,"दुराजा हांऊँ आं, अगर कोई मेरे ज्रीए अंदर जाए ता तेस उद्धार पाणा। होर तेस अंदर बाहर आऊंणा जाणा करेया करणा होर चारा पाणा।"
JHN_010_010,"चोर केसी होर कामा रे कठे नी आऊंदा पर सिर्फ चोरी करदे, मारणे रे कठे होर नास करणे रे कठे आहूँआं। हांऊँ एता कठे आया कि स्यों जिन्दगी पाए होर भरपूर जिन्दगी पाए।”"
JHN_010_011,“हांऊँ बधिया पुहाल आ; बधिया पुहाल भेडा रे कठे मरी जाहाँ।
JHN_010_012,"मजदूर जो न ता पुहाल आ, होर न ता भेडा रा माल्क आ, से भेड़िये जो आऊंदे देखी किन्हें, भेडा जो छाडी किन्हें भगी जाहाँ। होर भेड़िया भेडा जो पकड़ा आ होर ओरे परे भगाई देहां।"
JHN_010_013,"से इधी कठे भगी जाहाँ क्यूंकि से मजदूर आ, होर तेस जो भेडा री फिकर नी ई।”"
JHN_010_014,"“बधिया पुहाल हांऊँ आं; जिहां बापू मुंजो जाणहां, होर हांऊँ बापू जो जाणहां।"
JHN_010_015,"इंहां ईं हांऊँ आपणी भेडा जो जाणहां, होर मेरी भेडा मुंजो जाणहां ईं, होर हांऊँ आपणी भेडा रे कठे मरणे जो तैयार आ।"
JHN_010_016,"होर मेरी होर भी भेडा ई, जो एस भेड बाड़े री नी ई। मेरा तिन्हें जो भी ल्याऊणा जरूरी आ, तिन्हा मेरी अवाज पछयाणी; तेबे एक ई झुंड होर एक ई पुहाल हूंणां।”"
JHN_010_017,"“बापू इधी कठे मेरे किन्हें प्यार करहा, क्यूंकि हांऊँ आपणी भेडा रे कठे मरणे जो तैयार आ, ताकि मेरे मरणे ले बाद हांऊँ दबारा जिउन्दा हुई जांऊँ।"
JHN_010_018,"कोई मेरी जान जो मेरे ले नी लैंदा, पर हांऊँ आपणे आप तेता जो देहां। तेता जो देणे रा हक मेरे वाले आ, होर तेता जो दबारा वापस लेणे रा भी हक आ, ये हुक्म मेरे बापू ले मुंजो मिलिरा।”"
JHN_010_019,इन्हा गल्ला री वजहा ले यहूदी लोका मन्झ दबारा फूट पई।
JHN_010_020,"होर तिन्हा मन्झा ले बौह्त बोल्दे लगे कि, “तेस मन्झ दुस्टात्मा ई, होर से पागल आ, तेसरी मत सुणहां।”"
JHN_010_021,"होरिये बोल्या, “ये गल एह्ड़े माह्णुं री नी ई जेस मन्झ दुस्टात्मा हो, दुस्टात्मा केसी री भी हाखिया ठीक नी करी सकदी।”"
JHN_010_022,ठंडा रा मौसम था होर यरुस्लेम सैहरा मन्झ स्थापना रा साजा मनाया जाया करहा था।
JHN_010_023,होर यीसू सुलेमाना रे बणाईरे मन्दरा रे आंघणा मन्झ घुमेया करहा था।
JHN_010_024,"तेबे यहूदी लोके से घेरी लया होर पूछेया, “तु कई ध्याड़े ले आस्सा रा मना जो सक करणे पर मजबूर करेया करहा। तू आस्सा जो साफ-साफ दसी दे। क्या तू मसीह आ?”"
JHN_010_025,"यीसूए तिन्हा जो जवाब दितेया, “कि मैं तुस्सा किन्हें दसी दीतिरा, होर तुस्से विस्वास नी करदे, जो काम हांऊँ आपणे बापू रे हका ले करहा स्यों काम ई मेरे गुआह ऐें।"
JHN_010_026,"तुस्से इधी कठे विस्वास नी करदे, क्यूंकि तुस्से मेरी भेडा मन्झा ले नी ये।"
JHN_010_027,"मेरी भेडा मेरी अवाज पछयाणा ईं, होर हांऊँ तिन्हा जो जाणहां, होर स्यों मेरे पीछे-पीछे चल्हा ई।"
JHN_010_028,"होर हांऊँ तिन्हा जो अनंत जिन्दगी देहां, होर तिन्हा कधी नी मरणा, होर कोई तिन्हा जो मेरे हाथा ले नी छुड़ाई सक्दा।"
JHN_010_029,"मेरा बापू, जिन्हें जे स्यों मुंजो दितीरे, सभी ले बडा आ, होर कोई तिन्हा जो मेरे बापू रे हाथा ले पकड़ी किन्हें दूर नी करी सक्दा।"
JHN_010_030,हांऊँ होर मेरा बापू एक ऐें।”
JHN_010_031,यहूदी अगुवे एक होर बारी यीसू पर पथराव करणे रे कठे पात्थर चके।
JHN_010_032,"एता पर यीसूए तिन्हा जो जवाब दितेया, “मैं तुस्सा जो आपणे बापू री तरफा ले बौह्त भले काम दसे। तिन्हा कामा मन्झा ले केस कामा रे कठे तुस्से मेरे पर पथराव करहा ऐें?”"
JHN_010_033,"यहूदी अगुवे तेस जो जवाब दितेया कि, “आस्से भले कामा रे कठे तुजो पथराव नी करदे, पर तू परमेसरा री निंदा करहा होर माह्णुं हुई किन्हें आपणे आपा जो परमेसर बोल्हा।”"
JHN_010_034,"यीसूए तिन्हा जो जवाब दितेया, “पवित्र सास्त्रा मन्झ लिखिरा कि परमेसरे आपणे लोका रे अगुवे किन्हें बोल्या: कि स्यों इस्वर ऐें।”"
JHN_010_035,"“होर तुस्से जाणहां ऐें कि पवित्र सास्त्रा जो तुस्से नी बदली सकदे होर अगर से लोका रे अगुवे जो परमेसरे ‘इस्वर बोल्हा,’"
JHN_010_036,"ता फेरी जेबे हांऊँ बोल्हा कि हांऊँ परमेसरा रा मह्ठा आ, फेरी तुस्से किधियो बोल्हा ऐें कि, ‘हांऊँ परमेसरा री निंदा करहा?’ क्यूंकि परमेसरे हांऊँ पवित्र ठैहराई किन्हें संसारा मन्झ भेज्या।"
JHN_010_037,"अगर मैं आपणे बापू रे काम नी किते, ता मेरा विस्वास भी मत करदे।"
JHN_010_038,"पर अगर हांऊँ आपणे बापू रे काम करहा, ता चाहे तुस्से मेरा विस्वास भी नी करा, पर तिन्हा कामा रा ता विस्वास करा। ताकि तुस्से जाणी होर समझी सको कि बापू मेरे मन्झ वास करहा, होर हांऊँ बापू मन्झ वास करहा।”"
JHN_010_039,तेबे तिन्हें दबारा यीसू जो पकड़ने री कोसिस किती पर से तिन्हारे हाथा ले निकली गया।
JHN_010_040,"फेरी यीसू यरदन दराऊआ ले पार तेस जगहा चली गया, जेथी यहून्ना बपतिस्मा देणे वाल्आ पैहले बपतिस्मा देहां था, होर से तेथी रैंहयां।"
JHN_010_041,"होर बौह्त लोक तेस वाले आई किन्हें बोल्हा ऐें थे कि, “यहून्ना बपतिस्मा देणे वाल्ऐ ता कोई चिन्ह नी दसेया, पर जो कुछ यहून्ना बपतिस्मा देणे वाल्ऐ एस आदमी रे बारे मन्झ बोलिरा था से सच्च था।”"
JHN_010_042,होर तेथी कई लोके तेस पर विस्वास कितेया।
JHN_011_001,मरियम होर तेसरी बैहण मार्था रा भाई लाज़र ब्मार था जो बैतनिय्याह गांऊँआं रा रैह्णे वाल्आ था।
JHN_011_002,"ये सेई मरियम ई जेस्से बादा मन्झ प्रभु रे पैरा पर कीमती खुस्बूदार इत्र मली किन्हें आपणे वाल्आ किन्हें पुन्झ्या, एस्सा रा भाई लाज़र ब्मार था।"
JHN_011_003,"लाज़रा री बैहणीऐं यीसू जो बुलावा भेज्या कि, “हे प्रभु, देख जेस जो तू प्यार करहा, से ब्मार आ।”"
JHN_011_004,"ये सुणी किन्हें यीसूए बोल्या, “ये ब्मारी मौता रे कठे नी ई पर परमेसरा री महिमा कठे ई कि, तेसरे जरिए परमेसरा रे मह्ठा री महिमा हो।”"
JHN_011_005,यीसू मार्था होर मरियम होर तिन्हारे भाई लाज़रा किन्हें प्यार करहा था।
JHN_011_006,"पर जेबे तिन्हें सुणेया कि, लाजर ब्मार आ, ता तेस जगहा पर से था, से तेथी दो ध्याड़े होर रुकी रया।"
JHN_011_007,"फेरी दो ध्याड़े ले बाद तिन्हें चेलेया किन्हें बोल्या कि, “आऊआ, आस्से दबारा यहूदिया ईलाके जो वापस चल्हा ऐें।” (क्यूंकि लाजरा रा गांऊँ बैत्नीयाह यहूदी जिल्ले मन्झ था)"
JHN_011_008,"चेले यीसू जो बोल्दे लगे, “हे गुरु, एेबे ता यहूदी अगुवे तुजो पथराव करणा चाहें, होर क्या तू दबारा तेथी जाणा चाहां?”"
JHN_011_009,"यीसूए जवाब दितेया, “क्या ध्याड़ी रे बारा घंटे नी हुंदे? अगर कोई ध्याड़ी-ध्याड़ी चले ता से ठोकर नी खांदा, क्यूंकि से सूरजा रा प्रयासा देख्हा।"
JHN_011_010,"पर अगर कोई राती जो चले, ता से ठोकर खाहां, क्यूंकि तेस टैम प्रयासा नी हुंदा।”"
JHN_011_011,"तिन्हें ये गल्ला बोली होर एता ले बाद से तिन्हा किन्हें बोल्दा लग्या कि, “आस्सा रा दोस्त लाज़र सई गईरा, पर हांऊँ तेस जो जगांदे चलीरा।”"
JHN_011_012,"तेबे चेले तेस जो बोल्या, “हे प्रभु, अगर से सूतिरा ता तेस ठीक हुई जाणा।”"
JHN_011_013,"यीसूए ता तेसरी मौता रे बारे मन्झ बोल्या था, पर स्यों समझे कि तिन्हें निन्द्रा मन्झ सई जाणे रे बारे मन्झ बोल्या।"
JHN_011_014,"तेबे यीसूए तिन्हा किन्हें साफ बोली दितेया कि, “लाज़र मरी गया।"
JHN_011_015,"होर तुस्सा रे कठे ही खरा हुआ कि हांऊँ तेथी नी था, ताकि तुस्से विस्वास करी सको। पर एेबे आई जाऊआ, आस्से तेस वाले चल्हा ऐें।”"
JHN_011_016,"तेबे थोमा तेस जो जे दिदुमुस भी बोल्हा ऐें, आपणे साथी चेले किन्हें बोल्या, “आऊआ आस्से भी तेस साउगी मरदे चल्हा ऐें।”"
JHN_011_017,यीसू होर तेसरे चेले बैत्नीयाह गांऊँ मन्झ पूजे तेथी आई किन्हें तेस जो ये पता लग्या कि लाजरा री ल्हासा जो डुआर मन्झ रखीरे चार ध्याड़े हुई चुकिरे थे।
JHN_011_018,बैतनिय्याह गांऊँआं यरुस्लेम सैहरा ले लगभग तीन किलोमीटर दूर था।
JHN_011_019,होर बौह्त यहूदी लोक मार्था होर मरियमा वाले तिन्हारे भाई रे बारे मन्झ सांति देणे रे कठे आईरे थे।
JHN_011_020,"मार्था यीसू रे आऊणें री खबर सुणी किन्हें तेस किन्हें मिलदे चली गयी, पर मरियम घरा बैठी रैही।"
JHN_011_021,"मार्थे यीसू किन्हें बोल्या, “हे प्रभु, अगर तू एथी हुन्दा, ता मेरा भाई कधी नी मरदा।"
JHN_011_022,"पर एेबे भी हांऊँ जाणहां ईं कि, जो कुछ तू परमेसरा ले मांगघा, परमेसरा तुजो देणा।”"
JHN_011_023,"यीसूए तेस्सा किन्हें बोल्या, “तेरे भाईआ मरिरे मन्झ ले जिउंदे हुई जाणा।”"
JHN_011_024,"मार्थे तेस किन्हें बोल्या, “हांऊँ जाणहां ईं कि, आखरी ध्याड़े मरिरे मन्झा ले जी उठणा रे टैमा मेरे भाईया जिउंदे हुई जाणा।”"
JHN_011_025,"यीसूए तेस्सा किन्हें बोल्या, “हांऊँ से आ जेह्ड़ा मरिरे जो जिउंदा करहा, जो कोई मेरे पर विस्वास करहा से अगर मरी भी जान्घा, तेबे बी तेस जिउंदे रैहणा।"
JHN_011_026,"होर जो कोई जिउंदा आ, होर मेरे पर विस्वास करहा, तेस कधी भी नी मरणा, क्या तू ऐस्सा गल्ला पर विस्वास करहा ई?”"
JHN_011_027,"तेस्से तेस किन्हें बोल्या, “हां, हे प्रभु, हांऊँ विस्वास करी कि, परमेसरा रा मह्ठा मसीह जो संसारा मन्झ आऊणें वाल्आ था, से तू ई आ।”"
JHN_011_028,"होर ये बोली किन्हें मारथा चली गई, होर तेस्से आपणी बैहण मरियमा जो चुपके जे सादी किन्हें बोल्या, “गुरू एथी आ होर से तुजो सादेया करहा।”"
JHN_011_029,होर से ये सुणदे ई झट पट उठी किन्हें तेस वाले चली गई।
JHN_011_030,"यीसू हल्ली गांऊँआं रे बाहर था, जेथी जे मार्था तेस किन्हें मिली थी।"
JHN_011_031,"तेबे जो यहूदी लोक तेस्सा रे घरा आईरे थे, तेस्सा जो सांति देआ करहा ऐें थे, तिन्हें देखेया कि मरियम झट पट उठी किन्हें बाहर चली गई। होर तिन्हें ये समझी किन्हें कि से डुआर पर रोणे रे कठे चली गई। इधी कठे स्यों भी तेस्सा रे पीछे चली गये।"
JHN_011_032,"जेबे मरियम तेथी पूजी जेथी यीसू था, ता तेस जो देखदे ही से तेसरे पैरा पई गई होर तेस किन्हें बोल्या, “हे प्रभु, अगर तू एथी हुन्दा ता मेरा भाई नी मरदा।”"
JHN_011_033,"जेबे यीसूए तेस्सा जो होर तिन्हा यहूदी लोका जो जेह्ड़े तेस्सा साउगी आईरे थे रोंदे देखे; से आत्मा मन्झ बौह्त दुआस हुआ, होर दुआस था।"
JHN_011_034,"होर तिन्हें बोल्या, “तुस्से तेसरी ल्हास केथी रखिरी?” तिन्हें तेस किन्हें बोल्या, “हे प्रभु, आऊआ चली किन्हें देखी लऊआ।”"
JHN_011_035,होर यीसू रे आंसू बैह्न्दे लगे।
JHN_011_036,"तेबे यहूदी लोक बोल्दे लगे, “देखा, से लाजरा किन्हें कितना प्यार करहा था!”"
JHN_011_037,"पर तिन्हा मन्झा ले कई बोल्हा ऐें थे, “इन्हें काणा माह्णुं ठीक कितेया। क्या से लाजरा जो मरणे ले नी बचाई सक्दा था?”"
JHN_011_038,"यीसू आत्मा मन्झ बौह्त दुआस हुई किन्हें डुआरा पर गया। से डुआर एक गुफा थी, होर एक पात्थर तेता पर रखिरा था।"
JHN_011_039,"यीसूए बोल्या, “पात्थरा जो हटाई देआ।” तेस लाजरा री बैहण मार्था तेस किन्हें बोल्दे लगी, “हे प्रभु, एेबे ता ल्हासा ले बास आया करदी हुंगी; क्यूंकि तेस जो ता मरिरे चार ध्याड़े हुई चुकिरे।”"
JHN_011_040,"यीसूए मारथा किन्हें बोल्या, “क्या मैं तेरे किन्हें नी बोल्या था कि अगर तू विस्वास करघी, ता तुध परमेसरा री महिमा देखणी।”"
JHN_011_041,"तेबे तिन्हें से पात्थर टाह्या, फेरी यीसूए स्वर्गा वखा जो देखी किन्हें बोल्या, “हे बापू, हांऊँ तेरा धन्यावाद करहा कि, तैं मेरी सुणी लई।"
JHN_011_042,"होर हांऊँ जाणहां था कि, तू हमेसा मेरी सुणहां, पर जो भीड़ ओरे परे खड़िरी, तिन्हारी वजहा ले मैं ये जोरा किन्हें बोल्या, ताकि स्यों विस्वास करी सके कि, तैं हांऊँ भेजिरा।”"
JHN_011_043,"ये बोली किन्हें से जोरा किन्हें बोलेया कि, “हे लाज़र बाहर निकल!”"
JHN_011_044,"जो मरी गईरा था, से कफना मन्झ हाथ पैर बान्हिरा बाहर निकली आया होर तेसरा मुंह कपड़े किन्हें लपेटिरा था, यीसूए तिन्हा किन्हें बोल्या, “एसरे कफना रे कपड़े जो खोल्ही देआ होर एस जो जाणे देआ।”"
JHN_011_045,"तेबे मरियमा साउगी आईरे कई यहूदी लोके, यीसू रा ये काम देखी किन्हें तेस पर विस्वास कितेया।"
JHN_011_046,पर तिन्हा मन्झा ले कई एह्ड़े थे जिन्हें फरीसी लोका वाले जाई किन्हें यीसू रे कामा री खबर दिती।
JHN_011_047,"एता पर मुख्य याजके होर फरीसी लोके खास सभा सादी होर बोल्या, “आस्से क्या करिये? ये माह्णुं ता बौह्त चिन्ह दस्हा।"
JHN_011_048,"अगर आस्से तेस जो इंहां छाडी देहंगे, ता सभीया तेस पर विस्वास करी लैणा होर रोम देसा रे लोक आई किन्हें आस्सा रे मंदर होर देस दुहींयां पर कब्ज़ा जमाई लैणा।”"
JHN_011_049,"तेबे तिन्हा मन्झा ले कैफा बडा याजक जो यहूदी माहसभा रा सदस्य था, से तेस साला रा बडा याजक था। तिन्हें तिन्हा किन्हें बोल्या, “तुस्से ता एह्ड़ा बोल्हा ऐें जिहां जे तुस्से कुछ नी जाणदे।"
JHN_011_050,"होर ना ये जाणहां ऐें कि, तुस्सा रे कठे ये खरा आ कि, आस्सा रे लोका रे कठे एक माह्णुं मरे, होर ये नी कि पुरे देस रे लोक मरी जाए।”"
JHN_011_051,"ये गल तिन्हें आपणी तरफा ले नी बोली, (क्यूंकि यीसूए कई बारी आपणे मरणे रे बारे बोल्हा था) पर तेस साला रे बडा याजक हुंदे हुए कैफे ये भविस्यवाणी किती कि यीसूआ इस्राएल देसा रे लोका रे कठे मरणा।"
JHN_011_052,"होर ना सिर्फ तिन्हारे कठे, पर तिन्हारे कठे भी कि से परमेसरा रे बाहर भटकी रे बच्चेया जो कठा करी सके।"
JHN_011_053,एता कठे तेस ध्याड़े लेई किन्हें यहूदी अगुवे यीसू जो मारणे रे कठे सलाह करदे लगे।
JHN_011_054,इधी कठे यीसू तेस टैमा ले यहूदी लोका रे बीचा मन्झ सभिरे साम्हणें नी घुमदा था। पर से तेथी ले जंगला रे नेडे बस्सी रे ईफ्राइम सैहरा जो चली गये; होर आपणे चेले साउगी से तेथी रैहंदा लग्या।
JHN_011_055,"होर एेबे यहूदी लोका रा फसहा रा साजा नेडे था, होर बौह्त लोक फसहा रे साजे ले पैहले गांऊँआं ले यरुस्लेम सैहरा जो चली गये ताकि स्यों आपणे आपा जो मन्दरा मन्झ रूआजा रे मताबक सुध करी सको।"
JHN_011_056,"तेबे स्यों यीसू जो तोपदे लगे होर मन्दरा मन्झ खड़ी किन्हें आपु मन्झ बोल्दे लगे, “तुस्से क्या समझ्हा ऐें? तेस फसहा रे साजे मन्झ नी आऊंणा?”"
JHN_011_057,"मुख्य याजके होर फरीसी लोके भी हुक्म देई दीतिरा था कि, अगर कोई ये जाणदा हो कि यीसू केथी आ ता जरूर दसे, ताकि स्यों तेस जो पकड़ी सके।"
JHN_012_001,"फेरी यीसू फसहा रे साजा ले छेह ध्याड़े पैहले बैतनिय्याह गांऊँआं मन्झ आया, जेथी लाज़र था। जेस जो यीसूए मरिरे मन्झा ले जिउंदा कितेया था।"
JHN_012_002,"तेथी तिन्हें तेसरे कठे खाणा त्यार कितेया, होर मार्था सेऊआ करेया करहा ई थी, होर लाज़र तिन्हा मन्झा ले एक था, जो तेस साउगी खाणा खांदे बैठीरा था।"
JHN_012_003,"तेबे मरियमे खुस्बूदार (आधा सेर) कीमती इत्र लई किन्हें यीसू रे पैरा पर मल्या। होर आपणे बाला किन्हें तेसरे पैर पून्झे, होर इत्रा री खुसबू किन्हें सारा घर भर्ही गया।"
JHN_012_004,"पर तेसरे चेले मन्झा ले यहूदा इस्करयोति नांऊँआं रा एक चेला था, जो तेस जो पकड़वाणे वाल्आ था, से बोल्दा लग्या,"
JHN_012_005,"“एस इत्रा री कीमत तीन सौ ध्याड़े री कमाई रे बराबर ई, होर एता जो बेची किन्हें गरीबा जो बांडी सक्हा ऐें।”"
JHN_012_006,"तिन्हें ये गल इधी कठे नी बोली कि, तेस जो गरीबा री फिकर थी, पर इधी कठे कि से चोर था होर तेस वाले एक पैसेया री थैली हुईं थी, होर तेस थैली मन्झ जो कुछ भी पाहें थे, से काढी लैंहां था।"
JHN_012_007,"यीसूए बोल्या, “रैहणे देआ, ऐस्सा जो नी रोका, ऐस्से मेरे दफनाए जाणे री त्यारी रे कठे, ये कीमती खुस्बूदार इत्र बचाई किन्हें रखिरा था।"
JHN_012_008,"गरीब ता तुस्सा साउगी हमेसा रैहणे, पर मां तुस्सा साउगी हमेसा नी रैंह्णां।”"
JHN_012_009,"यहूदी लोका जो पता चल्या कि यीसू यरुस्लेम सैहरा रे बैतनियाह गांऊँआं मन्झ आ। तेबे लोका री भीड़ ना सिर्फ यीसू जो देखणे पर लाज़रा जो बी देखणे आई, जेस जो यीसूए मरिरे मन्झा ले जिउंदा करी दितिरा था।"
JHN_012_010,तेबे मुख्य याजके लाज़रा जो भी मारणे रे कठे सलाह बणाई।
JHN_012_011,"क्यूंकि लाजरा री वजहा ले बौह्त लोक यहूदी अगुवे री सुणदे लगीरे थे, होर स्यों लोक यीसू पर विस्वास करदे लगे।"
JHN_012_012,"अगले ध्याड़े बौह्त सारे लोक साजे मन्झ आईरे थे। तिन्हें ये सुणी किन्हें कि यीसू यरुस्लेम सैहरा मन्झ आया करहा,"
JHN_012_013,"तिन्हें खजरे रे पांगे लये, होर यीसू किन्हें मिलणे रे कठे निकली गये, होर चिंगी -चिंगी किन्हें बोलदे लगे, “परमेसरा री बड़ाई हो! धन्य आ इस्राएल देसा रा राजा, जो प्रभु रे अधिकारा ले आहूँआं।”"
JHN_012_014,"जेबे यीसू यरूस्लेम सैहरा मन्झ आया करहा था ता तेस जो गधे रा बच्चा मिल्या, ता से तेस पर बैठी गया।"
JHN_012_015,"ये इधी कठे हुआ कि जेह्ड़ा पवित्र सास्त्रा मन्झ लिखिरा आ कि, “हे सिय्योन सैहरा रे लोको, मत डरा; देख, तुस्सा रा राजा गधे रे बच्चे पर चढ़ी किन्हें आऊंदा लगीरा।”"
JHN_012_016,"तेसरे चेले, ये गल्ला पैहले नी समझीरे थे; पर जेबे यीसू री महिमा जाहिर हुई, ता तिन्हा जो याद आया कि, जेह्ड़ा सब कुछ यीसू साउगी हुआ स्यों गल्ला ठीक-ठीक तेसरे बारे मन्झ लिखिरी थी।"
JHN_012_017,"तेबे भीड़ा रे लोके जो तेस टैम तेस साउगी थे होरिया किन्हें बोल्या कि तिन्हें लाज़रा जो डुआरा मन्झा ले सादी किन्हें, मरिरे मन्झा ले जिउंदा कितेया था।"
JHN_012_018,"बौह्त लोक यीसू किन्हें मिलदे आये, क्यूंकि तिन्हें सुणिरा था कि, यीसूए ये चिन्ह दसेया।"
JHN_012_019,"तेबे फरीसी लोके एक दूजे किन्हें बोल्या, “ये सही गल ई कि आस्से यीसू जो रोकणे मन्झ नाकामयाब हुई गईरे: देखा! एह्ड़ा लग्हा जिहां संसारा रे हरेक जण तेसरे चेले बणया करहा ऐें।”"
JHN_012_020,जो लोक तेस साजे मन्झ अराधना करदे आईरे थे तिन्हा मन्झा ले कई यूनान देसा रे लोक थे।
JHN_012_021,"तिन्हें गलील जिल्ले रे बैतसैदा गांऊँआं रे रैहणे वाले फिलिप्पुसा वाले आई किन्हें तेस ले अर्ज किती कि, “जनाब आस्से यीसू किन्हें मिलणा चाहें।”"
JHN_012_022,"फिलिप्पुसे अन्द्रियासा वाले आई किन्हें एता रे बारे बोल्या, तेबे अन्द्रियासे होर फिलिप्पुसे इन्हा गल्ला रे बारे यीसू किन्हें बोल्या।"
JHN_012_023,"एता पर यीसूए तिन्हा किन्हें बोल्या, “से सही टैम आई गईरा कि हांऊँ माह्णुं रे मह्ठे री महिमा हो।"
JHN_012_024,"हांऊँ तुस्सा किन्हें सच्च -सच्च बोल्हा कि, जेबे तक कणका रा दाणा जमीना मन्झ पई किन्हें मरी नी जांदा, से कल्हा रही जाहाँ पर जेबे से मरी जाहाँ, से बौह्त फल्हा फुल्हा। (होर मेरे किन्हें भी हूंणा)"
JHN_012_025,"जो आपणी जाना जो प्यारा जाणहां, तेस अनंतकाला री जिन्दगी गुआई देणी। होर जो एस संसारा मन्झ आपणी जान जो नी चाह्न्दा, तेस आपणी जान अनंत जिन्दगी तक बचाई किन्हें रखणी।"
JHN_012_026,"अगर जो कोई मेरी सेऊआ करणा चाहां, ता से आई किन्हें मेरा चेला बणे; होर जेथी हांऊँ आ तेथी मेरा सेऊआ करणे वाल्आ भी हूंणां। अगर कोई मेरी सेऊआ करघा, ता बापू तेसरी इज्जत करणी।”"
JHN_012_027,"“एेबे मेरा मन दुआस हुई गईरा होर हांऊँ क्या बोलू कि, ‘हे बापू, मुंजो दुःखा री एस्सा घड़ीया ले बचाई ले?’ पर एस्सा दुःखा री घड़ीया रे कठे ता ई हांऊँ एस संसारा मन्झ आईरा।"
JHN_012_028,"हे बापू आपणे नांऊँआं री महिमा कर!” तेबे स्वर्गा ले परमेसरे बोल्या कि, “मैं तेसरी महिमा किती, होर दबारा बी करणी।”"
JHN_012_029,"तेबे जो लोक खड़े हुई किन्हें तेस अवाज जो सुणेया करहा ऐें थे, तिन्हें बोल्या कि, बादल गरजया। होरिये बोल्या, स्वर्गदूते तेस किन्हें गल किती।"
JHN_012_030,"एता पर यीसूए तिन्हा जो जवाब दितेया, “ये अवाज मेरे कठे नी ई पर तुस्सा रे कठे ई।"
JHN_012_031,"एेबे परमेसरा संसारा रा न्याय करणा, होर एस संसारा रा मुखिया सैतान काढी देणा।"
JHN_012_032,"पर जेबे हांऊँ धरतीया ले उचे पर चढ़ाया जान्घा, ता मैं सभ आपणे वाले लई आऊणें।”"
JHN_012_033,"एह्ड़ा बोली किन्हें यीसूए ये दसी दितेया कि, तेस केह्ड़ी मौत मरणा?"
JHN_012_034,"एता पर लोके तेस किन्हें बोल्या कि, “आस्से पवित्र सास्त्रा मन्झ पढ़ेया कि, मसीहा हमेसा जीणां। फेरी तू किधियो बोल्हा कि, माह्णुं रे मह्ठे मरी जाणा, ये माह्णुं रा मह्ठा कुणहां?”"
JHN_012_035,"यीसूए तिन्हा किन्हें बोल्या, “प्रयासा थोह्ड़ी देरा तक तुस्सा रे बीचा मन्झ आ। जेबे तक जोत तुस्सा साउगी ई तेबे तक चलदे रहा; एह्ड़ा नी हो कि न्हयारा तुस्सा जो घेरी ले; जो न्हयारे मन्झ चल्हा से नी जाणदा कि केथीओ जाहाँ। (ये जोत यीसू मसीहा जो दस्हा ई)"
JHN_012_036,"जेबे तक प्रयासा तुस्सा साउगी आ, प्रयासे पर विस्वास करा ताकि तुस्से प्रयासे री बच्चे बणा।” ये गल्ला बोली किन्हें यीसू चली गया होर तिन्हा ले ल्हुखिरा रैहया।"
JHN_012_037,"होर यीसूए, तिन्हारे साम्हणें इतने चिन्ह दसे, तेबे बी तिन्हें यीसू पर विस्वास नी कितेया।"
JHN_012_038,"ये इधी कठे हुआ ताकि यसायाह नबी रा बचन पूरा हुई जाए तिन्हें बोल्या कि, “हे प्रभु, आस्सा री खबरा पर केसीए विस्वास नी कितेया? होर प्रभु रा बडा सामर्थ केस पर जाहीर हुआ?”"
JHN_012_039,"एता कठे स्यों विस्वास नी करी सके, क्यूंकि यसायाह नबिये दबारा बोल्या,"
JHN_012_040,"“तिन्हें तिन्हारी हाखिया काणी, होर तिन्हारा मन कठोर करी दितेया, केते एह्ड़ा नी हो कि, स्यों हाखिया ले देखदे, होर मना ले समझे, होर मेरे वखा जो फिरी नी जाए, होर हांऊँ तिन्हा जो चंगा करूं।”"
JHN_012_041,"यसायाह नबिये ये गल्ला इधी कठे बोली, क्यूंकि तिन्हें यीसू री आऊणें वाली महिमा देखीरी थी, होर तिन्हें तेसरे बारे मन्झ गल्ला किती।"
JHN_012_042,"तेबे बी कई खास अगुवे मन्झा ले कई लोके तेस पर विस्वास कितेया, पर फरीसी लोका री वजहा ले खुल्ही किन्हें तेस जो नी मन्नदे थे। तिन्हो डर था कि तिन्हो यहूदी सभा मन्झा ले काढी नी दे।"
JHN_012_043,क्यूंकि तिन्हो माह्णुं री बड़ाई ले परमेसरा री बड़ाई ले ज्यादा बांकी लगी।
JHN_012_044,"यीसूए जोरा किन्हें भीड़ा किन्हें बोल्या, “जो मेरे पर विस्वास करहा, से मेरे पर नी, बल्कि मेरे भेजणे वाले पर विस्वास करहा ऐें।"
JHN_012_045,"होर जो मुंजो देख्हा, से मेरे भेजणे वाले जो देख्हा।"
JHN_012_046,"हांऊँ संसारा मन्झ प्रयासा बणी किन्हें आईरा ताकि जो कोई मेरे पर विस्वास करहा, से नह्यारे मन्झ नी रही सको।"
JHN_012_047,"अगर कोई मेरी गल्ला सुणी किन्हें नी मन्ने, ता मां से दोसी नी मनणा, क्यूंकि हांऊँ संसारा रे लोका जो दोसी बनाणे रे कठे नी, पर संसारा रे लोका रा उद्धार करणे रे कठे आईरा।"
JHN_012_048,"जो मुंजो बेकार जाणहां होर मेरी गल्ला नी मन्नदा, मेरे बोलिरे सच्चे बचना से दोसी ठैहराणा होर एस बचना आखरी ध्याड़े तेसरा न्याय करणा।"
JHN_012_049,"क्यूंकि मैं आपणे आपा किन्हें कोई गल्ला नी किती, पर बापू जिन्हें हांऊँ भेजिरा तिन्हें ई मुंजो हुक्म दितेया कि, हांऊँ क्या बोलू? होर किहाँ बोलू?"
JHN_012_050,"होर हांऊँ जाणहां कि, तेसरा हुक्म अनंत जिन्दगी देहां, इधी कठे जो कुछ हांऊँ बोल्हा, ठीक तेह्ड़ा हांऊँ बोल्हा, जेह्ड़ा बापूए मुंजो बोलणे रा हुक्म दितिरा।”"
JHN_013_001,"एेबे ये फसहा रे साजे ले पैहले हुआ। यीसूए जाणी लया कि, तेसरा सही टैम पूरा हुई गईरा होर तेस संसारा जो छाडी किन्हें बापू वाले वापस चली जाणा। जो संसारा मन्झ तेसरे आपणे थे तिन्हा किन्हें तिन्हें आखरी तक तेह्ड़ा ई प्यार रख्या, जेह्ड़ा प्यार से तिन्हा किन्हें रख्दा आईरा था।"
JHN_013_002,"यीसू होर तेसरे चेले राती खाणा खांदे बैठिरे थे। सैतान समौना रे मह्ठे यहूदा इस्करयोति रे मना मन्झ ये पाई चुकिरा था कि, से यीसू जो पकड़ाये।"
JHN_013_003,"यीसूए ये जाणी किन्हें कि बापूए सब कुछ तेसरे अधिकारा मन्झ करी दितिरा होर से परमेसरा ले आईरा, होर परमेसरा वाले वापस जाया करहा।"
JHN_013_004,यीसू खाणा खांदे-खांदे उठी गया होर आपणा चोगा तुआरी किन्हें तौलिया आपणी कमरा मन्झ बान्ह्या।
JHN_013_005,तेबे यीसूए तसले मन्झ पाणी भरी किन्हें चेले रे पैर धोणे सुर्हू किते होर जेस तौलिए किन्हें तिन्हें आपणी कमर बान्हिरा थी तेस तौलिए किन्हें से तिन्हारे पैर पुन्झ्दा लग्या जिहां एक गुलाम करहा।
JHN_013_006,"जेबे यीसू समौन पतरसा वाले आया; तेबे तिन्हें यीसू किन्हें बोल्या, हे प्रभु, क्या तू मेरे पैर धोहां?"
JHN_013_007,"यीसूए तेस जो जवाब दितेया, “जो हांऊँ करहा, तू एेबे एता रा मतलब नी जाणदा, पर तुध एता ले बाद समझणा।”"
JHN_013_008,"पतरसे तेस किन्हें बोल्या, “तू मेरे पैरा जो कधी देख्या धोंदा।” ये सुणी किन्हें यीसूए तेस किन्हें बोल्या, “जे हांऊँ तुजो नी धोऊँ, ता मेरे साउगी तेरा कुछ भी नाता नी आ।”"
JHN_013_009,"समौन पतरसे तेस किन्हें बोल्या, “हे प्रभु तेबे ता तू मेरे पैर ई नी, बल्कि हाथ होर मूंड भी धोई दे।”"
JHN_013_010,"यीसूए तेस किन्हें बोल्या, “जो नहाई बैठीरा, तेस जो पैर धोणे रे अलावा होर कुछ धोणे ज्रूरत नी ई; पर से बिलकुल साफ़ आ, होर तुस्से सभ सुद्ध ऐें, पर एक सुध नी।”"
JHN_013_011,"क्यूंकि यीसू आपणे पकड़वाणे वाले जो जाणहां था, एता कठे तिन्हें बोल्या, “तुस्सा मन्झा ले एक सुद्ध नी आ।”"
JHN_013_012,"जेबे यीसू तिन्हारे पैर धोई बैठया होर आपणे चोगा दबारा पैन्ही किन्हें खाणा खांदे बैठी गया, ता यीसू तिन्हा किन्हें बोल्दा लग्या, “क्या तुस्से समझी गये कि मैं तुस्सा साउगी क्या कितेया?”"
JHN_013_013,"“तुस्से मुंजो ‘गुरू,’ होर ‘प्रभु,’ बोल्हा ऐें, होर ठीक ई बोल्हा ऐें, क्यूंकि हांऊँ तुस्सा रा गुरु होर प्रभु आ।"
JHN_013_014,अगर मैं गुरू प्रभु होर हुई किन्हें तुस्सा रे पैर धोये; ता तुस्सा जो भी दीन बणी किन्हें एक दूजे रे पैर धोणे चहिए।
JHN_013_015,"क्यूंकि मैं तुस्सा जो एक उदाहरण दसी दितेया, जो मैं तुस्सा साउगी कितेया, तुस्से भी एह्ड़ा ई करदे रहुआ।"
JHN_013_016,"हांऊँ तुस्सा किन्हें सच्च-सच्च बोल्हा, गुलाम आपणे माल्का ले बडा नी हुन्दा, होर ना संदेसा लई किन्हें भेजिरा दूत आपणे भेजणे वाले ले बडा हूंहां।"
JHN_013_017,"एेबे तुस्से इन्हा गल्ला जो जाणहां ऐें, होर तिन्हा पर चला तेबे तुस्सा धन्य हूंणां।"
JHN_013_018,"हांऊँ तुस्सा सभी रे बारे मन्झ नी बोल्दा, स्यों जे मैं चुणी लईरे, तिन्हा जो हांऊँ जाणहां। पर ये इधी कठे आ कि, पवित्र सास्त्रा रा बचन पूरा हो कि, ‘जिन्हें मेरी रोटी खाद्ही, तिन्हें मुंजो लात मारी।’"
JHN_013_019,"एेबे हांऊँ ये हूंणे ले पैहले तुस्सा जो दसी देऊँ, होर जेबे ये हुई जाए ता तुस्से विस्वास करी लया कि हांऊँ से ई आ।"
JHN_013_020,"हांऊँ तुस्सा किन्हें सच्च -सच्च बोल्हा कि, जो कोई मेरे भेजीरे जो अपनाहां, से मुंजो अपनाहां, होर जो मुंजो अपनाहां, से मेरे भेजणे वाले परमेसरा जो अपनाहां।”"
JHN_013_021,"ये गल्ला बोली किन्हें यीसू आत्मा मन्झ दुआस हुआ। होर तिन्हें आपणे चेले किन्हें बोलेया, “हांऊँ तुस्सा किन्हें सच्च -सच्च बोल्हा कि तुस्सा मन्झा ले ऐकीया हांऊँ पकड़ वाणा।”"
JHN_013_022,"चेले एक दूजे पर सक करदे हुए देखदे लगे कि, से केसरे बारे मन्झ बोल्या करहा।"
JHN_013_023,"यीसू रे चेले मन्झा ले यहून्ना जेस किन्हें जे यीसू प्यार करहा था, से यीसू साउगी बैठीरा था।"
JHN_013_024,"तेबे समौन पतरसे तेसरी तरफ इसारा करी किन्हें पूछेया कि, “दस यीसू केसरे बारे मन्झ बोल्हा?”"
JHN_013_025,"तेबे तिन्हें तिहां ईं यीसू री छाती री तरफ झुकी किन्हें पूछेया, “हे प्रभु, से कुणहां?” यीसूए जवाब दितेया, “जेस जो हांऊँ ये रोटी रा टुकड़ा डूबाई किन्हें देन्घा, तेस ई हूंणां,”"
JHN_013_026,होर यीसूए रोटी रा टुकड़ा डूबाई किन्हें समौना रे मह्ठा यहूदा इस्करयोति जो दितेया।
JHN_013_027,"जिहां ही तिन्हें रोटी रा टुकड़ा खांदे ही यीसूए तेस किन्हें बोल्या, “जो तू करणे वाल्आ आ, झट पट कर।” होर तेस टैम ही से सैतान रे बसा मन्झ आई गया।"
JHN_013_028,पर जेह्ड़े भी तेथी खांदे बैठीरे थे तिन्हा मन्झा ले कोई नी समझी पाया कि यीसूए ये गल तेस किन्हें किधियो बोली?
JHN_013_029,"क्यूंकि यहूदा इस्करयोति वाले पैसे री थैली थी, इधी कठे केसिए सोच्या कि यीसू तेस किन्हें बोल्या करहा कि साजे रे कठे जो कुछ चहिए से खरीदी ले, या गरीबा जो कुछ देई दे।"
JHN_013_030,"तेबे यहूदा रोटी खाई किन्हें बाहर चली गया, होर रात का टैम था।"
JHN_013_031,"जेबे यहूदा बाहर चली गया ता यीसूए बोल्या, “एेबे हांऊँ माह्णुं रा मह्ठे री महिमा हुई, होर मेरे मन्झ परमेसरा री महिमा हुई।"
JHN_013_032,"क्यूंकि परमेसरा जो मह्ठे री वजहा ले महिमा मिलिरी, होर इधी कठे परमेसरा भी आपणे मह्ठे री महिमा करणी, होर एकदम करणी।"
JHN_013_033,"हे मेरे बच्चेयो, हांऊँ होर थोह्ड़ी देरा तक तुस्सा वाले आ, फेरी तुस्सा हांऊँ तोपणा, होर जो मैं यहूदी अगुवे किन्हें बोलिरा कि, ‘जेथी हांऊँ जाहाँ तेथी तुस्से नी आई सक्दे,’ तेह्ड़ा ही हांऊँ एेबे तुस्सा किन्हें भी बोल्हा।"
JHN_013_034,"हांऊँ तुस्सा जो एक नंऊँआं हुक्म देहां एक दूजे किन्हें प्यार रखा, जो मैं तुस्सा किन्हें रखिरा, तेह्ड़ा ई तुस्से भी एक दूजे साउगी प्यार रखा।"
JHN_013_035,"अगर तुस्से एक दूजे किन्हें प्यार रखगे ता सभी लोका जाणी जाणा कि, तुस्से मेरे चेले ऐें।”"
JHN_013_036,"समौन पतरसे यीसू किन्हें बोल्या, “हे प्रभु, तुस्से केथीयो जाया करहा ऐें?” यीसूए जवाब दितेया कि, “जेथी हांऊँ जाहाँ, तेथी तू एेबे मेरे पीछे नी आई सक्दा! पर बादा मन्झ तुध मेरे पीछे आऊंणा।”"
JHN_013_037,"पतरसे यीसू किन्हें बोल्या, “हे प्रभु, एेबे हांऊँ तेरे साउगी की नी चली सक्दा? हांऊँ ता तेरे कठे जान भी देई सक्हा।”"
JHN_013_038,"यीसूए जवाब दितेया, “क्या तुध मेरे कठे आपणी जान देई देणी? हांऊँ तेरे किन्हें सच्च -सच्च बोल्हा कि कुकड़ा रे बांग देणे ले पैहले, तुध त्राय बारी मुखरी जाणा।”"
JHN_014_001,"“तुस्सा रा मन दु:खी नी हो, तुस्से परमेसरा पर विस्वास रख्हा ऐें मेरे पर भी विस्वास रखा।"
JHN_014_002,"मेरे बापू रे घरा मन्झ रैहणे रे कठे बौह्त जगहा ई। अगर जगहा नी हुन्दी, ता मां तुस्सा किन्हें बोली देणा था। क्यूंकि हांऊँ तुस्सा रे कठे जगहा त्यार करणे रे कठे जाया करहा।"
JHN_014_003,"होर अगर हांऊँ जाई किन्हें जगहा त्यार करूं, ता दबारा वापस आई किन्हें मां तुस्से आपणे साउगी लई जाणें, ताकि जेथी हांऊँ रहूं तेथी तुस्से भी रहो।"
JHN_014_004,होर जेथी हांऊँ जाहाँ तेथी रा पैंडा तुस्से जाणहां ऐें।”
JHN_014_005,"थोमे तेस किन्हें बोल्या, “हे प्रभु, आस्से नी जाणदे कि तू केथी जाहाँ? ता पैंडा किहाँ जाणी सक्हा ऐें।”"
JHN_014_006,"यीसूए तेस किन्हें बोल्या, “पैंडा होर सच्चाई होर जीवन हांऊँ ईं आं; मेरे बगैर कोई बापू वाले नी पूजी सक्दा।"
JHN_014_007,"अगर तुस्से हांऊँ जाणेया हुन्दा, ता मेरे बापू जो बी जाणदे; होर एेबे ले तुस्से तेस जो जाणहां ऐें, होर देखी भी लईरा।”"
JHN_014_008,"फिलिप्पुसे यीसू किन्हें बोल्या, “हे प्रभु, आस्सा जो बापू दसी दे। येई आस्सा रे कठे बौह्त आ।”"
JHN_014_009,"यीसूए तेस किन्हें बोल्या, “हे फिलिप्पुस, हांऊँ इतने ध्याड़े ले तुस्सा साउगी आ, होर क्या तू मुंजो नी जाणदा? जिन्हें हांऊँ देखी लया तिन्हें बापू देखी लया। तू किधियो बोल्हा कि, आस्सा जो बापू दसी दे?"
JHN_014_010,"क्या तू विस्वास नी करदा कि, हांऊँ बापू मन्झ वास करहा, होर बापू मेरे मन्झ वास करहा। ये गल्ला जो हांऊँ तुस्सा किन्हें बोल्हा, आपणे आपा ले नी बोल्दा, पर बापू जो मेरे मन्झ रैंहयां, से आपणे काम करहा।"
JHN_014_011,"मेरा विस्वास करा कि हांऊँ बापू मन्झा वास करहा, होर बापू मेरे मन्झ वास करहा; नीं ता तिन्हा चमत्कारा रे कामा री वजहा ले ई मेरा विस्वास करा जो मैं कितिरे।"
JHN_014_012,"हांऊँ तुस्सा किन्हें सच्च -सच्च बोल्हा, जो मेरे पर विस्वास रख्हा, ये काम जो हांऊँ करहा, तेस बी करणे, बल्कि एता ले बी बडे-बडे काम करणे, क्यूंकि हांऊँ बापू वाले जाया करहा।"
JHN_014_013,"होर जो कुछ तुस्से मेरे नांऊँआं ले मान्घगे, तेह्ड़ा ई मां करणा ताकि मह्ठे रे ज्रीए बापू री बड़ाई हो।"
JHN_014_014,अगर तुस्से मेरे नांऊँआं ले कुछ भी मान्घगे ता मां से करणा।”
JHN_014_015,"“अगर तुस्से मेरे किन्हें प्यार रख्हा ऐें, ता तुस्सा मेरे हुक्म मनणें।"
JHN_014_016,"होर मां बापू ले प्रार्थना करणी कि, से तुस्सा जो दूजा मददगार दे, ताकि से हमेसा तुस्सा साउगी रहे।"
JHN_014_017,"से पवित्र आत्मा ई जो आस्सा जो सच्चाई पर लई जांहीं। जेस जो संसारा रे लोक ग्रैहण नी करी सक्दे, क्यूंकि लोके ना ता से देखीरी, होर ना तेस जो जाणहां। पर तुस्से तेस जो जाणहां ऐें, क्यूंकि से तुस्सा साउगी रैंहयां, होर तेस तुस्सा मन्झ हूंणां।"
JHN_014_018,"मां तुस्से अनाथ नी छाडणे, मां तुस्सा वाले वापस आऊंणा।"
JHN_014_019,"होर थोह्ड़े ही टैम रे बाद संसारा हांऊँ नी देखणा, पर तुस्सा हांऊँ देखणा, क्यूंकि हांऊँ जिउंदा हुई जाणा, होर तुस्सा भी जिउंदे रैंह्णां"
JHN_014_020,"तेस ध्याड़े जेस ध्याड़े मां मरिरे मन्झ ले जिउंदे हुई जाणा तुस्सा जाणना कि हांऊँ आपणे बापू मन्झ वास करहा, होर ये भी कि तुस्से मेरे मन्झ वास करहा, होर हांऊँ तुस्सा मन्झ वास करहा।"
JHN_014_021,"जेस मेरे हुक्मा जो जाणहां एें, होर से तिन्हा जो मन्हां एें, से ई मेरे किन्हें प्यार रख्हा। होर जो मेरे किन्हें प्यार रख्हा, तेस किन्हें मेरे बापू प्यार रखणा, होर मां तेस किन्हें प्यार रखणा, होर आपणे आपा जो तेस पर जाहिर करणा।”"
JHN_014_022,"यहुदे (जो यहूदा इस्करयोति नी था) यीसू किन्हें बोल्या, “हे प्रभु, एह्ड़ा क्या कि तू आपणे आपा जो आस्सा पर ता जाहिर करेया करहा, पर संसारा रे लोका पर जाहिर नी करदा?”"
JHN_014_023,"यीसूए तेस जो जवाब दितेया, “अगर कोई मेरे किन्हें प्यार रखघा, ता तेस मेरे बचन मनणें। होर मेरे बापू तेस किन्हें प्यार रखणा, होर आस्सा तेस वाले आऊंणा, होर तेस साउगी रैंह्णां।"
JHN_014_024,"जो मेरे किन्हें प्यार नी रखदा, से मेरे बचना जो नी मन्नदा, होर जो बचन तुस्से सुणहां ऐें, से मेरे नी पर बापू रे ई, जिन्हें हांऊँ भेजिरा।”"
JHN_014_025,“ये गल्ला मैं तुस्सा किन्हें रैहन्दे हुए तुस्सा जो दसी दिती।
JHN_014_026,"पर मेरे बापू मेरे अधिकारा ले पवित्र आत्मा भेजणी, जो तुस्सा री मददगारा ई। तेस तुस्सा जो सभ गल्ला दसणी, होर जो कुछ मैं तुस्सा किन्हें बोलिरा तेस तुस्सा जो याद कराणा।”"
JHN_014_027,"“हांऊँ तुस्सा जो सांति देहां, हांऊँ आपणी सांति तुस्सा जो देहां। ये से सांति नी जेह्ड़ी संसार देहां, तेह्ड़ा हांऊँ नी देंदा: तुस्सा रा मन ना दुआस होर ना डरे।"
JHN_014_028,"तुस्से मुंजो ये बोलदे हुए सुणेया, ‘हांऊँ जाहाँ, होर तुस्सा वाले दबारा वापस आहूँआं।’ अगर तुस्से मेरे किन्हें प्यार रखदे, ता एस गल्ला ले खुस हुंदे कि, हांऊँ बापू वाले वापस जाहाँ, क्यूंकि बापू मेरे ले बडा आ।"
JHN_014_029,"होर मैं तुस्सा किन्हें ये सारी गल्ला हूंणे ले पैहले ई दसी दिती, ताकि जेबे तेह्ड़ा हुई जान्घा, ता तुस्सा मेरे पर विस्वास करणा।"
JHN_014_030,"एेबे मेरे वाले ज्यादा टैम नी आ कि हांऊँ तुस्सा किन्हें होर गल्ला करु। क्यूंकि एस संसारा रा मुखिया सैतान आहूँआं, होर मेरे पर तेसरा कोई अधिकार नी आ।"
JHN_014_031,"पर ये इधी कठे हुंहां कि संसार रे लोक जाणी सके कि हांऊँ बापू किन्हें प्यार करहा, होर जिहां बापूए मुंजो हुक्म दीतिरा, मैं तेह्ड़ा ई करहा। उठा, एथी ले चला।”"
JHN_015_001,“सच्ची अंगूरा री बेल हांऊँ ईं; होर मेरा बापू माली आ।
JHN_015_002,"जो पांगे मेरे मन्झ ई, होर नी फलदी, तेता जो से काटी देहां, होर जो डाली फल्हा ई तेता जो से होर छांट्आं ताकि से होर फले।"
JHN_015_003,जो उपदेस मैं तुस्सा जो दितिरी तेस वजहा ले तुस्से पैहले ले ही सुध हुई गईरे।
JHN_015_004,"तुस्से मेरे मन्झ वास करहा, होर मां तुस्सा मन्झ वास करणा। जिहां अगर पांगे अंगूरा री बेला मन्झ जुड़ी किन्हें नी रहे, ता से आपणे आपा ले नी फली सक्दी, तिहां ईं अगर तुस्से भी मेरे मन्झ वास नी करो ता नी फली सक्दे।”"
JHN_015_005,"“हांऊँ अंगूरा री बेल ई, तुस्से पांगे; जो मेरे मन्झ वास करहा, होर हांऊँ तेस मन्झ वास करहा, से बौह्त फल ल्याहूँआं। क्यूंकि मेरे ले लग हुई किन्हें तुस्से कुछ भी नी करी सक्दे।"
JHN_015_006,"अगर कोई मेरे मन्झ वास नी करदा ता हांऊँ तेस जो पांगे साहीं काटी किन्हें सट्टी देहां, होर से सुक्की जाहाँ, होर लोक तिन्हा जो कठी करी किन्हें आगी मन्झ पाई देहां ऐें होर स्यों भखी किन्हें फुख्ही जाहीं।"
JHN_015_007,"अगर तुस्से मेरे मन्झ वास करहा ऐें, होर मेरा बचन तुस्सा मन्झ वास करहा, ता तुस्से जो चाहे मांगा होर से तुस्सा रे कठे हुई जाणा।"
JHN_015_008,"मेरे बापू री महिमा एता ले हुंहां ईं कि, तुस्से बौह्त जे फल ल्याऊआ, तेबे ई तुस्से मेरे चेले हूंणे।”"
JHN_015_009,"“जिहां बापूए मेरे किन्हें प्यार रखिरा, तिहां ईं मैं भी तुस्सा किन्हें प्यार रखिरा। मेरे प्यारा मन्झ बणी किन्हें रैंहयां।"
JHN_015_010,"अगर तुस्से मेरे हुक्मा जो मनघे, ता तुस्सा मेरे प्यारा मन्झ बणी किन्हें रैंह्णां। जिहां मैं आपणे बापू रा हुक्म मन्या, होर तेसरे प्यारा मन्झ बणी रैंहयां।"
JHN_015_011,"मैं यूं गल्ला तुस्सा किन्हें इधी कठे बोलिरी कि, मेरी खुसी तुस्सा मन्झ बणी रहे, होर तुस्सा जो भरपूर खुसी मिले।"
JHN_015_012,"ये मेरा हुक्म आ कि, जो मैं तुस्सा किन्हें प्यार रखिरा, तिहां ई तुस्से भी एक दूजे किन्हें प्यार रखा।"
JHN_015_013,"एता ले बडा प्यार केसी रा नी आ कि, कोई आपणे दोस्ता रे कठे आपणी जान दे।"
JHN_015_014,"जो कुछ हांऊँ तुस्सा जो हुक्म देहां, अगर तेह्ड़ा ई करघे ता तुस्से मेरे दोस्त ऐें।"
JHN_015_015,"एेबे ले मां तुस्सा जो नौकर नी बोलणा, क्यूंकि नौकर नी जाणदा कि, तेसरा माल्क क्या करहा? पर मैं तुस्सा जो दोस्त बोलिरा, क्यूंकि मैं जो गल्ला आपणे बापू ले सुणी, स्यों सब गल्ला मैं तुस्सा जो दसी दितिरी।"
JHN_015_016,"तुस्से हांऊँ नी चुणेया पर मैं तुस्से चुणिरे होर नियुक्त कितिरे ताकि तुस्से जाई किन्हें फल ल्याए; होर तुस्सा रा फल टिकी सके। क्यूंकि तुस्से मेरे चेले होर इधी कठे जो कुछ तुस्से बापू ले मान्घगे, तेस तुस्सा जो देणा।"
JHN_015_017,"इन्हा गल्ला रा हुक्म हांऊँ तुस्सा जो इधी कठे देहां कि, तुस्से एक दूजे किन्हें प्यार रखा।”"
JHN_015_018,"“अगर संसार रे लोक तुस्सा किन्हें बैर रख्हा ऐें, ता तुस्से जाणहां ऐें कि तिन्हें तुस्सा ले पैहले मेरे किन्हें नफरत किती।"
JHN_015_019,"अगर तुस्से एस संसारा रे लोका साहीं हुंदे, ता संसारे रे लोक तुस्सा किन्हें प्यार रखदा। क्यूंकि तुस्से संसारा रे नी एे, होर मैं तुस्से संसारा रे लोका मन्झा ले चुणी लईरे, इधी कठे संसारा रे लोक तुस्सा किन्हें नफरत करहा।"
JHN_015_020,"याद करहा जो गल मैं तुस्सा किन्हें बोली थी कि, ‘गुलाम आपणे माल्का ले बडा नी हुन्दा।’ क्यूंकि तिन्हें मुंजो दुःख दितेया, ता तिन्हा तुस्सा जो भी देणा, अगर तिन्हें मेरी गल्ला मन्निरी हुन्दी, ता तिन्हा तुस्सा री गल्ला भी मन्नणी।"
JHN_015_021,"पर लोका तुस्सा साउगी ये सब कुछ करणा क्यूंकि तुस्से मेरे चेले, होर स्यों मेरे भेजणे वाले जो नी जाणदे।"
JHN_015_022,"अगर हांऊँ नी आऊंदा होर तिन्हा किन्हें गल्ला नी करदा, ता स्यों पापी नी ठैहरदे, पर एेबे तिन्हा वाले तिन्हारे पापा रे कठे कोई भाना नी आ।"
JHN_015_023,"जो मेरे किन्हें नफरत रख्हा, से मेरे बापू किन्हें भी नफरत रख्हा।"
JHN_015_024,"मैं तिन्हा मन्झ चमत्कार किते, जो होर केसिये नी किते, ता एेबे स्यों पापी ठैहराये गये। पर एेबे ता तिन्हें मेरे कितरे काम देखी लये फेरी भी स्यों मेरा बापू होर मेरे किन्हें नफरत करहा एें।"
JHN_015_025,"होर ये इधी कठे हुएया कि, पवित्र सास्त्रा रा बचन पूरा हो। क्यूंकि लिखिरा, ‘तिन्हें मेरे किन्हें बेबजह नफरत किती।’"
JHN_015_026,"पर जेबे तेस्सा पवित्र आत्मा आऊंणा जो तुस्सा री मददगार ई, होर जो तुस्सा जो सच्चाई पर लेई जांहीं। जेस जो मां तुस्सा रे कठे बापू वाले ले भेजणी, होर तेस मेरे बारे मन्झ गुआही देणी।"
JHN_015_027,"होर तुस्से भी मेरे गवाह ऐें, क्यूंकि तुस्से सुर्हू ले मेरे साउगी ऐें।”"
JHN_016_001,“ये गल्ला मैं तुस्सा किन्हें इधी कठे बोली ताकि तुस्से विस्वास न खोई दो।
JHN_016_002,"तिन्हा तुस्से यहूदी सभा मन्झा ले काढी देणे। बल्कि एह्ड़ा टैम आहूँआं कि, जो कोई तुस्सा जो मारघा तेस ये समझणा कि से परमेसरा री सेऊआ करेया करहा।"
JHN_016_003,होर स्यों तिन्हा कामा जो इधी कठे करणे कि स्यों ना ता बापू जाणदे होर ना हांऊँ।
JHN_016_004,"पर ये गल्ला मैं इधी कठे तुस्सा किन्हें बोली कि, जेबे से टैम आऊंणा ता तुस्सा जो याद रहे कि मैं तुस्सा जो तिन्हारे बारे मन्झ पैहले दसी दितिरा था। सुर्हू मन्झ ये गल्ला मैं इधी कठे नी बोली क्यूंकि मैं तुस्सा साउगी था।”"
JHN_016_005,"“एेबे हांऊँ आपणे भेजणे वाल्ऐ परमेसरा वाले जाहाँ पर एेबे तुस्सा मन्झा ले कोई मेरे ले नी पुछदा कि, हांऊँ केथी जाहाँ?"
JHN_016_006,"पर मैं जो ये गल्ला तुस्सा किन्हें बोली, इधी कठे तुस्सा रा मन दुःखा किन्हें भरी गईरा।"
JHN_016_007,"तेबे बी हांऊँ तुस्सा किन्हें सच्च बोल्हा कि, मेरा जाणा तुस्सा रे कठे खरा आ। क्यूंकि अगर हांऊँ तुस्सा ले दूर नी जाऊँ, ता तेस पवित्र आत्मा जो तुस्सा रा मददगारा तुस्सा वाले नी आऊंणा, पर अगर हांऊँ जांघ्हा, ता मां से तुस्सा वाले भेजी देणा।"
JHN_016_008,"होर से मददगार पवित्र आत्मा आई किन्हें संसारा रे लोका जो पाप, धार्मिकता होर न्याया रे बारे मन्झ सच्चाई दसणी।"
JHN_016_009,"होर पवित्र आत्मा तिन्हा जो पापा रे बारे मन्झ भी सच्चाई दसणी, क्यूंकि स्यों मेरे पर विस्वास नी करदे।"
JHN_016_010,"होर धार्मिकता रे बारे मन्झ भी दसणा, इधी कठे कि हांऊँ बापू वाले जाहाँ, होर तुस्सा हांऊँ दबारा नी देखणा।"
JHN_016_011,"होर पवित्र आत्मा तिन्हा जो न्याया रे बारे मन्झ भी दसणा, इधी कठे कि संसारा रा मुखिया सैतान रा भी न्याय हुई चुकिरा।”"
JHN_016_012,"“मुंजो तुस्सा किन्हें होर भी बौह्त सारी गल्ला करणी, पर हल्ली तुस्से तिन्हा गल्ला जो समझ नी सक्दे।"
JHN_016_013,"पर तेस पवित्र आत्मा जो आस्सा जो सच्चाई पर लेई जांहीं जेबे आऊंणा, ता तेस तुस्सा जो परमेसरा री सारी सच्चाईया दसणी। क्यूंकि से आपणे आपा ले कुछ नी बोलदा, पर जो गल्ला से परमेसरा ले सुणना, तेस तेह्ड़ा ई बोलणा, होर इधी कठे हूंणे वाली गल्ला तुस्सा जो दसणी।"
JHN_016_014,"तेस मेरी महिमा करणी, क्यूंकि तेस जो मेरे वखा ले जो मिलिरा, से ही तुस्सा जो दसणी।"
JHN_016_015,"जो कुछ बापू रा आ, से सब मेरा आ। इधी कठे हांऊँ बोल्या कि, पवित्र आत्मा मेरी वखा ले जेह्ड़ी गल्ला मिलिरी से ही तुस्सा जो दसणी।”"
JHN_016_016,"“थोह्ड़े ही टैम रे बाद तुस्सा हांऊँ नी देखणा, होर थोह्ड़े ही टैम रे बाद दबारा तुस्सा हांऊँ देखणा।”"
JHN_016_017,"तेबे यीसू रे चेले मन्झ ले कुछ चेले बोल्या, “ये क्या आ, जो से आस्सा किन्हें बोल्हा कि, ‘थोह्ड़े ही टैम रे बाद तुस्सा हांऊँ नी देखणा, होर फेरी थोह्ड़े ही टैम रे बाद दबारा तुस्सा हांऊँ देखणा, होर ये भी कि हांऊँ बापू वाले जाहाँ?’”"
JHN_016_018,"तेबे तिन्हें बोल्या, “एता रा क्या मतलब आ कि थोह्ड़े ही टैम रे बाद? आस्से नी जाणदे कि, से क्या बोल्हा।”"
JHN_016_019,"यीसूए ये जाणी किन्हें कि, स्यों मेरे ले मेरी गल्ला रा मतलब पूछणा चाहें, तिन्हें तिन्हा किन्हें बोल्या, “क्या तुस्से आपु मन्झ मेरी एस गल्ला रे बारे मन्झ गल करेया करहा ऐें कि, थोह्ड़ी देरा मन्झ तुस्सा हांऊँ नी देखणा, होर फेरी थोह्ड़ी देरा मन्झ तुस्सा हांऊँ देखणा।"
JHN_016_020,"हांऊँ तुस्सा किन्हें सच्च -सच्च बोल्हा कि, मेरे मरणे रे बाद तुस्सा रोणा होर कर्लाणा, पर संसारा रे लोका खुसीया मनाणीं। तुस्सा जो दुःख हूंणां, पर जेबे मां जिउंदे हुई जाणा ता तुस्सा रा दुःख खुसीया मन्झ बदली जाणा।"
JHN_016_021,"जेबे ज्नाने बच्चे जो जमणे रा टैम आहूँआं ता तेस्सा जो पीड़ा हुंहां ईं, क्यूंकि तेस्सा री दु: खा री घड़ी आई गईरी, पर जेबे से बच्चे जो जन्म देई चुक्हा ई ता से एस खुसी किन्हें कि तेस्से एक माह्णुं जो संसारा मन्झ जन्म दितेया से फेरी तेस पीड़ा जो दबारा याद नी करदी।"
JHN_016_022,"इंहां करी किन्हें तुस्सा जो भी एेबे दुःख हुंहां, पर मां तुस्सा किन्हें फेरी दबारा मिलणा होर तुस्सा रे मना मन्झ खुसी हूणीं; होर तुस्सा री खुसी तुस्सा ले केसी नी छुड़ाणी।"
JHN_016_023,"तेस टैम जेबे तुस्सा हांऊँ दबारा देखणा तेबे तुस्सा मेरे ले कुछ नी मान्गणा। हांऊँ तुस्सा किन्हें सच्च -सच्च बोल्हा, क्यूंकि तुस्से मेरे चेले ऐें, जो कुछ तुस्से बापू ले कुछ मान्घगे, ता तेस तुस्सा जो देणा।"
JHN_016_024,एेबे तक तुस्से मेरे चेले हूंणे री वजहा ले मेरे बापू ले कुछ नी मान्गेया; मान्घगे ता तुस्सा जो मिलणा ताकि तुस्सा री खुसी भरपूर हुई जाए।”
JHN_016_025,"“मैं यूं गल्ला तुस्सा किन्हें काह्णियां मन्झ बोलिरी, पर एह्ड़ा टैम आहूँआं कि, मां तुस्सा किन्हें काह्णियां मन्झ होर नी बोलणा, पर साफ-साफ तुस्सा जो बापू रे बारे मन्झ दसणा।"
JHN_016_026,"तेस टैम तुस्सा मेरा चेले हूंणे री वजहा ले तुस्सा आपु ही बापू ले मांगणा। होर हांऊँ तुस्सा किन्हें ये नी बोल्दा कि, मुंजो ही तुस्सा रे कठे बापू ले प्रार्थना करणी पोणी।"
JHN_016_027,"क्यूंकि बापू परमेसर आप्हुए तुस्सा किन्हें प्यार रख्हा, इधी कठे कि तुस्से मेरे किन्हें प्यार करहा ऐें, होर ये भी विस्वास कितेया कि हांऊँ बापू री तरफा ले आईरा।"
JHN_016_028,"हांऊँ बापू री तरफा ले संसारा मन्झ आईरा, होर दबारा संसारा जो छाडी किन्हें बापू वाले जाहाँ।”"
JHN_016_029,"तेबे यीसू रे चेले बोल्या, “एेबे तू साफ-साफ बोल्या करहा, होर कोई काह्णियां मन्झ नी लगीरा बोल्दा।"
JHN_016_030,"एेबे आस्से जाणी गये कि तू सब कुछ जाणहां, होर तुजो कोई मतलब नी आ कि, कोई तेरे ले पूछे। एता ले आस्से विस्वास करहा ऐें कि तू परमेसरा री तरफा ले आईरा।”"
JHN_016_031,"ये सुणी किन्हें यीसूए तिन्हा किन्हें बोल्या, “क्या तुस्से एेबे विस्वास करहा ऐें?”"
JHN_016_032,"“देखा, से घड़ी आहूँआं ईं बल्कि आई पुजीरी कि तुस्सा सभीया ओरे परे हुई किन्हें आपणे-आपणे घरा होर गांऊँआं मन्झ चली जाणा, होर हांऊँ कल्हा छाडी देणा। तेबे बी हांऊँ कल्हा नी आ, बापू मेरे साउगी आ।"
JHN_016_033,"मैं ये गल्ला तुस्सा किन्हें इधी कठे बोली, ताकि तुस्सा जो मेरे मन्झ सांति मिलो; संसारा मन्झ तुस्सा जो कलेस हुंहां, पर हिम्मत करहा! मैं संसार जीती लईरा।”"
JHN_017_001,"यीसूए ये सारी गल्ला चेलेया किन्हें बोली होर तेता रे बाद स्वर्गा वखा जो देखी किन्हें बोल्या, “हे बापू, से घड़ी आई पुजीरी, आपणे मह्ठे री महिमा कर कि, मह्ठा भी तेरी महिमा करहे।"
JHN_017_002,"क्यूंकि तैं तेस जो सभी लोका पर हक दितीरा, ताकि से तिन्हा सभी जो अनंत जिन्दगी दे।"
JHN_017_003,"होर अनंत जिन्दगी ये ई कि, स्यों तुजो एकमात्र सच्चे परमेसरे होर यीसू मसीहा जो जाणी सको, जेस जो तैं भेजिरा।"
JHN_017_004,"जो काम तैं मुंजो करणे रे कठे दितिरा था, तेस जो पूरा करी किन्हें मैं धरतिया पर तेरी महिमा कितिरी।"
JHN_017_005,"होर एेबे, हे बापू, जो महिमा मेरी तुस्सा साउगी संसारा रे रचणे ले पैहले थी, तेस महिमा ले आपणे साउगी मेरी महिमा करहा।”"
JHN_017_006,"“मैं तुजो तिन्हा माह्णुंआं पर जाहीर कितेया जो तैं संसारा मन्झा ले मुंजो दिते। स्यों तेरे थे होर तैं स्यों मुंजो दिते, होर तिन्हें तेरा बचन मनी लया।"
JHN_017_007,"एेबे स्यों जाणी गईरे कि, जो कुछ तैं मुंजो दीतिरा, से सब तेरी तरफा ले आ।"
JHN_017_008,"क्यूंकि जो गल्ला तैं मेरे वाले पूजाईरी, मैं तिन्हा जो भी पुजाई दिती। होर तिन्हें स्यों गल्ला मनी लई, होर सच्च जाणी लया कि, हांऊँ तेरी तरफा ले आईरा, होर तिन्हें विस्वास करी लया कि तैं ईं हांऊँ भेजिरा।”"
JHN_017_009,"“हांऊँ तिन्हारे कठे प्रार्थना करहा। हांऊँ संसारा रे लोका रे कठे प्रार्थना नी करदा, पर तिन्हारे कठे जो तैं मुंजो दितीरे, क्यूंकि स्यों तेरे ऐें।"
JHN_017_010,"होर जो कुछ मेरा आ से सब तेरा आ, होर जो कुछ तेरा आ से मेरा आ, होर मैं तिन्हारे जरिये महिमा पाई।"
JHN_017_011,"एेबे मां संसारा मन्झ नी रैंह्णां, पर इन्हा लोका संसारा मन्झ रैंह्णां, होर हांऊँ तेरे वाले आहूँआं। हे पवित्र बापू, आपणी सामर्था ले जो तैं मुंजो दितिरा, तिन्हारी हिफाजत कर कि, स्यों आस्सा साहीं एकता मन्झ हो।"
JHN_017_012,"जेबे हांऊँ तिन्हा साउगी था, ता मैं तेरे तेस सामर्था ले, जो तैं मुंजो दितिरा, मैं तिन्हारी हिफाजत किती। मैं तिन्हारी रखवाली किती। होर विनासा रे मह्ठे जो छाडी किन्हें तिन्हा मन्झा ले कोई भी नास नी हुएआ, इधी कठे कि पवित्र सास्त्रा री गल्ला पूरी हो।”"
JHN_017_013,"“पर एेबे मैं तेरे वाले आहूँआं, होर ये गल्ला संसारा मन्झ रही किन्हें बोल्हा कि, स्यों मेरी भरपूर खुसी आपणे आपा मन्झ पाए।"
JHN_017_014,"मैं तेरा बचन तिन्हा वाले पुजाई दीतिरा, होर संसारा रे लोके तिन्हा किन्हें नफरत किती, क्यूंकि जिहां-हांऊँ संसारा रा नी आ, तिहां ईं स्यों भी संसारा रे नी ऐें।"
JHN_017_015,"हांऊँ ऐें प्रार्थना नी करदा कि, तू तिन्हा जो संसारा ले लग करी दे, पर ये भी कि तू तिन्हा जो तेस दुस्ट सैताना ले तिन्हारी हिफाजत कर।"
JHN_017_016,"जिहां-हांऊँ संसारा रा नी आ, तिहां ईं स्यों भी संसारा रे नी ऐें।"
JHN_017_017,"सच्चा रे ज्रीए तिन्हा जो लग ठैहराया, तेरा बचन सच्चा आ।"
JHN_017_018,"जिहां तैं हांऊँ संसारा मन्झ भेजिरा, तिहां ईं मैं स्यों संसारा मन्झ भेजीरे।"
JHN_017_019,होर तिन्हारे कठे हांऊँ आपणे आपा जो लग ठैहराया ताकि स्यों भी सच्चा रे ज्रीए लग ठैहराये जाए।”
JHN_017_020,"“हांऊँ सिर्फ इन्हा चेले रे कठे ई प्रार्थना नी करदा, पर तिन्हारे कठे भी जिन्हा इन्हा बचना रे ज्रीए मेरे पर विस्वास करणा, ताकि स्यों सब एक हो।"
JHN_017_021,"जिहां बापू मेरे मन्झ वास करहा, होर हांऊँ तेरे मन्झ वास करहा, तिहां ईं स्यों भी आस्सा मन्झ वास करहे; ताकि संसार रे लोक विस्वास करहे कि, तुस्से ई हांऊँ भेजिरा।"
JHN_017_022,"होर से महिमा जो तैं मुंजो दितीरी, मैं तिन्हा जो दितीरी ताकि स्यों तिहां ईं एक हो जिहां आस्से एक ऐें।"
JHN_017_023,"हांऊँ तिन्हा मन्झ होर तू मेरे मन्झ ताकि स्यों पक्के हुई किन्हें एक हुई जाए, होर संसार जाणे कि तैं ईं हांऊँ भेजिरा, होर जिहां तैं मेरे किन्हें प्यार रख्या, तिहां ईं तिन्हा किन्हें प्यार रख्या।"
JHN_017_024,"हे बापू, हांऊँ चाहां कि जेह्ड़े लोक तैं मुंजो दितीरे, जेथी हांऊँ आं, तेथी स्यों भी मेरे साउगी हो कि स्यों मेरी तेस महिमा जो देखी सके जो तैं मुन्जो दितीरी, क्यूंकि तैं संसारा रे रचणे ले पैहले ले ई मेरे किन्हें प्यार रख्या।”"
JHN_017_025,"“हे धर्मी बापू, संसार रे लोके हांऊँ नी जाणी सकेया, पर मैं तू जाणेया होर इन्हें चेले भी जाणेया कि तैं ईं हांऊँ भेजिरा।"
JHN_017_026,"होर मैं तू तिन्हा लोका पर जाहिर कितेया होर जाहिर करदे रैंह्णां ताकि जो प्यार तुस्सा जो मेरे किन्हें था, से तिन्हा मन्झ रहे होर हांऊँ भी तिन्हा मन्झ बणया रहूं।”"
JHN_018_001,"जेबे यीसू ये प्रार्थना करी बैठेया ता आपणे चेले साउगी किद्रोना रे घाटी रे पार गया। तेथी एक बगीचा था, जेस मन्झ से होर तेसरे चेले गये।"
JHN_018_002,"होर तेसरा पकड़वाणे वाल्आ यहूदा इस्करयोति भी तेस जगहा जो जाणहां था, क्यूंकि यीसू आपणे चेले साउगी तेथी जांदा रैंहयां था।"
JHN_018_003,"तेबे यहूदा इस्करयोति मुख्य याजके होर फरीसी लोके रोम देसा रे स्पाही रा एक गुट होर कुछ मन्दरा रे स्पाहीया साउगी भेजे जो लालटेन, म्साल होर हथियार लई किन्हें तेथी आये।"
JHN_018_004,"तेबे यीसू तिन्हा सब गल्ला जो जेह्ड़ी तेस पर हूंणे वाली थी, जाणी किन्हें अगे आया, होर तिन्हा ले पुछदा लग्या, “केस जो तोप्हा ऐें?”"
JHN_018_005,"तिन्हें तेस जो जवाब दितेया, “नासरता रे यीसू जो तोप्दे लगीरे।” जो यीसूए तिन्हा किन्हें बोल्या, “हांऊँ से आं,” होर तेसरा पकड़वाणे वाल्आ यहूदा इस्करयोति भी स्पाहीया किन्हें साउगी खड़ीरा था।"
JHN_018_006,"यीसू रे ये बोल्दे ई कि, “से हांऊँ आं,” स्यों पीछे हटी किन्हें जमीना पर पई गये।"
JHN_018_007,"तेबे तिन्हें दबारा तिन्हा ले पूछेया, “तुस्से केस जो तोप्हा ऐें?” होर तिन्हें बोल्या, “आस्से नासरता रे यीसू जो तोप्हा करहा एे।”"
JHN_018_008,"यीसूए जवाब दितेया, “मैं ता तुस्सा किन्हें बोली दितेया कि हांऊँ से ई आ। अगर तुस्से मुंजो तोप्हा ऐें ता बाकी सभिया जो जाणे देआ।”"
JHN_018_009,"ऐें इधी कठे हुआ ताकि जो बचन यीसूए बोलिरा था से पूरा हो। क्यूंकि तिन्हें बोलिरा था कि, “जो तैं मुंजो दिते, तिन्हा मन्झा ले मैं एक भी नी गुआया।”"
JHN_018_010,"समौन पतरसा वाले तलवार थी तिन्हें तलवार काढी होर बडे याजका रे नौकरा पर चलाई, होर तेसरा कान टुकी दितेया। तेस नौकरा रा नांऊँ मलखुस था।"
JHN_018_011,"तेबे यीसूए पतरसा किन्हें बोल्या, “आपणी तलवार म्याना मन्झ रख। जो दुःखा रा डोंगा मुंजो बापूए दितिरा क्या हांऊँ तेस जो नी पीयूं?”"
JHN_018_012,तेबे स्पाहिये होर तिन्हारे सुबेदारे होर यहूदी मन्दरा रे स्पाहिये यीसू जो पकड़ी किन्हें बान्ह्या।
JHN_018_013,होर पैहले स्यों तेस जो हन्ना बडा याजका वाले लई गये क्यूंकि से तेस साला रा बडा याजक कैफा रा सौहरा था।
JHN_018_014,"ये से ई बडा याजक कैफा था, जिन्हें जे यहूदी लोका जो सलाह दितिरी थी कि आस्सा रे लोका रे कठे एक आदमी रा मरणा खरा आ।"
JHN_018_015,"समौन पतरसा साउगी एक होर दूजा चेला था जो यीसू रे पीछे चली पया, ये दूजा चेला बडे याजका रा जाणा पैहचाणा था होर से यीसू साउगी बडे याजका रे आंघणा तक गया।"
JHN_018_016,"पर पतरस दुराजे वाले खड़ीरा था, तेबे से दूजा चेला जो बडे याजका रा जाणा पैहचाणा था, बाहर निकल्या, होर से तेस्सा दुराजे री पैहरेदारणिया जो बोली किन्हें, पतरसा जो अंदर लई गया।"
JHN_018_017,"से जेह्ड़ी पैहरेदारणीया थी, तेस्से पतरसा किन्हें बोल्या, “क्या तू भी एस माह्णुं रे चेले मन्झा ले एक आ?” तिन्हें बोल्या, “नी हांऊँ तेसरा चेला नी आं।”"
JHN_018_018,नौकर होर मन्दरा रे स्पाही ठंडा री वजहा ले खड़ी किन्हें आग तफ्या करहा ऐें थे। होर पतरस भी तिन्हा साउगी खड़ी किन्हें आग तफ्या करहा था।
JHN_018_019,तेबे बडे याजके यीसू ले तेसरे चेले रे बारे होर तेसरे उपदेसा रे बारे मन्झ पूछेया।
JHN_018_020,"यीसूए तेस जो जवाब दितेया कि, “मैं सभ लोका किन्हें खुल्ही किन्हें गल्ला किती। मैं तिन्हा जो मन्दरा मन्झ, यहूदी सभा मन्झ होर मन्दरा रे आंघणा मन्झ, होर एह्ड़ी जगहा जेथी कई यहूदी लोक कठे हुंहां ऐें थे, हमेसा उपदेस देयां था होर मैं चुपके-चुपके कुछ नी बोल्या।"
JHN_018_021,"तू मेरे किन्हें ये सवाल किधियो पूछ्हा? सुणने वाले ले ही पूछी लेया कि मैं तिन्हा किन्हें क्या बोल्या? क्यूंकि स्यों जाणहां ऐें कि, मैं क्या-क्या बोल्या?”"
JHN_018_022,"जेबे तिन्हें ये बोल्या, ता मन्दरा रे स्पाहीया मन्झा ले एकिये जो तेसरे नेडे खड़ीरा था, यीसू जो थप्पड़ मारी किन्हें बोल्या, “क्या तू बडे याजका जो एह्ड़ा जवाब देहां?”"
JHN_018_023,"यीसूए तेस जो जवाब दितेया, “अगर मैं गलत बोल्या, ता दसा कि क्या गलत बोल्या, पर अगर ठीक बोल्या, ता तू मुंजो किधियो मारहा?”"
JHN_018_024,"हन्ना माहयाजके यीसू जो ऐबे भी बझिरा था, बडा याजका कैफा बडे याजका वाले भेजी दितेया।"
JHN_018_025,"समौन पतरस खड़ा हुई किन्हें आग तफ्या करहा था; तेबे लोके तेस ले पुछेया, “क्या तू भी यीसू रे चेले मन्झा ले एक आ?” पतरस मुखरी गया होर बोल्या, “से हांऊँ नी आं।”"
JHN_018_026,"बडे याजका रे नौकर मन्झा ले एकिये जो नौकरा रे टब्बरा मन्झा ले एक था, जेसरा जे कान पतरसे काटी दितिरा था, बोल्या, “मैं तू यीसू साउगी बगीचे मन्झ देखीरा था?”"
JHN_018_027,पतरस दबारा मुखरी गया होर तेस ई टैम कुकड़े बांग दिती।
JHN_018_028,होर भ्यागा तड़के ही स्पाही यीसू जो बडे याजक कैफा वाले ले लई किन्हें रोम देसा रे हाकम पिलातुसा रे मैहला मन्झ लई आये। पर स्यों आपु पिलातुसा रे मैहला मन्झ नी गये। क्यूंकि तिन्हा मन्झा ले कोई अंदर जांदा ता तेस असुद्ध हुई जांदा होर फसहा रे साजे रा खाणा नी खाई सकदे थे। (क्यूंकि पिलातुस गैर-यहूदी था)
JHN_018_029,"तेबे पिलातुस हाकम तिन्हा वाले बाहर आया होर बोल्या, “तुस्से एस माह्णुं पर क्या दोस ल्गाहें?”"
JHN_018_030,"तिन्हें तेस जो जवाब दितेया कि, “ये बुरा काम करणे वाल्आ आ इधी कठे आस्से ये तेरे वाले ल्यांदेआ ताकि तू एस जो सजा दे।”"
JHN_018_031,"पिलातुस हाकमे तिन्हा किन्हें बोल्या, “तुस्से ई एस जो लई जाई किन्हें आपणी मूसा री व्यवस्था रे मताबक ऐसरा फैसला करा।” यहूदी अगुवे तेस किन्हें बोल्या, “आस्सा जो हक नी आ कि आस्से केसी री जान ले।”"
JHN_018_032,"तिन्हें ये इधी कठे बोल्या, ताकि यीसू री से गल पूरी हो जो तिन्हें बोलिरी थी कि, तेस केह्ड़ी मौत मरणा।"
JHN_018_033,"तेबे पिलातुस हाकमे दबारा मैहला रे अंदर गया होर यीसू जो सादी किन्हें, तेस ले पूछेया, “क्या तू यहूदी लोका रा राजा आ?”"
JHN_018_034,"यीसूए जवाब दितेया, “क्या तू ये गल आपणी आपा ले बोल्हा या होरिये मेरे बारे मन्झ तेरे किन्हें बोलिरा?”"
JHN_018_035,"पिलातुस हाकमे जवाब दितेया, “तू जाणा कि हांऊँ यहूदी नी आ?” तेरे लोके होर तेरे मुख्य याजके तुजो मेरे हाथा मन्झ दितिरा। तैं एह्ड़ा क्या कितिरा?"
JHN_018_036,"यीसूए जवाब दितेया कि, “मेरा राज एस संसारा नी आ। अगर मेरा राज एस संसारा रा हुन्दा, ता मेरे साउगी चलने वाले लोक लड़दे, होर हांऊँ यहूदी अगुवे मुंजो नी पकड़दे, पर सच्चाई ता ये ई कि एेबे मेरा राज एथी रा नी आ।”"
JHN_018_037,"पिलातुस हाकमे तेस किन्हें बोल्या, “खरा ता तू राजा आ?” यीसूए जवाब दितेया, “तू बोल्हा कि, हांऊँ राजा आ। मैं इधी कठे जन्म लईरा, होर हांऊँ इधी कठे संसारा मन्झ आईरा कि हांऊँ सच्चाई रे बारे मन्झ सिखाई सकूं। होर जो कोई सच्चाई किन्हें प्यार करहा, स्यों मेरी गल्ला मनाएं।”"
JHN_018_038,"पिलातुस हाकमे तेस किन्हें बोल्या, “सच्च क्या आ?” होर ये बोली किन्हें से दबारा यहूदी अगुवे वाले चली गया होर तिन्हें तिन्हा किन्हें बोल्या, “मैं ता तेस मन्झ कोई दोस नी पांदा।”"
JHN_018_039,"“पर तुस्सा रा ये रूआज आ कि हांऊँ फसहा रे साजा मन्झ तुस्सा रे कठे एक माह्णुं जो छाडी देऊँ, ता क्या तुस्से चाहें कि तुस्सा रे कठे हांऊँ यहूदी लोका रे राजे जो छाडी देऊँ?”"
JHN_018_040,"तेबे तिन्हें दबारा चिंगी किन्हें बोल्या, “एस जो नी पर आस्सा रे कठे बरअब्बा जो छाडी दे!” होर बरअब्बा एक डाकू था।"
JHN_019_001,तेबे पिलातुस हाकमे स्पाहीया जो हुक्म दितेया कि यीसू जो लई जाई किन्हें कोड़े लगाऊआ।
JHN_019_002,"होर स्पाहिये यीसू रे कठे काण्डे रा ताज गुन्धी किन्हें तेसरे मूंडा पर रख्या, होर बैंगणी चोगा पन्ह्याया।"
JHN_019_003,"होर स्यों तेस वाले बार-बार आई किन्हें बोल्दे लगे, “हे यहूदी लोका रे राजे, नमस्ते! होर तिन्हें तेस जो थप्पड़ मारे।”"
JHN_019_004,"पिलातुस हाकमे एक बारी दबारा बाहर आई किन्हें लोका किन्हें बोल्या, “देखा, मैं यीसू जो तुस्सा वाले दबारा बाहर ल्याहुंआं, ताकि तुस्से जाणी सको कि मैं तेस मन्झ कोई दोस नी पांदा।”"
JHN_019_005,"तेबे यीसू जो काण्डे रा मुकट होर बैंगणी चोगा पन्ह्याई किन्हें बाहर ल्यान्देया। होर पिलातुसे तिन्हा किन्हें बोल्या, “एस आदमी जो देखा!”"
JHN_019_006,"जेबे मुख्य याजके होर मन्दरा रे स्पाहिये से देख्या, ता तिन्हें चिंगी किन्हें बोल्या कि, “तेस जो क्रूसा प्रयाल्हे चढ़ाऊआ, क्रूसा प्रयाल्हे!” पिलातुस हाकमे तिन्हा किन्हें बोल्या, “तुस्से ई एस जो लई जाऊआ होर तेस जो क्रूसा प्रयाल्हे चढ़ाऊआ, क्यूंकि हांऊँ तेस मन्झ मौता री सजा रे लायक कोई गल नी पांदा।”"
JHN_019_007,"यहूदी अगुवे तेस जो जवाब दितेया कि, “आस्सा रा भी एक व्यवस्था ई होर तेस व्यवस्था रे मताबक ये मारी देणे रे काबल आ, क्यूंकि इन्हें आपणे आपा जो परमेसरा रा मह्ठा बोल्या।”"
JHN_019_008,जेबे पिलातुस हाकमे ये गल सुणी ता से बौह्त ज्यादा डरी गया।
JHN_019_009,"होर से दबारा मैहला अंदर गया होर तिन्हें यीसू किन्हें बोल्या, “तू केथीरा आ?” पर यीसूए तेस जो कुछ भी जवाब नी दितेया।"
JHN_019_010,"पिलातुस हाकमे तेस किन्हें बोल्या, “तू मेरे किन्हें कि नी गलान्दा लगिरा? क्या तू नी जाणदा कि तुजो छाडणे रा हक मेरे वाले आ होर तुजो क्रूसा प्रयाल्हे चढ़ाणे रा हक भी मेरे वाले आ।”"
JHN_019_011,"यीसूए जवाब दितेया कि, “अगर तेरा हक मेरे गास आ ता ये हक तुजो परमेसरे दितिरा। इधी कठे जिन्हें जे हांऊँ पकड़वाया, तेसरा पाप ज्यादा बडा आ।”"
JHN_019_012,"ये जबाब सुणी किन्हें पिलातुस हाकमे यीसू जो छाडी देणा चाहेया, पर यहूदी लोका री भीड़े चिंगी -चिंगी किन्हें बोल्या, “अगर तू एस जो छाडी देन्घा ता तू महाराजे रा दोस्त नी आ। हर कोई जो आपणे आपा जो राजा बणाहां से महाराजे रे खलाफ आ।”"
JHN_019_013,ये गल्ला सुणी किन्हें पिलातुस हाकमे यीसू बाहर ल्यान्देया होर तेस जगहा एक चबूतरा था जेस जो इब्रानी भासा मन्झ गब्ब्ता बोल्हा ऐें थे तेथी से न्याय री गद्दी पर बैठी गया।
JHN_019_014,"ये फसहा रे साजा रे हफ्ते रा त्यारी रा ध्याड़ा था जो अरामा रे ध्याड़े ले पैहले आहूँआं होर लगभग दप्हैरा रा टैम था। तेबे तिन्हें यहूदी लोका किन्हें बोल्या, “देखा, ये रह्या आ, तुस्सा रा राजा!”"
JHN_019_015,"पर स्यों चिल्लाए, “मारी देआ! मारी देआ! होर तेस जो क्रूसा प्रयाल्हे चढ़ा!” पिलातुस हाकमे तेस किन्हें बोल्या, “क्या हांऊँ तुस्सा रे राजे जो क्रूसा प्रयाल्हे चढ़ाऊं?” मुख्य याजके जवाब दितेया कि, “महाराजे जो छाडी किन्हें होर कोई आस्सा रा राजा नी आ।”"
JHN_019_016,तेबे पिलातुस हाकमे यीसू तिन्हारे हाथा मन्झ सौंपी दितेया ताकि से क्रूसा प्रयाल्हे चढ़ाया जाई सके।
JHN_019_017,"तेबे स्पाही यीसू जो लई किन्हें गये। होर से आपणा क्रूस चकी किन्हें यरुस्लेम सैहरा रे बाहर तेस जगहा तक गया, जेस जो खोपड़ी री जगहा बोल्हा ऐें होर जेस जो इब्रानी भासा मन्झ गुलगुता बोल्हा एें।"
JHN_019_018,"तेथी तिन्हें यीसू जो होर तेस साउगी दो कैदी जो क्रूसा प्रयाल्हे चढ़ाया, एकी जो ओरे होर दूजे जो परे, होर बीचा मन्झ यीसू जो।"
JHN_019_019,"होर पिलातुस हाकमे एक दोस पत्र लिखी किन्हें क्रूसा प्रयाल्हे लगाया, होर जेस मन्झ ये लिखिरा था, नासरता रा यीसू, यहूदी लोका रा राजा।"
JHN_019_020,ये दोस पत्र बौह्त यहूदी लोके पढ़ेया क्यूंकि से जगहा जेथी जे यीसू जो क्रूसा प्रयाल्हे चढ़ाया था। होर से जगहा यरुस्लेम सैहरा ले नेडे थी होर ये दोस पत्र इब्रानी होर लतीनी होर यूनानी भासा मन्झ लिखिरा था।
JHN_019_021,"तेबे यहूदी मुख्य याजके पिलातुस हाकमे किन्हें बोल्या, यहूदी लोका रा राजा मत लिख पर ये लिख कि “तिन्हें बोल्या, हांऊँ यहूदी लोका रा राजा आ”"
JHN_019_022,"पिलातुस हाकमे जवाब दितेया कि, “मैं जो लिखी दितेया, से लिखी दितेया।”"
JHN_019_023,"जेबे स्पाही यीसू जो क्रूसा प्रयाल्हे चढ़ाई चुके, ता तेसरे कपड़े लई किन्हें चार हिस्से किते, होर चार स्पाहिये एक-एक हिस्सा लेई लितेया, होर कुरता भी लया पर कुरता उपरा ले हेठा तक बगैर सलाई रा था।"
JHN_019_024,"इधी कठे स्पाहिये एक दूजे किन्हें बोल्या, “आस्सा ये नी छेकणा, पर एता रे कठे चिठ्ठी पाहें कि ये कुरता केस जो मिलणा?” ये इधी कठे हुआ कि, पवित्र सास्त्रा मन्झ लिखिरी गल पूरी हो कि, “तिन्हें मेरे कपड़े आपु मन्झ बांडी लये। होर मेरे कपड़े रे कठे तिन्हें चिठ्ठी पाई।” स्पाहिये एह्ड़ा ई कितेया।"
JHN_019_025,"पर यीसू रे क्रूसा वाले तेसरी माऊ होर तेसरी माऊआ री बैहण मरियम जेह्ड़ी क्लोपासा री लाड़ी थी, होर मगदल गांऊँआं री मरियम खड़ी री थी।"
JHN_019_026,"जेबे यीसूए आपणी माऊ होर चेले जो, जेस जो से प्यार करहा था खड़ीरे देख्या, यीसूए आपणी माउआ किन्हें बोल्या, “हे माऊए, देख, ये रैंहयां तेरा मह्ठा।”"
JHN_019_027,"तेबे तिन्हें तेस चेले किन्हें बोल्या, “ये तेरी माऊ ई, होर तेस ई टैम से चेला तेस्सा जो आपणे घरा लई गया होर आपणे वाले रखी।”"
JHN_019_028,"एता ले बाद, यीसूए ये जाणी किन्हें कि एेबे तेसरा सब काम पूरा हुई गया, होर इधी कठे कि पवित्र सास्त्रा मन्झ लिखिरी री गल पूरी हो, तिन्हें बोल्या, “हांऊँ सोखा आ।”"
JHN_019_029,"तेथी एक सिरके किन्हें भर्ही रा भांडा रखिरा था, होर लोके से स्पंजा किन्हें सघ्हिरा जूफा डाल्आ रे पांगे पर रखी किन्हें तेसरे मुंहा पर लगाया।"
JHN_019_030,"जेबे यीसूए सिरका सुआदेया, तेबे तिन्हें बोल्या, “पूरा हुई गया” होर मूंड झुकाई किन्हें तिन्हें आपणे प्राण छाडी दिते।"
JHN_019_031,"होर ये त्यारी रा ध्याड़ा था, होर अगला ध्याड़ा फसहा रे साजे रा होर अरामा रा ध्याड़ा भी था। होर ये यहूदी लोका रे कठे खास ध्याड़ा था, होर स्यों नी चाहंदे थे तेस ध्याड़े केसी रा भी सरीर क्रूसा प्रयाल्हे लटकीरा रेह। इधी कठे तिन्हें पिलातुस हाकमे किन्हें अर्ज किती कि तिन्हारी टांगा तोड़ी दे ताकि स्यों जल्दी मरी जाये होर तिन्हारे सरीरा जो क्रूसा ले तुआरी सके।"
JHN_019_032,"तेबे स्पाही आये होर पैहले कैदी री टांगा तोड़ी फेरी दूजे री, जो तेस साउगी क्रूसा प्रयाल्हे चढ़ाई रे थे।"
JHN_019_033,"पर जेबे तिन्हें यीसू वाले आई किन्हें देख्या कि से मरी चुकिरा, ता तिन्हें तेसरी टांगा नी तोड़ी।"
JHN_019_034,पर स्पाहीया मन्झा ले एकिये बरछे किन्हें तेसरी पसली छेदी होर तेता मन्झा ले तिहां ईं खून होर पाणी निकल्या।
JHN_019_035,"जिन्हें माह्णुंऐ जे ये सब कुछ देख्या, तिन्हें ही एसरे बारे मन्झ गुआही दितिरी ताकि तुस्से भी यीसू पर विस्वास करी सको। तेसरी ये गुआही सच्ची ई, होर से जाणहां कि से सच्च बोल्हा।"
JHN_019_036,"ये गल्ला इधी कठे हुई कि पवित्र सास्त्रा मन्झ लिखिरी गल पूरी हुई सके कि, “तेसरी कोई हड्डी नी तोड़ी नी जाणी।”"
JHN_019_037,"फेरी एक होर गल पवित्र सास्त्रा मन्झ ये लिखिरा आ से पूरी हुई कि, “जिन्हें से छेदेया, तिन्हा से देखणा।”"
JHN_019_038,"इन्हा गल्ला ले बाद अरिमतियाह सैहरा रा युसुफ जो यीसू रा चेला था, पर यहूदी अगुवे रे डरा रे मारे से एस गल्ला जो ल्कोई किन्हें रख्हा था, तिन्हें पिलातुस हाकमे ले अर्ज किती कि, से यीसू री ल्हास लई जाऊँ। होर पिलातुस हाकमे तेसरी अर्ज सुणी लई, होर से आई किन्हें तेसरी ल्हास लई गया।"
JHN_019_039,नीकुदेमुस भी जो पैहले यीसू वाले राती गईरा था लगभग तेती किलो मिली-मलाईरा गन्धरस होर एलोविरा लई आया।
JHN_019_040,तेबे तिन्हें यीसू री ल्हास नीती होर यहूदी लोका रे रुआजा रे मताबक तिन्हें तेसरी ल्हास खुस्बूदार चीजा ल्गाई किन्हें कफना मन्झ लपेटी।
JHN_019_041,"से जगहा जेथी जे यीसू जो क्रूसा प्रयाल्हे चढ़ाईरा था, तेथी नेडे एक बगीचा था, होर तेस बगीचे मन्झ एक नंऊँआं डुआर था, जेस मन्झ कधी केसी री ल्हास नी रखिरी थी।"
JHN_019_042,"इधी कठे तिन्हें यीसू री ल्हास तेस डुआरा मन्झ रखी, क्यूंकि से डुआर नेडे था। होर से ध्याड़ा यहूदी लोका रे त्यारी रा ध्याड़ा था।"
JHN_020_001,"तुआरा रे ध्याड़े भ्यागा-भ्यागा ई हल्ली न्हयारा ई था, मगदल गांऊँआं री मरियम डुआरा वाले आई। होर डुआरा रे दुराजे वाले ले से पात्थर हट्टीरा देख्या।"
JHN_020_002,"तेबे स्यों दौड़ी होर समौन पतरसा होर दूजे चेले किन्हें जेस किन्हें जे यीसू प्यार करहा था आई किन्हें बोल्या, “स्यों प्रभु री ल्हासा जो डुआरा वाले ले काढी किन्हें लई गईरे, होर आस्से नी जाणदी कि, तिन्हें से केथी रखिरा।”"
JHN_020_003,तेबे पतरस होर दूजा चेला बाहर निकली किन्हें डुआरा बखा जो दौड़े।
JHN_020_004,"होर स्यों दुहें साउगी-साउगी दौड़ेया करहा ऐें थे, पर दूजा चेला पतरसा ले अगे बढ़ी किन्हें डुआरा वाले पैहले पूजी गया।"
JHN_020_005,"होर तिन्हें झुकी किन्हें देख्या कि तेथी कफना रे कपड़े पईरे, तेबे भी से अंदर नी गया।"
JHN_020_006,तेबे समौन पतरस भी तेसरे पीछे-पीछे पुज्हेया होर से डुआरा रे अंदर गया होर तिन्हें भी तेथी कफना रे कपड़े पईरे देखे।
JHN_020_007,"होर से कपड़ा जेस किन्हें जे तेसरा मुंह ढखिरा था, से कपड़ा कफना रे कपड़े साउगी नी पईरा था पर लग जे एक जगहा तैह लगिरा देख्या।"
JHN_020_008,"तेबे दूजा चेला भी जो डुआरा पर पैहले पुज्हेया था, से अंदर गया होर तिन्हें देखी किन्हें विस्वास कितेया कि यीसू मरिरे मन्झ ले जिउंदा हुई गईरा।"
JHN_020_009,"क्यूंकि एेबे तक तिन्हें पवित्र सास्त्रा री ये गल नी समझीरी थी कि, यीसू मरिरे मन्झा ले जिउंदे हूंणां पक्का आ।"
JHN_020_010,तेबे स्यों चेले आपणे घरा जो वापस चली गये।
JHN_020_011,पर मगदल गांऊँआं री मरियम रोंदी बिलख्दी डुआरा वाले ले बाहर ई खड़ी रही गई। होर से रोंदे-रोंदे डुआरा मन्झ देखणे रे कठे झुकी।
JHN_020_012,जेथी जे यीसू री ल्हास रखिरी थी तेथी तेस्से दो स्वर्गदूत देखे जिन्हें चिट्टे कपड़े पैहनी रे थे एकी जो सरहाणे होर दूजे जो पैंदे बैठिरे देख्या।
JHN_020_013,"तिन्हें तेस्सा ज्नाने किन्हें बोल्या, “हे ज्नाने तू किधियो रोंहां ईं?” तेस्से तिन्हा किन्हें बोल्या, “स्यों मेरे प्रभु री ल्हासा जो लई गये होर हांऊँ नी जाणदी कि तिन्हें से केथी रखिरा।”"
JHN_020_014,जेबे तेस्से एह्ड़ा बोल्या से पीछे फीरी होर तेस्से तेथी यीसू खड़ीरा देख्या होर तेस्से से नी पछ्याणया कि ये यीसू आ।
JHN_020_015,"यीसूए तेस्सा किन्हें बोल्या, “हे ज्नाने तू किधियो रोंहां ईं? तू केस जो तोप्हा ई?” तेस्से यीसू जो माली समझी किन्हें तेस किन्हें बोल्या, “हे माहराज, अगर तू तेसरी ल्हासा जो लई गईरा ता मुंजो दसी दे कि तैं से केथी रखिरा, होर मां से ल्हास लई जाणी।”"
JHN_020_016,"यीसूए तेस्सा किन्हें बोल्या, “मगदल गांऊँआं री मरियम!” से पीछे मुड़ी होर तेस्से आपणी भासा मन्झ बोल्या, “हे गुरु।”"
JHN_020_017,"यीसूए तेस्सा किन्हें बोल्या, “मेरे पैरा किन्हें लिपटी किन्हें मुंजो मत रोक, क्यूंकि हांऊँ हल्ली बापू वाले नी गईरा। पर पैहले मेरे भाईया वाले जाई किन्हें तिन्हा जो बोली दे कि, ‘हांऊँ आपणे बापू होर परमेसर होर जो तुस्सा रा भी बापू होर परमेसरा वाले जाया करहा।’”"
JHN_020_018,"मगदल गांऊँआं री मरियमे जाई किन्हें चेलेया जो दसेया कि, “मैं प्रभु देख्या।” होर यीसूए ही ये गल्ला तेस्सा किन्हें किती।"
JHN_020_019,"तेस तुआरा रे सांझ्के टैमा जो हफ्ते रा पैहला ध्याड़ा था, चेले यहूदी अगुवे रे डरा रे मारे दुराजे बंद करी किन्हें बैठीरे थे, तेबे यीसू आया होर तिन्हारे बीचा मन्झ खड़ी किन्हें तिन्हा किन्हें बोल्दा लग्या, “तुस्सा जो सांति मिलो।”"
JHN_020_020,"होर ये बोली किन्हें तिन्हें आपणा हाथ होर आपणी पसली रे जख्म तिन्हा जो दसे, तेबे चेले प्रभु जो देखी किन्हें खुस हुए।"
JHN_020_021,"यीसूए फेरी तिन्हा किन्हें बोल्या, “तुस्सा जो सांति मिलो! जिहां बापूए हांऊँ भेजिरा, तिहां ईं हांऊँ भी तुस्सा जो भेज्हा।”"
JHN_020_022,"ये बोली किन्हें तिन्हें तिन्हा पर फुकर मारी होर तिन्हा किन्हें बोल्या, “पवित्र आत्मा लऊआ।"
JHN_020_023,"जिन्हारे पाप तुस्से माफ़ करघे तिन्हारे कठे पाप माफ़ हुई जाणे होर जिन्हारे पाप तुस्से माफ़ नी करघे, स्यों माफ़ नी हूणे।”"
JHN_020_024,"पर बारा चेले मन्झा ले एक चेला थोमा जेस जो दिदुमुस भी बोल्हा ऐें, जेबे यीसू आया ता से बाकी चेलेया साउगी नी था।"
JHN_020_025,"जेबे होर चेले तेस किन्हें बोल्दे लगे कि, “आस्से प्रभु देखी लईरा,” तेबे तिन्हें तिन्हा किन्हें बोल्या, “जेबे तक हांऊँ तेसरे हाथा मन्झ मेखा रे सुराख नी देखी लैंघा, होर मेखा रे सुराखा मन्झ आपणी गुठी नी पाई लैंघा, होर तेसरी पसली मन्झ जेथी भाले री मारिरा था तेथी हाथ पाई किन्हें नी देखी लू, तेबे तक मां विस्वास नी करणा कि यीसू मरिरे मन्झा ले जिउंदा हुई गईरा।”"
JHN_020_026,"आठ ध्याड़े ले बाद यीसू रे चेले दबारा घरा रे अंदर थे। होर थोमा तिन्हा साउगी था, होर दुराजे बंद थे, तेबे यीसूए आई किन्हें तिन्हारे बीचा मन्झ खड़ा हुई किन्हें बोल्या, “तुस्सा जो सांति मिलो।”"
JHN_020_027,"तेबे यीसूए थोमा किन्हें बोल्या, “आपणी हाथ एथी ल्याई किन्हें मेरी पसली मन्झ पा होर सक नी कर पर विस्वास कर की हांऊँ जिउंदा हुई गईरा।”"
JHN_020_028,"ये सुणी किन्हें थोमे जवाब दितेया, “हे मेरे प्रभु, हे मेरे परमेसर!”"
JHN_020_029,"यीसूए तेस किन्हें बोल्या, “तैं ता मुंजो देखी किन्हें विस्वास कितेया। पर धन्य ऐें स्यों जिन्हें जे हांऊँ नी देख्या पर बगैर देखे विस्वास कितेया।”"
JHN_020_030,"यीसूए होर भी बौह्त सारे चिन्ह चेले रे साम्हणें दसे, जो एस कताबा मन्झ नी लिखिरे।"
JHN_020_031,"पर ये चिन्ह इधी कठे लिखे गईरे, ताकि तुस्से विस्वास करी सको कि, यीसू ई परमेसरा रा मह्ठा मसीह आ, होर तेस पर विस्वास करी किन्हें अनंत जिन्दगी पाई सको।"
JHN_021_001,"इन्हा गल्ला ले बाद यीसूए तिब्रियुस झीला (ये गलील समुद्रा रा दूजा नाऊँ आ) रे बाढे दबारा आपणे चेले वाले आया, होर ये सभ कुछ इंहां हुआ;"
JHN_021_002,"समौन पतरस होर थोमा जेस जो दिदुमुस भी बोल्हा ऐें, होर गलील जिल्ले रे काना गांऊँआं रा नतनएल होर जब्दी रे दुहें मह्ठे, होर यीसू रे चेले मन्झा ले दो होर दो जण तेथी समुद्रा रे बाढे कठे हुईरे थे।"
JHN_021_003,"समौन पतरसे तिन्हा किन्हें बोल्या, “हांऊँ मछि पकड़दे चलीरा।” तिन्हें तेस किन्हें बोल्या, “आस्से भी तेरे साउगी चल्हा ऐें।” स्यों जाई किन्हें किस्ती मन्झ चढ़े होर मछिया पकड़दे गये, पर तेस राती तिन्हें कुछ नी पकड़ेया।"
JHN_021_004,"होर भ्यागा ई यीसू समुद्रा रे बाढे खह्ड़ेया, तेबे बी चेले से नी पछ्याणेया कि से यीसू आ।"
JHN_021_005,"तेबे यीसूए तिन्हा किन्हें बोल्या, “हे बच्चेयो, क्या तुस्सा वाले कुछ खाणे जो आ? तिन्हें जवाब दितेया, नी आस्सा वाले खाणे रे कठे कुछ नी आ।”"
JHN_021_006,"यीसूए तिन्हा किन्हें बोल्या, “किस्ती रे सीधे हाथा बखा जो जाल पाऊआ, तेबे तुस्सा जो कुछ माछिया मिली जाणी, तेबे तिन्हें जाल पाया, होर स्यों बौह्त सारी मछिया हूंणे री वजहा ले स्यों आपणे जाला जो नी खींजी सके।”"
JHN_021_007,"फेरी तिन्हें चेले जेस किन्हें जे यीसू प्यार करहा था तिन्हें पतरसा किन्हें बोल्या, “ये ता प्रभु आ!” समौन पतरसे ये सुणी किन्हें कि, “ये प्रभु आ, समौन पतरसे आपणे बाहर्ले कपड़े लपेटी किन्हें समुद्रा मन्झ छलांग ल्गाई क्यूंकि तेस टैम से आधे कपड़े मन्झ था।”"
JHN_021_008,"पर होर भी चेले किस्तिया मन्झ आये होर मछिया किन्हें भर्ही रा जाल खीन्जी किन्हें ल्यान्देया, क्यूंकि स्यों चेले समुद्रा रे बाढे ले ज्यादा दूर नी थे पर लगभग नब्बे मीटर दूर थे।"
JHN_021_009,"जेबे स्यों बाढे पूजी गये, ता तिन्हें देख्या कि कोएले री आगा पर मछि पकणे रे कठे होर साउगी रोटिया रखिरी थी।"
JHN_021_010,"यीसूए तिन्हा किन्हें बोल्या, “जो मछिया तुस्से एेबे पकड़ीरी तिन्हा मन्झा ले थोह्ड़ी मेरे वाले लई आऊआ।”"
JHN_021_011,"समौन पतरसे किस्ती मन्झ चढ़ी किन्हें एक सौ त्रुन्जा बडी मछिया किन्हें भर्ही रा जाल बाढे तक खीन्जेया, होर इतनी मछिया हूंणे पर भी जाल नी फटेया।"
JHN_021_012,"यीसूए तिन्हा किन्हें बोल्या, “आऊआ खाणा खाऊआ होर चेले मन्झा ले केसी जो भी हिम्मत नी हुई कि, स्यों तेस ले पूछी सको कि, तू कुणहां?” क्यूंकि तिन्हो पता लगी गईरा था कि से प्रभु आ।"
JHN_021_013,"यीसूए रोटी लई किन्हें तिन्हा जो दिती, होर तिहां ईं मछि भी दिती।"
JHN_021_014,"ये त्रीजी बारी हुआ कि, चेले यीसूए मरिरे मन्झा ले जिउंदे हूंणे ले बाद से देख्या।"
JHN_021_015,"खाणा खाणे ले बाद यीसूए समौन पतरसा किन्हें बोल्या, “हे समौन यहून्ना रे मह्ठे, क्या तू इन्हा सभी ले बढ़ी किन्हें मेरे किन्हें प्यार रख्हा?” तिन्हें यीसू किन्हें बोल्या, “हां प्रभु तू ता जाणहां कि, हांऊँ तुजो चाहां।” यीसूऐ समौना किन्हें बोल्या, “मेरे चेले री रखवाली कर क्यूंकि स्यों छेलू साहीं एे।”"
JHN_021_016,"यीसूए फेरी दूजी बारी भी समौना किन्हें बोल्या, “हे समौन यहून्ना रे मह्ठे, क्या तू मेरे किन्हें प्यार रख्हा?” तिन्हें यीसू किन्हें बोल्या, “हां प्रभु तू ता जाणहां कि, हांऊँ तुजो चाहां।” यीसूए तेस किन्हें बोल्या, “मेरी भेडा री रखवाली कर।”"
JHN_021_017,"यीसूऐ त्रीजी बारी तेस किन्हें बोल्या, “हे समौन यहून्ना रे मह्ठे, क्या तू मुंजो चाहां?” पतरस दुआस हुई गया कि, तिन्हें तेस किन्हें त्रीजी बारी एह्ड़ा पूछेया कि, “क्या तू मुंजो चाहां?” होर तेस किन्हें बोल्या, “हे प्रभु तू ता सभ कुछ जाणहां, तू ये जाणहां कि हांऊँ तुजो चाहां।” यीसूए तेस किन्हें बोल्या, “मेरी भेडा जो चरा।”"
JHN_021_018,"हांऊँ तुध किन्हें सच्च -सच्च बोल्हा, जेबे तू जुआन था, ता त्यार हुई किन्हें जेथी तू चाहां था तेथी तू जाहाँ था; पर जेबे तुध खपरे हूंणां, ता तुध आपणे हाथ पसारणे, होर होरिया तुजो त्यार करी किन्हें जेथी जे तुध नी जाणा तेथी तिन्हा तू लई जाणा।"
JHN_021_019,"यीसूए इन्हा गल्ला ले पतरसा जो ये दसी दितेया कि तेस कियां मरणा होर तेसरे मरणे ले परमेसरा री महिमा हूणीं। होर तिन्हें ये बोली किन्हें तेस किन्हें बोल्या, “आ मेरा चेला बण।”"
JHN_021_020,"पतरसे मुड़ी किन्हें यीसू मसीह रे तेस चेले जो पीछे आऊंदे देख्या, जेस किन्हें जे यीसू प्यार करहा था, होर जिन्हें खाणा खाणे रे टैमा तेसरी छाती री तरफ झुकी किन्हें पूछेया था कि, “हे प्रभु, तुजो पकड़वाणे वाल्आ कुणहां?”"
JHN_021_021,"तेस जो देखी किन्हें पतरसे यीसू किन्हें बोल्या, “हे प्रभु एस साउगी क्या हूंणा?”"
JHN_021_022,"यीसूए तेस जो बोल्या, “अगर हांऊँ चाहूँ कि ये मेरे आऊणें तक से जिउंदा रहे, ता तुजो क्या आ? तू मेरा चेला बण।”"
JHN_021_023,"इधी कठे भाईया मन्झ ये गल फैल्ही गयी कि तेस दूजे चेले नी मरणा। तेबे बी यीसूए पतरसा किन्हें ये नी बोल्या कि, “तेस नी मरणा, पर ये बोलिरा था कि अगर, हांऊँ चाहूँ कि ये मेरे आऊणें तक जिउंदा रहे, ता तुजो क्या आ?”"
JHN_021_024,"ये से ई चेला आ, जो इन्हा सब गल्ला गुआह आ। होर जिन्हें जे यों गल्ला लिखी, होर आस्से जाणहां ऐें कि, तेसरी गुआही सच्ची ई।"
JHN_021_025,"यीसूए होर भी बौह्त सारे काम किते, अगर तिन्हा सारी गल्ला जो एक-एक करी किन्हें लिखदे, तेबे हांऊँ समझा कि जेह्ड़ी कताबा लिखी जांदी तिन्हा कताबा जो रखणे री जगहा सारे संसारा मन्झ भी नी मिलणी थी।"